
[5]* Faptul că M. Eminescu a dovedit un vast orizont 
intelectual, anexîndu-şi cele mai variate şi mai întinse arii 
ale culturii constituie un adevăr acceptat azi, în lumea 
specialiştilor, cu forţa, am putea spune, a unui consensus 
omnium. În privinţa semnificaţiilor, ca şi a valorii acestor 
preocupări, părerile însă diferă. G. Călinescu, ocupîndu-se, 
în volumul al doilea al Operei lui M. Eminescu, de 
compartimentul „culturii”, divulga „falsa idolatrie” care 
tindea să vadă în poet pe „prototipul” tuturor însuşirilor şi 
virtuţilor umane: „Eminescu e cel mai mare filozof, cel mai 
de seamă filolog, cel mai cult individ. El a formulat cu mult 
înaintea fizicei moderne teoria relativităţii, a cunoscut pe 
clasici, ca nimeni altul, a relevat omenirii filozofia asiatică. 
El este un profet. A prevestit prăbuşirea sistemului monetar 
şi reîntregirea patriei. Cel mai dosit cuvînt al paginelor lui e 
greu de simboluri şi învăţătură ca un ciorchine rumen”!. 

S-a reiterat în cazul lui Eminescu ceea ce s-a întîmplat 
în Italia cu Dante, devenit „cripta tuturor înţelepciunilor 


! Acest capitol va fi reluat, peste ani, cu titlul: Cultura lui Eminescu, 
şi publicat în „Studii şi cercetări de istorie literară şi folclor" (nr. 1 - 
2, 1956). Sunt aduse argumente în plus, se fac unele modificări de 
stil - astfel comparaţia citată mai sus cu „,ciorchinele rumen" va fi 
înlocuită, în chip mai sugestiv, cu aceea de rodie: „Cel mai inocent 
cuvînt al paginilor lui e umflat de simboluri ca o rodie coaptă" - dar 
opiniile, în articulațiile lor esenţiale, nu se modifică. 


* Numărul din paranteze drepte-bold [5] reprezintă începutul 
paginei în ediţia Academiei Române (din care este citat acest text). 
Numărul din paranteze rotunde (14) - cum veţi vedea pe pagina 
următoare -este trimiterea autorului (Al. Oprea) la Bibliografie, 
aflată la sfârşit. (Marcel Chelba) 


omeneşti”, „începutul şi sfîrşitul oricărei discipline”. G. 
Călinescu pledează pentru cercetarea activităţii poetului „în 
spiritul adevărului şi cu o pietate care să nu degenereze în 
caricatură”. Un principiu care, să recunoaştem, e admis şi 
revendicat, în zilele noastre, de oricare critic ce se respectă. 

La sfîrşitul travaliului său, în postfaţa la cel de-al cincilea 
volum al monumentalei Opera lui M. Eminescu, G. Călinescu 
ţinea să declare, cu o anume superbie: „Întru cît priveşte 
partea exegetică, ne-am ferit de exageraţiuni” şi - dovedind 
cît de mult îl obseda exemplul exegezei danteşti - îl citează 
pe autorul unui studiu extravagant, poreclit: „il buffone della 
critica dantesca”, încheind: „N-am voit să fim bufonul criticei 
eminesciene”. 

Intr-adevăr, dacă întregul demers critic călinescian se 
remarcă printr-o privire „de sus”, care aproximează şi 
relativizează fenomenele analizate, dezvăluind o deplină 
libertate spirituală, nestînjenită de nici o reţinere de tip 
idolatru, nicăieri aceste calități - ce dau măsura 
personalităţii sale - nu ne apar mai subliniate, mai 
„săritoare în ochi” ca atunci cînd îşi propune să reconstituie 
harta izvoarelor culturale ale gîndirii lui M. Eminescu, sau 
ceea ce el numeşte: „întinderea şi lacunele culturii sale”. 

In ultimii ani, unele texte reprezentative din cultura 
universală, traduse de poet, au fost extrase din tainiţele 
labirinticelor „caiete” şi date publicării, cu comentariul 
avizat al specialiştilor din domeniile respective, ceea ce nu a 
putut să nu îmbogăţească imaginea constituită pînă atunci 
în legătură cu aceste preocupări eminesciene, producînd, în 
unele cazuri, mutații semnificative în înţelegerea lor. 

[6] Au văzut, astfel, lumina tiparului Lecturile kantiene, 
respectiv, traducerea încercată din Critica rațiunii pure (14). 
In studiul său introductiv, C. Noica a emis consideraţii 
preţioase, dintre care reținem pe cele referitoare la raportul 
dintre Eminescu şi filozofie. La modul general, C. Noica 
împărtăşeşte punctul de vedere al lui G. Călinescu, dar 
introduce pe parcurs o seamă de precizări şi de 
amendamente care îl aşază, în final, pe o poziţie diferită. C. 
Călinescu afirma, bunăoară, că, deşi poetul se instruia în 
probleme filozofice şi citea de toate, „noţiuni temeinice şi 
pornire tehnică de specialitate nu avea”. C. Noica remarcă, 
printr-o situare în timp: „Cine le are la virsta aceea?”. 

Exegetul operei eminesciene, continuînd seria observaţiilor 
cu caracter restrictiv, conchidea că: „dacă Eminescu ar fi 
fost în situaţiunea de a fi chemat la o catedră universitară, 
el, care îndrăznise să traducă pe Kant, ar fi avut temelie 
destul de trainică în virtutea căreia să-şi însuşească unele 
aspecte de specialitate”. C. Noica se arată nemulţumit de 
expresia „unele”, declarind: „poetul nu era pregătit doar 
pentru a-si însuşi « unele » aspecte de specialitate, ci pe 
cele esenţiale”, părerea sa fiind că: „Eminescu deţinea, într- 
un fel, esenţialul filozofiei”. Drept dovadă se referă la 
însemnările poetului din manuscrise, analizind cîteva pagini 
cu reflecţii asupra rostului filozofiei (deşi consideră că cel 
puţin o parte a textului acuză a fi o traducere 
neidentificată). Dar nu numai atit; C. Noica generalizează 
consideraţiile de pe tărîm filozofic, afirmînd neted:,„Pentru 
studiul istoriei, pentru studiul economiei, pentru cel al 
filologiei, s-a putut spune ce afirmăm pentru specialitatea 
filozofiei: pregătit pînă la capăt ori nu, Eminescu intuia 
esenţialul”. 

Se cade să ne amintim că, de un bun număr de ani 
încoace, C. Noica s-a manifestat, în arena publicisticii, ca un 
adevărat cavaler neînfricat al reproducerii caietelor 
eminesciene - pe care le-a şi comentat în originale eseuri -, 
şi dacă demersurile sale au putut fi discutate, în anumite 
puncte, de unii cercetători, nu se poate nega rolul esenţial 
ce l-au îndeplinit în procesul actual de reconsiderare a 
poetului naţional în ipostaza „omului deplin al culturii 
româneşti” (66). 

Cititorii de azi au beneficiat de editarea tălmăcirii şi a 
altor lucrări, care au însemnat tot atitea puncte de reper în 
evoluţia biografiei intelectuale a lui M. Eminescu. Faptul că 
pe această listă figurează tratatul lui Botscher Arta 
reprezentaţiunii dramatice? se justifică de la sine, 
Perpessicms pledînd de atitea ori, cu ardoare, cauza tipăririi 
imediate. lată însă că de un viu interes s-au bucurat şi 
preocupările eminesciene legate de fizică sau matematică, 
aşadar, din domenii îndepărtate, ca să nu spunem opuse, 
exerciţiului scriitoricesc, şi care, pînă atunci, fuseseră privite 


? Două fragmente ale lucrării au fost publicate de Marin Bucur în 
„Manuscriptum" 1 (10), 1973, textul integral fiind reprodus de 
Aurelia Rusu în 1974 (13) şi, într-o ediţie revăzută, în 1979 (21). 

ca simple curiozităţi, cînd nu erau, direct, puse sub semnul 
dereglării minţii autorului (paginile respective din caiete 
conţin întrebarea - a lui Maiorescu? - excesiv de dură: 
„Alienaţie mentală?”). Merită a fi consemnată, în această 
direcţie, contribuţia academicianului Aurel Avramescu, care, 
din proprie iniţiativă, a alcătuit, în 1957, un colectiv de 
studiu şi, în 1958, a prezentat în cadrul Academiei o 
comunicare în care semnala valoarea însemnărilor ştiinţifice 
ale poetului. În paginile revistei „Manuscriptum” au văzut 
lumina tiparului, sub îngrijirea Magdalenei D. Vatamaniuc, 
traducerile privind compartimentul fizicii?. Subliniindu-le 
importanţa, academicianul Octav Onicescu dădea această 
apreciere, care se cade a constitui subiect de meditaţie, dat 
fiind înaltul gir ştiinţific al semnatarului: „Proprietatea cu 
care Eminescu manipulează concepte aşa de noi şi aşa de 
importante, cadrul unitar, permanent valabil, în care le 
valorifica, îl aşază în primele rînduri ale celor care au gîndit 
în epoca lui ştiinţa despre energie, despre cea calorică în 
special, iar scrierile lui îi dau dreptul de a figura în literatura 
noastră de filozofie a ştiinţei cu drept de cetăţenie 
universală” (67). 

Nu ne propunem să întocmim aici un tablou complet al 
interpretărilor suscitate în anii noştri de preocupările 
intelectuale ale poetului. În cadrul unei asemenea cercetări 
exhaustive, va trebui să-şi găsească locul şi menţionarea 
reapariţiei, în [7] anumite forme, a exagerărilor de cult, 
condamnate cîndva de G. Călinescu. Astfel, cineva nu se 
mulțumea să-l elogieze pe Eminescu ca „anticipator” al 


„teoriei relativităţii” a lui Einstein - ignorind ironiile 
călinesciene pe această temă - dar mergea mai departe, 
considerîndu-l „primul dintre poeții moderni” care a 


descoperit aspecte ce vor fi valorificate mai tirziu de „fizica 
nucleară”, declarînd: „poate nici un poet modern n-ar 
confirma mai strălucit” previziunea din 1969 a lui Werner 
Heisenberg, creatorul mecanicii cuantice, previziune potrivit 
căreia arta va ajunge, ca şi fizica, „la o nouă epocă a 
formelor clare”. Însetat de „formele perfecte”, Eminescu „a 
satisfăcut avant la lettre” „exigenţele estetice ale unui 


> Aceste texte, împreună cu multe altele care acoperă întreaga 
suprafaţă a culturii, au fost publicate de Magdalena D. Vatamaniuc 
în masivul şi valorosul volum Fragmentarium (23). 

Heisenberg, conforme totalităţii cosmosului einsteinian”?. 

În acelaşi timp, nu e greu de sesizat ca, pînă azi, 
continuă să se manifeste în legătură cu actele culturale 
eminesciene nu atît o atitudine direct depreciativă, cît una 
disimulat condescendentă, expresie a prejudecăţii destul de 
rezistente care stabileste că un creator nu poate excela 
decit într-unul din domeniile activităţii sale, în celelalte 
făcînd, fatalmente, figură de amator, satisfăcîndu-şi 
curiozităţi de suprafaţă. 

Pentru ca problemele în discuţie să-şi găsească o 
rezolvare în deplin acord cu adevărul ştiinţific, depăşindu-se 
exagerările de un fel sau altul, este necesar să clarificăm, de 
la bun început, unele aspecte cu caracter metodologic. După 
cîte se observă, eroarea cel mai ades comisă provine din 
tendinţa ca preocupările culturale ale poetului să fie 


* Aceste puncte de vedere au primit replica promptă a lui Mihai 
Drăgan, într-un savuros articol din „Cronica" ( 1ll/781, 16 ianuarie 
1981), intitulat: Eminescu şi „eminescologia modernă". 


O astfel de teorie a profesat-o, cum se ştie, Ovid Densusianu, 
care, în cursul său universitar, referindu-se la Eminescu, statua 
drept lege absolută faptul că cine e un summum în poezie în 
celelalte genuri se va situa, inevitabil, pe planul doi. Ca un alt 
exemplu, îl cita pe Costache Negruzzi, mare artist în proză, dar 
poet neînsemnat. 

În zilele noastre o astfel de concepţie nu se exprimă în forme 
atit de tranşante, urmările ei le mai simţim însă în tendinţa de-a se 
trece uşor peste eforturile poetului de tălmăcitor în diferite arii ale 
culturii universale, deşi unele dintre aceste lucrări, în condiţiile de- 
atunci ale ţării noastre, reprezentau premiere absolute. 

Într-un studiu din Caietele Mihai Eminescu (69), unde prezenta 
varianta românească a manualului de paleoslavă a lui A. Leskien, 
G. Mihăilă îşi exprima uimirea ca, bunăoară, cunoscutul specialist 
Th. Simensky, în prefața Gramaticii sanscrite (Editura ştiinţifică, 
1959), „prima care apare în România", nu menţionează în nici un 
fel antecedentele eminesciene ale unei asemenea întreprinderi 
(după gramatica lui Fr. Bopp), sau că Nina Facon traducînd 
Principele lui Machiavelli, nici în studiul introductiv, nici în note, nu 
găseşte cu cale să amintească meritele poetului în comentarea şi 
traducerea capitolelor esenţiale ale respectivei opere. In legătură 
cu ultimul exemplu ne îngăduim să adăugăm că, într-o ediţie mai 
veche, semnată cu pseudonimul: Sorin lonescu - Societatea de 
filozofic română, Bucureşti, Tiparul Universitar, 1943 - , Nina Façon 
avusese grijă să consemneze faptul, cu justificată acribie ştiinţifică. 

discutate în afara contextului specific al epocii de acum 
aproape un secol, care le legitimează. De aici pericolul 
speculațiilor, al calchierii opticii prezentului, ignorîndu-se 
sistemul propriu, de-atunci, de ordonare a valorilor. 
Bineînţeles, nu pot fi omise din aria judecăților de evaluare 
opţiunile de azi sau mutaţiile operate în răstimp de 
dezvoltarea diferitelor discipline ştiinţifice. Se cade însă să 
ținem seama - ca să folosim o expresie a lui Malraux - de 
„dublul timp” al „unei opere, timpul creării ei şi cel al 
receptării în zilele noastre, această dialectică a confruntării 
celor două timpuri putindu-ne oferi ecuaţia exactă a 
înţelesurilor fenomenului cu pricina. 

Din păcate, dincolo de unele date comune, studiile de 
sociologie a culturii nu ne oferă un material prea bogat 
pentru a se putea reconstitui modelul social şi intelectual al 
scriitorului din epoca lui Eminescu. Dintre puţinele cercetări 
întreprinse, care ne pot folosi în dezbaterea de faţă, o 
reținem pe aceea a Institutului de studii sud-est europene, 
cu tema: „Viaţa intelectuală a românilor din secolele XVII - 
XIX şi relaţiile cu sud-estul Europei”. Un prim rezultat al 
investigaţiilor - care au valorificat metoda modernă a 
statisticii, beneficiind şi de serviciile unui ordinator - s-a 
concretizat într-un studiu consacrat tocmai tipologiei sociale 
şi intelectuale a scriitorului român din secolul al XIX-leaf. 

[8] Îi înfăţisăm principalele concluzii. Pe măsură ce se 
adînceşte nevoia modernizării formelor de existenţă, creşte 
rolul şi importanţa intelectualităţii în viaţa societăţii. Nu 
numai la noi, dar în întreg spaţiul sud-estului Europei se 
poate vorbi de o adevărată fascinaţie a ideii de 
„intelectualizare”. Drept urmare, tinerii sunt îndemnați să 
aspire la o specializare înaltă, cu precădere în colegii şi 
universităţi renumite de peste hotare. Statisticile întocmite 
demonstrează că tinerii din Moldova şi Muntenia frecventau, 
de regulă, centrele culturale occidentale (mai ales Franţa), 
iar cei din Transilvania, Bucovina şi Banat le preferau pe 
cele din Europa centrală (mai ales Austria). Predominante 
erau studiile sociale si umane, majoritatea zdrobitoare 
reprezentind-o absolvenţii facultăţilor franceze de drept. 


* Studiul aparţine Elenei Siupiur şi a apărut în „Cahiers roumains 
d'etudes literaires", nr. 2, 1980, sub titlul L'ecrivain roumain au 
XIX-e siecle: tipologie sociale et intellectuelle. 

Foarte puţini se specializau în problemele artei (la Viena sau 
Berlin), ori în studii tehnice şi militare (cu precădere în 
Franţa). Dacă mai adăugăm activitatea didactică (slabă 
prezenţă), încheiem tabloul sinoptic, în cadrul căruia 
ponderea hotăritoare o aveau aşa-zisele profesiuni liberale. 

O primă concluzie care se desprinde în privinţa statutului 
scriitorilor este că aceştia erau pregătiţi, prin instrucţie şi 
atestare, pentru o cu totul altă profesie decit cea literară. Şi 
mai exact: a fi scriitor în secolul al XIX-lea reprezenta o 
ocupaţie, nu o profesie, despre un început de 
profesionalizare a muncii scrisului putîndu-se vorbi numai în 
ultimele două decenii ale secolului trecut. Posteritatea a 
reţinut adesea, în cazul unora dintre personalităţile timpului, 
activitatea literară, dar, din punctul de vedere al mentalități 
epocii, profesia şi activitatea de bază erau cele care contau 
îu viaţa societăţii. 

Un aspect care se impune atenţiei priveşte orientarea 
enciclopedică. Munca literară nu este singura cu un statut 
auxiliar, acest tip de intelectual, pe lîngă profesia de bază, 
exercitînd, simultan sau succesiv, şi alte activităţi: autor de 
manuale, publicist, traducător etc. Urmează această 
precizare importantă:  „enciclopedismul” nu reprezenta 
rezultatul unei pregătiri profesionale efectiv enciclopedice, 
numeroase profesiuni intelectuale au început prin a fi 
expresia unei pasiuni de amator, abia mai tîrziu 
emancipîndu-se şi autonomizindu-se (acestei evoluţii i se 
anexează şi munca strict literară). Un asemenea proces este 
însă posibil datorită cunoştinţelor diverse căpătate pe 
parcursul studiilor, ca şi faptului că se păstrează şi se 
adînceşte o reţea întinsă de raporturi cu un număr mare de 
activităţi culturale. De aici - o consecinţă relevantă - 
caracterul deschis (de agora) al preocupărilor scriitorului, o 
curiozitate insaţiabilă de a şti, de a se instrui în cele mai 
diferite domenii, într-un cuvînt, de a se autodesăvirşi 
spiritualiceşte. 

Acestea sunt datele generale ale tabloului epocii. Cum 
se inserează în „cîmpul” său „magnetic” personalităţi de o 
valoare exceptională, cum este M. Eminescu? Autoarea 
studiului - alta fiind şi tema cercetării - se mulţumeşte să 


trimită la teoria lui Pierre Barriere’, referitoare la „tipul 
intelectual ideal”. Mărturisim că, în sine, formula nu ne 
spune prea mult. Rămîne ca rezultatele analizei statistice a 
datelor sociologice ale secolului al XIX-lea să ne servească 
mai tîrziu drept posibile puncte de reper, pe măsură ce vom 
înainta în derularea filmului interior al căutărilor intelectuale 
ale poetului. Vom recunoaşte însă că încă de-acum unele 
limpeziri s-au produs, ajutîndu-ne să fixăm cu mai multă 
exactitate coordonatele locului în care se găseşte M. 
Eminescu evoluînd pe orbita mişcărilor specifice ale timpului 
său. 

Nu vom putea, prin urmare, accepta uimirea admirativă 
faţă de existenţa în sine a faptelor de cultură ale poetului 
cîtă vreme acestea se înscriau în aria preocupărilor 
frecvente ale contemporanilor, tipologia dominantă în epocă 
fiind aceea de „intelectual-scriitor”. Spunind asta, ne 
opunem, totodată, şi celor ce privesc cu neîncredere 
activităţile paraliterare ale poetului, judecăţile limitative 
pornind, îndeobşte, de la reprezentări justificate în secolul 
nostru, cînd între cunoaşterea artistică şi cea ştiinţifică 
există, dacă nu vrăjmăşii declarate, atunci incompatibilităţi 
de structură. Pe vremea lui Eminescu însă aceste dileme 
erau lipsite de obiect - sau, mai precis, diferenţierile dintre 
diferitele domenii ale cunoaşterii nu îmbrăcaseră încă forma 
unui divorţ absolut. 

[9] Îşi are tîlcul său faptul că, la 19 septembrie 1874, 
scriindu-i din laşi lui loan Al. Samurcaş, secretarul Agenţiei 
române din Berlin, în legătură cu dorinţa reiterării tentativei 
sale de-a-şi trece doctoratul, şi încercînd să-şi definească 
țelul general al activităţii, afirma că munca sa „întotdeauna 
va rămîne ştiinţifică şi literară”. Aşadar, cele două planuri nu 
se opuneau în viziunea poetului, ci se coasociau în chipul cel 
mai firesc. 

Legat de preocupările ştiinţifice, ne grăbim să 
remarcăm că acestea se cade să nu fie judecate la modul 
absolut, în raport cu exigenţele pure ale erudiţiei, ci sub 
unghiul constituirii unei viziuni globale asupra lumii. 
Esenţială rămîne căutarea acelor „concepte-răspiîntii”, prin 


7 Pierre Barriere, La vie intellectuelle en France, du XVI-e siecle d 
l'epoque contemporaine, Ed. Albin Michel, Paris, 1961. 

stăpînirea cărora M. Emineseu putea domina şi ordona 
faptele vieţii şi ale întregului univers într-un sistem de idei 
coerent şi armonizator. 

Abraham A. Moles, în Sociodinamica culturii, stabileşte 
două categorii de culturi: cea a umanismului clasic - 
dominant pînă în secolul XX şi care pornea de la un nucleu 
de concepte, însuşite în cursul educaţiei şi dezvoltate 
ulterior, printr-un principiu de subordonări logice, de la 
cunoaşterea de bază la cunoaşterea contingentă - şi cea din 
secolul nostru, denumită „mozaicată”, expresie a unei 
cunoaşteri aleatorii, în cadrul căreia ecranul cunoştinţelor - 
primite printr-un adevărat bombardament al unei informaţii 
zilnice dezordonate, pletorice, executat prin mijloacele 
mass-media ale comunicaţiei - se constituie ca o asamblare 
de fragmente, fără o construcţie şi o ordine precisă (nu 
există o idee centralizatoare, ci mai multe, cu rol de „idei- 
forţă”, „cuvinte-cheie” etc.). 

Apelînd la o reprezentare vizuală, Abraham Moles 
compară actul cognitiv al umanismului clasic cu textura unei 
pîinze de păianjen sau a unei stofe, comportind fire de 
urzeală, „pe măsură ce educaţia progresează, urzeala 
devine mai densă, pinza se strînge, constituind un cadru 
rezistent”. Cultura „mozaicată”, modernă, ne oferă, în 
schimb, un ecran de referinţă asemănător unui „sistem 
fibros, de pislă”, fiind alăturate fibre mai lungi, mai scurte, 
mai groase şi mai subţiri, într-o dezordine deplină. 

Nu interesează în ce măsură are dreptate sau nu 
reputatul sociolog al culturii, ci să încercăm să utilizăm 
schemele sale ca ipoteze de lucru. La o primă vedere, l-am 
ataşa pe tînărul Eminescu preceptelor formative ale 
umanismului clasic. Ne stînjeneşte însă caracterul excesiv 
cartezian al acestui sistem cultural, aşa cum îl scoate în 
evidenţă Abraham Moles, primind un mecanism al 
„eşalonărilor”, compus din etape, cu stricteţe determinate 
unele de altele, pe scurt, o ordine rigidă care n-ar fi 
convenit, credem, nici măcar temperamental poetului. 

O paranteză lămuritoare. În anii cînd Titu Maiorescu se 
arăta preocupat de biografia eminesciană, loan Sbiera i-a 
trimis din Cernăuţi o scrisoare (3 iulie 1889), în care 


3 Abraham A. Moles, Sociodinamica culturii, Ed. ştiinţifică, 1974. 

combătea opinia vehiculată curent că întreruperea studiilor 
gimnaziale de către fiul căminarului ar fi fost cauzată de 
moartea lui Arune Pumnul, arătînd că motivul real a fost 
altul, şi anume apariţia trupei actoriceşti Fani Tardini, cu 
spectacolele sale, şi atracţia irezistibilă a lumii teatrului. Ne 
interesează aici caracterizarea pe care i-o dă cel care îl 
urmase pe Pumnul „în profesură”, Eminescu fiind 
„învăţăcelul” său la limba română: „ne înţelegeam foarte 
bine împreună, era foarte bun şi blînd băiat, dar n-avea gust 
la studii serioase şi sistematice, lua toate mai pe uşorul, 
căuta să culeagă floricele, dar nu-i plăcea să-şi înghimpe 
degeţelele”*. Simţim, nici vorbă, în aprecierea dată, ceva din 
perplexitatea găinii din fabulă faţă de metamorfozarea 
puiului de altădată, dar nu putem bănui că bunul loan Sbiera 
o face intenţionat sau că n-ar fi pornit de la nişte date reale. 

Dealtminteri, într-o polemică din „Timpul” cu cei de la 
„Românul”, împricinatul singur mărturisea că „în copilărie, 
cîtăva vreme, a legat cartea de gard şi şi-a făcut mendrele 
printre actori”. 

Nu înseamnă însă că am fi de acord cu studiile ce s-au 
scris ulterior şi care au exagerat, în interpretarea primei 
etape a biografiei sale, aspectele vieţii de boemă. [10] 
Astfel, se cere a se respinge legenda acreditată de toţi 
biografii, conform căreia, după interludiul bucureştean, 
Eminescu ajungînd la Botoşani, împreună cu trupa lui 
Pascali, tatăl său l-ar fi „sechestrat” şi l-ar fi trimis cu forţa 
la Viena, pentru studiit. Dacă ar fi fost aşa, nimic nu l-ar fi 
împiedicat pe poet să se întoarcă acasă atunci cînd, în urma 
unor nenorociri petrecute în familie, banii căminarului încep 
să vină cu întîrziere, iar apoi ameninţă să nu mai sosească 
deloc (fapt ce-l determină pe „studinte” să trimită depeşe 
disperate şi să-l implore pe fratele său Şerban să intervină, 
cu rol salvator ). Adevărul e că Eminescu a manifestat 
totdeauna ostilitate faţă de formele instituţionalizate ale 
învăţămîntului, faţă de spiritul lor cazon, dar setea sa 
imensă de instruire nu poate fi pusă la îndoială. Ca student 
la Viena sau la Berlin, tînărul poet n-a excelat în audierea 


” Amintiri despre Eminescu, Ed. Junimea, 1971, p. 245 - 246. 

1 A se vedea studiul lui D. Vatamaniuc: Gheorghe Eminovici. (II ), 
unde se demonstrează că astfel de afirmaţii n-au nici cea mai mică 
acoperire documentară (CME, IV, 1977, p. 271). 

acelor cursuri şi în trecerea acelor examene care să-i dea 
dreptul de a obţine o diplomă, dar toţi martorii oculari şi 
îndeosebi - dovada supremă - însemnările sale din caiete ne 
dovedesc aria ilimitată a cunoştinţelor şi, mai ales, pasiunea 
absolută cu care se orientează spre studiul aprofundat al 
operelor capitale ale culturii. 

Propriu-zis, Eminescu n-a iubit şcoala timpului său, o 
şcoală a însuşirii formale, mecanice - împotriva căreia, ca 
revizor şcolar şi ca gazetar, va formula apoi aprinse diatribe 
- făurindu-şi una pentru uzul propriu, în care cunoştinţele 
teoretice se îmbinau armonios cu învăţămintele vieţii şi totul 
era supus imperativelor interioare ale personalităţii sale. 

Constantin Noica, în prefața menţionată, îl numeşte „fiu 
risipitor al culturii”, ceea ce ne aminteşte că, în Jurnal 
filozofic!! - unde, între altele, comentează filozofic parabola 
biblică - visa la o şcoală care să elimine „tirania 
profesoratului”, unde să nu se predea cunoştinţe, ci să aibă 
loc doar schimburi reciproce de „stări de spirit”. Un mod de 
a spune că important nu e ce ne vine din exterior şi 
acceptăm cu docilitate - cum procedează fratele fiului 
risipitor - ci ceea ce este un rezultat dinăuntru, rod al unor 
experienţe spirituale personale. Nu ne îndoim că, într-o 
asemenea şcoală - sau confrerie spirituală, cum vrem să-i 
spunem - Eminescu ar fi putut fi invocat drept arhetip. 

Se cunoaşte răspunsul pe care-l dă Eminescu lui Titu 
Maiorescu, care, în calitatea sa de ministru in spe, îi oferea 
titularizarea ca profesor la catedra de filozofie din laşi, cu 
condiţia de a-şi lua doctoratul: „Un titlu de doctor m-ar 
aranja cu lumea şi cu legile ei de ordine, nu însă cu mine”, 
subliniind: „deocamdată nu mă satisfac pe mine însumi”. 
Aşadar, există două lumi care nu coincid: a societăţii, cu 
„legile ei de ordine”, în care contează diplomele şi titlurile 
ştiinţifice, şi aceea a vieţii sale interioare, cu aspirații 
nemărginite, greu de satisfăcut. 

La insistenţele mentorului Junimii, el acceptă ideea 
susţinerii doctoratului, dar, covîrşit de gîndul datoriei, cere 
timp (“de aceea aş cere timp”), cît anume nu ştie: „Cit - 
depinde iarăşi de împrejnrările mele” ; nu ştie fiindcă este 
implicat nu timpul obiectiv, „mecanic”, măsurabil, ci cel 


'! jurnal filosofic, Editura „Publicom", Bucureşti, 1944. 

subiectiv, identificat aventurii absolute a cunoaşterii. 

Intr-un asemenea cadru, aşa cum a fost definit, nu-şi poate 
afla rostul antinomia dintre însuşirea pur cantitativă a 
cunoştinţelor şi valorificarea, transformarea acestora în 
adevăruri lăuntrice, cele două faze contopindu-se într-un 
unic proces. Eminescu se orientează spre acele arii ale 
culturii care-l interesează, care răspund mai bine unor 
trebuinţe interioare, astfel încît receptarea roadelor studiului 
nu se face în chip pasiv, ci prin filtrul personalităţii sale. 
Procesul se cere însă a fi înţeles cu nuanțele de rigoare. În 
aceeaşi corespondenţă cu Titu Maiorescu, Eminescu preciza: 
„Kant mi-a căzut în mînă relativ tîrziu. Schopenhauer de 
asemenea, ce-i drept îi cunosc, însă renaşterea intuitivă a 
cugetării lor în mintea mea, cu specificul miros de pămînt 
proaspăt al propriului meu suflet, nu s-a desăvirşit încă”. Din 
mărturisirea citată reținem că acest proces nu are loc sub 
imperiul instantaneităţii - ca scăpărarea unui fulger - cum 
ne-au obişnuit să credem reprezentările romantice [11] 
asupra travaliului artiştilor geniali, ci în cadrul unei durate 
mai mici sau mai mari, al „desăvirşirii” actului de asimilare 
sufletească a cunoştinţelor. Să ne reamintim şi spaţiul istoric 
căruia îi aparţin actele intelectuale ale poetului: pe atunci 
mai acţiona încă fascinația orizonturilor enciclopedice, dar 
diferitele discipline ale culturii se diferenţiaseră, intraseră 
sub zodia specializărilor stricte. În aceste condiţii, tentativa 
de cuprindere a totalităţii vieţii spirituale nu se putea 
înfăptui atît de uşor ca în alte timpuri, ci traversînd tot felul 
de dificultăţi şi, practic, sfidînd imposibilul. 

Ceea ce i-a impresionat pe toţi cei care, cercetînd 
biografia intelectuală a poetului, s-au cufundat în lumea 
însemnărilor din caietele sale este munca neasemuită şi 
susţinută în asedierea cetăţii ideale a culturii. 

Liste imense cu trimiteri bibliografice din cele mai 
diferite - şi chiar opuse - domenii, note de curs, în limba 
română sau în limba germană, excerpte masive şi traduceri 
din cele mai pretenţioase opuri ale timpului. Despre ultimul 
compartiment vom mai avea posibilitatea să discutăm, 
deocamdată vom nota particularitatea curioasă că pentru a 
se instrui în universul de idei al unei opere celebre el se 
apucă s-o traducă, cu convingerea aproape superstiţioasă 
că numai găsindu-i echivalenţele în limba maternă o poate 

stăpîni pe deplin. Dar cîte eforturi incumbă o astfel de 
iniţiativă (mai ales că limbajul ştiinţific, la noi, era abia pe 
cale de constituire)! 

Să cădem de acord că imaginea pusă în circulaţie de 
unii privind un Eminescu epicureu intelectual, care studiază, 
din cînd în cînd, pentru simpla-i plăcere, nefiind capabil de 
un efort stăruitor, un cititor de duminică, atras de aspectele 
sărbătoreşti, nu şi de cele prozaice, ale travaliului de fiecare 
zi - într-un cuvînt, culegînd doar floricelele şi ferindu-se să-şi 
„înghimpe degeţelele” în spinii cunoaşterii aprofundate - se 
dovedeşte cu totul caducă. 

Eminescu nu va proceda însă, nici vorbă, ca fratele 
„fiului risipitor”, studiind „de aici şi pînă aici”, după o etapă 
urmînd cuminte alta şi apucind numai pe drumurile 
bătătorite de alţii; lui îi place să sară etapele şi adesea fără 
preparative să se arunce în miezul celor mai dificultoase 
chestiuni, iar dacă s-a cufundat într-un domeniu, să i se 
dăruiască total, pînă la uitarea de sine. Amintirile tuturor 
celor care l-au cunoscut în epoca studenţiei stau mărturie. 
loan Slavici: „căzut odată sub stăpînirea vreunui gînd, el nu 
dormea şi nu mai mînca zile întregi de-a rîndul...”. In 
asedierea virfurilor inaccesibile ale culturii, lui îi repugnă 
drumurile ocolite dar sigure, străbătute cu pas măsurat, 
luînd în piept povîrnişurile repezi, şi, escaladînd o culme, se 
îndreaptă vijelios spre celelalte, care se profilează în 
depărtare, într-un lanţ nesfîrşit... Căci Eminescu este însetat 
de absolut şi de sfidarea imposibilului nu numai în împărăţia 
ideală a poeziei, ci şi în procesul incomensurabil al 
cunoaşterii umane. 

Am comite însă o eroare dacă, admirind pasiunea 
investigării tuturor zărilor culturii, am ignora ordinea secretă 
către care aspiră multiplicitatea preocupărilor sale. Se pare 
că totdeauna ceea ce e multiplu ascunde nostalgia 
reciîştigării unităţii originare. 

Conform graficului lui Abraham Moles, umanismul clasic 
ar porni de la conceptele de bază pentru a ajunge, prin 
trepte  descrescînde de generalitate, la  adîncirea 
compartimentelor contingente ale cunoaşterii. Drumul lui 
Eminescu pare a fi invers: de la un cerc de cunoştinţe mai 
restrins la sfere din ce în ce mai vaste - prin trepte 
progresive pe urcuşul generalităţii. Facem această afirmaţie 

ţinînd seama şi de cele cuprinse în eseul Cultură şi ştiinţă, 
chiar dacă, în mod cert, reprezintă o traducere. Aici, la un 
moment dat, dăm peste această remarcă: cine vrea să fie 
cu adevărat cult se cuvine, „înainte de toate, ca să lucre şi 
să cugete în cercul ce-i aparţine lui şi, pentru ca aceasta să 
n-o facă unilateral şi-n strimtoarea spiritului, de aceea va 
trebui să-ntindă activitatea sa pe toate terenurile cari-s 
situate în cercuri împrejurul cercului său propriu”. 

Acest caracter suitor, nu coboritor al registrului 
preocupărilor intelectuale va fi, mai departe, revelat expres: 
progresul în cultură este echivalent cu „a merge de la cercul 
mai îngust tot mai departe şi mai departe...”. Am fi tentaţi 
să găsim apropieri de principiul „asociaţionalismului”, care, 
după cum demonstra [12] Levi-Strauss, ar caracteriza 
gîndirea secolului nostru, dacă în aceste însemnări nu s-ar 
pune accentul pe o construcţie interioară riguros definită: de 
la cercul propriu înaintîndu-se într-un sistem de cercuri 
concentrice, fiecare cerc reprezentînd „un cerc de cercuri”?. 

Nu avem de-a face cu o reprezentare excesiv 
geometrizată, în deplină concordanţă însă cu modelul 
teoretic al umanismului clasic? Aparține ea opticii lui 
Eminescu sau autorului respectivului text? Din moment ce 
poetul traduce articolul înseamnă însă, aici ca şi în alte 
cazuri, că aderă oricum la ideile lui orientative. 

Telul ultim al eforturilor culturale îl reprezintă 
apropierea acelui  „coprins spiritual care constituie 
totalitatea vieţii spirituale a omenimei şi a intereselor ei”. 

După cum s-a văzut, paradoxul eminescian constă în 
aceea că pentru a se atinge idealul umanismului clasic - 
dobîndirea universalităţii - se folosesc metode şi habitudini, 
în fond, anticlasice. Vom avea posibilitatea să examinăm 
mai amănunţit, pe parcursul studiului, această ipostază 
dilematică, deocamdată vom nota că în înţelegerea 
proceselor vieţii sale intelectuale de un mare folos ne este 
analiza tentativelor de tălmăcire a unor opere de seamă din 
cultura universală. 

Pînă acum discuţia s-a purtat în marginea cîte unui text 
tipărit sau a consideraţiilor despre alte manuscrise rămase 


12 Cultură şi ştiinţă, infra, p. 921 - 922. 

în aşteptarea editorilor. lată însă că prin volumul de faţă 
avem sub ochi toate traducerile filozofice, istorice şi 
ştiinţifice realizate de poet. Am atrage atenţia asupra 
faptului că dacă unele tălmăciri au mai fost publicate în anii 
noştri, cu acurateţea ştiinţifică de rigoare, ele beneficiază în 
contextul actual - dat fiind specificul ediţiei întemeiate de 
Perpessicius - de toate avantajele ce le conferă 
minuţioasele şi multiplele explorări ale „subpămiînturilor” 
manuscriselor; ceea ce a şi permis colectivului de 
cercetători de la Muzeul literaturii române să încerce 
operaţia  temerară a  departajării între însemnările 
eminesciene originale, simplele rezumate, conspecte ori 
extrase şi traducerile în sensul strict al termenului. 

În acest fel, s-a extins cunoaşterea „limburilor” 
intelectuale ale poetului, acumulîndu-se suficiente date 
pentru a se configura, cu o mai mare siguranţă, harta 
expedițiilor sale argonautice în căutarea miticei „lîni de aur” 
a culturii universale. 

După cum se ştie, excepţie făcînd Fragmentele din 
istoria românilor ale lui Eudoxiu Hurmuzaki, toate celelalte 
tălmăciri n-au văzut lumina tiparului în timpul vieţii lui 
Eminescu, ceea ce le-a văduvit, desigur, de şansa unei 
acţiuni benefice în condiţiile de atunci ale culturii noastre. 
Ele îşi păstrează însă calitatea de documente ale epocii, 
îngăduindu-ne să verificăm în ce măsură eforturile 
eminesciene se păstrează, şi în acest domeniu, la cota cea 
mai înaltă a aspirațiilor ştiinţifice ale contemporanilor. 

Se cade a se observa că, întocmai ca şi în alte arii ale 
activităţii sale, meritele poetului nu provin, pur şi simplu, 
dintr-un caracter de pionierat, ci din desăvirşirea lucrărilor 
întreprinse de înaintaşi. Astfel, dacă am rămîne numai la 
stilul ştiinţific - întemeiat mai tîrziu decit cel beletristic sau 
cel juridico-administrativ -, am putea constata, pe baza 
cercetărilor întreprinse de specialişti, că o preocupare faţă 
de acest stil se impune încă de la sfirşitul secolului al XVIII- 
lea, după care un moment important al constituirii sale îl 
reprezintă perioada de la 1830, pentru ca după 1860 să 
înceapă o etapă nouă, ce se continuă pînă azi!?. Nu se pune 


'5 N. A. Ursu, Crearea stilului ştiinţific, în Studii de istorie a limbii 
române literare, 1, secolul XIX. Editura pentru literatură, 1969, p. 
128 - 167. 

problema de a se subaprecia dificultăţile existente pe 
vremea lui Eminescu, fiindcă pînă atunci accentul căzuse pe 
latura extensivă - adoptarea unor termeni noi, mai ales prin 
metoda calcurilor lingvistice - cîtă vreme acum sunt 
necesare rezolvări într-un plan intensiv, cu alte cuvinte se 
cere o atitudine creatoare în stare să determine 
configurarea structurii respectivului stil în spaţiul specific al 
limbii române. 

Poetul însuşi este conştient de acest adevăr cînd afirmă, 
generalizînd: „Am fi cam temerari de-a susţinea cumcă 
limba noastră şi-a sfîrşit curățirea sa, că e organizată, că a 
ajuns stadiul ultim al dezvoltării sale şi că acum n-ar trebui 
[13] decît constatarea formală a acestei dezvoltări prin 
etimologie şi sintaxă”. Astfel de condiţii, deloc uşoare, 
acţionează ca un stimulent creator, cu efecte dintre cele mai 
pozitive, întrucît, nevoiţi fiind să se confrunte cu dificultăţile 
de expresie, scriitorii au posibilitatea să descopere şi să 
stăpinească mai bine posibilităţile interne ale limbii, sau, 
cum spune Eminescu: „Cînd dezvoltarea literaturii ajunge la 
punctul acela unde scriitorii înving şi-şi dominează limba, 
deşi cu oarecare cheltuială de putere, atuncea ei scriu mai 
bine”. 

O dovadă o pot constitui şi traducerile de faţă, din care, 
deşi se încearcă în varii stiluri (din afara ariei beletristicii), 
evoluţia limbii române literare omologhează cele mai multe 
dintre formele propuse de poet (altele oferind soluţii 
neelucidate pînă la capăt). Se implică aici, evident, şi intuiţia 
excepţională a ceea ce poetul numeşte caracterele 
„geniului” limbii poporului, dar şi conştientizarea unei juste 
poziţii teoretice, într-o vreme cînd bătăliile cu puriştii 
(inclusiv cu adepţii analogismului fostului său profesor, 
Arune Pumnul) sau cu limbajul „păsăresc”, „cosmopolit” 
erau încă în toi. Nu insistăm, problema fiind dezbătută cu 
prisosinţă în literatura de specialitate (57). 

Chiar dacă luăm act de declaraţia lui Eminescu că nu e 
un „filolog de competinţă” şi că „opiniile” sale „sunt cu totul 
personale”, nu putem să nu recunoaştem că sunt puţini 
scriitori care în acea epocă să se fi instruit, într-o asemenea 
măsură ca el, în cunoaşterea intus et in cute a limbii 
române. Este drept, n-a apucat să realizeze proiectul acelei 
gramatici - care prevedea o colaborare cu |. L. Caragiale şi 

loan Slavici - dar tălmăcirile efectuate după gramatica 
paleoslavă a lui Leskien sau cea sanscrită a lui Bopp sunt tot 
atitea prilejuri de meditaţie în marginea particularităţilor - 
cu subtilităţile de rigoare - ale formelor limbii naţionale. 

Să ne întoarcem însă la chestiunea stilurilor, atit de 
diverse, în care excelează poetul: de la cel pur ştiinţific, de o 
preciziune exemplară din Caietele fiziografice, la cel viu 
evocator din Fragmentele... lui Hurmuzaki, şi de aici la 
frazele arborescente, dar de o strălimpezime de cleştar care 
se mulează perfect pe volutele gîndirii abstracte din Critica 
raţiunii pure ş.a.m.d. Nu ne apare aici Eminescu în ipostaza 
de incomparabil „făurar” care modelează, în toate felurile, 
verbul românesc, dezvăluindu-i întreaga  „fiziografie” şi 
totodată virtuțile plenare ascunse? Nu ne îndoim că ceva din 
praful de aur al travaliului poetic - care pluteşte în 
atmosfera atelierului - se aşterne peste amalgamul acestor 
stiluri, ţinem însă să subliniem că niciodată pentru Eminescu 
talentul literar nu serveşte drept alibi, epitetele - care, cum 
se exprima el, la noi „împle ulițele” - nu-i servesc drept 
paravan, abordind pieptiş, cu deplină bună credinţă, 
dificultăţile respectivelor domenii, într-un cuvînt, ştiind să se 
„supună obiectului”. Această teză, de care Ibrăileanu va 
face mare caz (ca şi întreaga critică modernă), Eminescu nu 
numai că o aplică, dar era şi conştient de ea, 
conceptualizind-o. Arătînd că „fiecare lucru poartă în sine 
însuşi măsura sa”, adăuga: „Pe cînd omul neinteligent face 
din sine însuşi măsura lucrurilor şi mestecă subiectul său în 
cele ce sunt şi se întîmplă, cel inteligent şi de bună credinţă 
va cerca să se dezbere de tot ce ar putea să-i întunece 
judecata. Inteligența e putinţa - bună credinţa e voinţa de a 
vedea şi reproduce obiectiv cele ce există şi se întîmplă”. 

Asupra unora dintre aceste aspecte vom mai reveni, 
fără însă a avea pretenţia unei investigaţii pur filologice, 
ceea ce ar ieşi din sfera propriu-zisă a studiului nostru. Cei 
interesaţi de problemă o pot găsi dezbătută atît în 
Lămuririle asupra ediţiei, cît şi în comentariile care 
alcătuiesc „dosarul” fiecărei traduceri. In ce ne priveşte, ne 
interesează, după cum am mai spus, să depistăm şi să 
analizăm mobilurile intelectuale ale acestor eforturi ale 
poetului. Să nu uităm că, aşa cum arătam, în afara 
Fragmentelor... lui Hurmuzaki, toate celelalte texte - de 

altminteri neterminate - n-au fost pregătite pentru tipar, cu 
alte cuvinte, n-au beneficiat de obişnuita „trecere prin mai 
multe ape”, respectiv, nenumăratele remanieri care 
caracterizează felul cum lucra Eminescu. Chiar dacă unele 
manuscrise poartă semnele unor lecturi ulterioare - 
concretizate în modificările stilistice suprapuse - nu se poate 
afirma că ar reprezenta ultima formă a travaliului. 
Pătrundem, prin urmare, în intimitatea laboratorului său, un 
act de indiscreţie, nici vorbă, dar care ne îngăduie, [14] 
după formula fericită a Ini C. Noica, să asistăm la 
„refacerea”, sub ochii noştri, a însuşi universului gîndirii 
eminesciene. 

Dacă vom ţine seama şi de faptul cunoscut că filele 
manuscriselor dispun pe margine de un spaţiu mare - uneori 
jumătăţi de pagină - pe care poetul îl umple cu note proprii, 
meditînd asupra textului tradus, trecînd de la o problemă la 
alta - adesea fără legătură cu subiectul lucrării - ajungînd 
chiar şi la destăinuiri cu caracter personal, pe scurt, ceea ce 
se înţelege prin noţiunea de jurnal intim, nu va apărea 
exagerată afirmaţia noastră că aceste manuscrise ne oferă 
o fidelă diagramă a căutărilor spirituale. În acest context, 
accentul cade nu atît asupra textelor traduse, cît asupra 
fizionomiei traducătorului, care în se dezvăluie aşa cum e, în 
tot procesul formării sale intelectuale, într-un superb 
spectacol ce ne covirşeşte prin veracitatea lui, arătîndu-ne 
pe viu cum Eminescu se creează pe sine însuşi. 

Ne vin în minte cunoscutele fraze ale lui Sartre: „Cultura 
nu salvează nimic şi pe nimeni, n-are în sine ce justifica. Ea 
este însă un produs al omului: el, omul, se proiectează, se 
recunoaşte în ea, numai această oglindă critică îi oferă 
imaginea proprie”. 


Referindu-se la traducerea eminesciană din Râtscher, 
Perpessicius se considera obligat, de fiecare dată, să 
elogieze contribuția lui D. Caracostea în relevarea 
semnificaţiilor acesteia, întrucît:  „Semnalind într-o 
substanţială notă din Arta cuvintului la Eminescu prezenţa 
acestei tălmăciri, prof. D. Caracostea afirma că cea mai 
temeinică parte din cultura umanistică şi teatrală a poetului 

se datoreşte acestui tratat...”. Menţiunea fiind justificată, 
remarcăm că Perpessicius, potrivit obiceiului său de-a-şi 
diminua, în chip voit, rolul propriei persoane, se serveşte de 
frazele gratulante la adresa lui D. Caracostea pentru a-si 
exprima, în fond, punctul său de vedere, întrucît autorul 
citat rămîne strict între graniţele temei abordate, 
neinteresîndu-l, ca atare, traducerea decit sub raportul 
„acestei iniţieri a lui Eminescu în arta cuvîntului”. Aria de 
referinţe va fi, e drept, ceva mai largă, fiind vorba de 
„traducerea dramaturgiei hegelianului H. T. Râtscher”, ceea 
ce-i permite să conchidă că: „Această iniţiere hegeliană în 
expresie schimbă toată perspectiva formaţiunii lui Eminescu 
în ce priveşte arta cuvîntului” (37). 

Cel care însă pornind de aici ajunge la formulări 
generalizatoare privind consecinţele acestei tălmăciri sub 
unghiul înălţării orizontului cultural şi spiritual al tînărului 
Eminescu, ei bine, acesta nu este altul decît Perpessicius. În 
alt articol - Eminescu şi teatrul - va relua teza, neuitînd, cu 
probitatea-i caracteristică, să noteze că ea a mai fost 
„Subliniată în timp”, scriind apăsat: „în momentul cînd 
Eminescu se porneşte la studii în Viena, el stăpîneşte nu 
numai problemele teatrului, dar şi o vastă iniţiere literară şi 
umanistă, captată, între altele, şi în tratatul înţesat de 
ştiinţă al lui Râtscher”. 

Să reprezinte această tălmăcire, cu sublinierile şi 
glosele ei marginale, tot atitea puncte de reper în 
investigarea celor mai diferite teme, un fel de „manta” 
gogoliană din care ar fi ieşit plurivalenta personalitate a 
poetului? Această ipoteză a existenţei unui nucleu 
embrionar din care s-ar fi dezvoltat mai apoi întreaga operă 
eminesciană este dintre cele mai seducătoare. A enunţat-o, 
cum se ştie, şi G. Bogdan-Duică, limitind-o, însă, strict, la 
Geniu pustiu, în care vedea un fel de operă-matcă, de unde 
ar fi derivat toate ideile fundamentale ale poetului. 

Perpessicius va îmbrăţişa punctul de vedere, aducînd 
argumente în plus şi dintre cele mai convingătoare (scoate, 
bunăoară, în evidenţă locul important pe care-l ocupă, în 
Geniu pustiu, preocupările teatrale). Tot el însă va atrage 
atenţia şi asupra Contrapaginii - text pe care-l tipărise în 
1939, cu prilejul semicentenarului morţii lui Eminescu - 
„precuviîntare” la o „Novelă originală”, reţinind „uşoara 

pedanterie a tînărului devorator de literatură, care trebuie 
să-şi afişeze cît mai ostentativ lecturile şi cunoştinţele”. 

Dacă vom ţine seama că atît Contrapagina cit şi 
începutul Geniului pustiu, ca şi primele pagini ale traducerii 
tratatului lui Râtscher, după cum atestă grafia [15] şi 
ortografia manuscriselor, aparţin anului 1868 - numit de 
Perpessicius „unul din cei mai generoşi ai biografiei 
poetului” - vom putea atunci considera că prin „trinitatea” 
enunțată se circumscrie rădăcina originară unică, acel 
spaţiu-matrice din care va purcede, cu dezvoltări, 
completări şi desăvîrşiri succesive, plurivalenta fizionomie 
spirituală a lui M. Eminescu. 

Să fie oare adevărat că în întreaga lui viaţă un creator 
nu face altceva decît să împlinească acele visuri şi năzuinţe 
care i-au marcat vîrsta infantilă sau adolescentină? Lui El 
Greco îi aparţine, se pare, această frază, tradusă în franceză 
de Nikos Kazantzakis şi înfăţişată drept cheie a destinului 
propriu: „Réaliser à l'âge mûr ce qu'on a desire enfant, voilà 
le destin d'un homme vrai”. 

Sensibil la orice sugestie care poate să mărească haloul 
poetic ce învăluie existența dramatică a poetului, 
Perpessicius tinde să acorde o credibilitate absolută ideii de 
mai sus, invocînd exemplul lui Goethe cu al său Faust, 
simbol al experienţei juvenile, reluat de-a lungul anilor şi 
terminat cu puţin înaintea morţii. Nu ştim în ce măsură 
acest adevăr poate avea o aplicabilitate universală, teamă 
ne e că aria motivaţiilor esenţiale ale faptelor de creaţie 
ascunde raţiuni multiple, oricum, greu reductibile la un tipar 
(fie el şi de aur), dar în cazul lui Eminescu pare a avea toate 
şansele să se confirme. În acest fel faptul că în tînărul de 
optsprezece ani se configuraseră, fie şi numai în chip 
intuitiv, drumurile spirituale ce avea să le parcurgă ne oferă, 
dincolo de apanajul geniului, o posibilă explicaţie a realizării, 
într-o perioadă atît de scurtă, a unei ample opere (pe care 
alţii n-o înfăptuiesc decît la capătul unei vieţi norocos 
aureolată de anii senectuţii). Nu putem să nu remarcăm în 
tot ceea ce face Eminescu o anume febrilitate, clocotul unei 
pasiuni arzătoare care-l împinge să abordeze direct şi total 
enigmele vieţii şi ale cunoaşterii, sărind, cum am mai 
afirmat, etapele de tranziţie, îndreptindu-se direct spre 
esențe, altfel spus, condensînd timpul, însuşiri în care ne 

place să  întrezărim, oricît de mare ar fi pericolul 
literaturizării, un presentiment al fiinţei sale privind durata 
fatal limitată pe care i-o prescrie destinul. Se va fi petrecut 
în cazul său acel fenomen cunoscut în lumea vegetației din 
regiunile arctice, care, neputînd beneficia decît de un scurt 
interludiu solar, între ridicarea şi coborîrea nopţii polare, se 
comprimă fazele ciclului biologic (primăvara coexistă cu 
vara şi toamna), în goana către etapa ultimă, a fructelor, 
menite să asigure perpetuarea respectivelor specii. 

Pentru a descuraja tendinţele idolatre exercitate în 
interpretarea experiențelor intelectuale ale  tînărului 
Eminescu, G. Călinescu îi aminteşte mereu vîrsta: „La vîrsta 
de 19 ani, epoca sosirii la Viena, Eminescu nu putea să aibe 
nici o cunoştinţă serioasă de filozofie...” Sau: „Va fi fost el în 
contact nemijlocit, la vîrsta aceasta între 19-21 de ani, cu 
marii filozofi?” Aşa e, numai că virsta în sine nu ne spune 
mare lucru, la Eminescu cel de 19-21 de ani procesul de 
absorbţie şi de decantare a datelor culturale cunoaşte o 
intensitate pe care n-o găsim la alţii nici la 27-29 de ani. Nu 
vrem prin aceste afirmaţii să  reedităm atitudinile 
idealizatoare care vor să confere o aură mitică începuturilor 
eminesciene, ca şi cum acesta s-ar fi născut dintr-o dată, cu 
chipul spiritual-intelectual cunoscut, precum Pallas Athena 
din capul lui Zeus. Nu ne îndoim că primii săi paşi în imperiul 
culturii vor fi fost trudnici. G. Călinescu avea dreptate cînd 
constata: „Foarte de tînăr, poetul a citit cu patimă, de toate, 
fără alegere, din ce i-a căzut în mînă” şi că multe opuri erau 
de o valoare inegală. Este însă prea mult ca, pornind de la 
portretul spiritual al lui Dionis, din cunoscuta nuvelă, să 
declare că arată în tinereţe „înclinarea” către scrierile de a 
doua mînă. Se cunoaşte prea bine diferenţa - de atitea ori 
teoretizată de G. Călinescu însuşi - care există între un 
personaj şi autor; chiar cînd se folosesc elemente 
autobiografice, acestea sunt trecute prin alambicul 
proceselor specifice de atelier artistic. Dacă Eminescu 
devora şi produse culturale de mîna a doua, aceasta se 
datora nu atît unei „înclinaţii” - trăsătură perfect justificată 
în cazul psihologiei particulare a lui Dionis-Dan - cît 
simplului fapt că acestea îi erau la îndemînă, le putea găsi în 
împrejurările date. 

De o certă utilitate, în studiul epocii adolescenţei, ne 

sunt cataloagele bibliotecii gimnaziale din Cernăuţi, ca şi ale 
Bibliotecii Societăţii pentru literatura şi cultura [16] română 
în Bucovina. Chiar dacă nu am acorda credit versiunii 
unora dintre foştii colegi ai poetului că s-ar fi dus vestea 
despre şcolarul care citise întreaga bibliotecă a gimnaziului 
şi, în plus, şi pe cea a profesorului Pumnul, aceste date ne 
servesc în schiţarea unei hărţi a posibilităţilor de lectură de- 
atunci. De la prima vedere se impune deschiderea 
enciclopedică a traducerilor. Undeva, G. Bogdan-Duică se 
întreba de unde ar fi putut căpăta tînărul Eminescu 
cunoştinţe culturale  orientalistice înaintea perioadei 
vieneze. Alături de argumentele prezentate de diverşi 
cercetători, se poate aminti şi faptul că unele cunoştinţe 
sumare le putuse primi încă în anii gimnaziali, în biblioteca 
de aici figurînd broşura: Filosoful indian sau chipul de a trăi 
cineva fericit în soţietate (tradusă din franceză de lancu 
Buznea, Tipografia „Buciumul românesc”, 1853). 

Se tipăreau, nici vorbă, şi multe traduceri din autori 
minori, de aiurea, dar biblioteca şcolară conţinea şi titluri de 
refermţă, de la Suferințele junelui Werther din Grothe la 
Odiseea lui Homer (în latineşte), opera lui Cicero, Tit-Liviu şi 
Metamorfosele lui Ovidiu (în germană) şi de aici la 
romancieri francezi moderni, cum ar fi mult hulita de 
Eminescu George Sand cu Secretariul inthim (1847). 

Asta în domeniul literar (citarea reprezintă o selecţie 
severă dintr-o listă amplă); cel filozofic este mai sărac, se 
puteau totuşi găsi aici tratatele elementare ale lui Krug sau 


14 Ele se datorează lui Aurel Vasiliu. Au fost prezentate, mai întîi, în 
cadrul unui articol din volumul colectiv: Eminescu şi Bucovina şi, 
apoi, cu toate anexele de rigoare, în (CME, IV, 1977). 

D. Popovici, subliniind că „,Biblioteca, asupra căreia nu s-a 
insistat pînă acum cu tot discernămîntul pe care îl necesită astfel 
de operaţiuni, joacă un rol important în formarea spirituală a 
poetului", aprecia întreprinderea iniţiată de Aurel Vasiliu, regretînd 
că: „În loc de a întreprinde operaţia, modestă dar binevenită, a 
descrierii catalogului bibliotecii, operaţie care astăzi nu mai poate 
fi realizată, autorul articolului la care ne-am referit găseşte mai util 
să se lanseze în analiza unor opere literare şi chiar în complicate 
chestiuni de literatură comparată - două întreprinderi faţă de care 
spiritul său se arată lipsit de chemare". (Poezia lui Mihai Eminescu, 
Ed. tineretului, 1968, p. 67 - 68). 

Vais. Unii menţionează şi Dreptul natural al lui Baumeister, 
care, în tălmăcirea lui Samuil Micu, suna aşa: Legile firii, 
itice şi politice sau Filosofia cea lucrătoare. Dintre cărţile de 
istorie reținem traducerile care consună cu viitoarele 
preocupări eminesciene: Împăratul Napoleon Ill și 
Principatele române (tălmăcitor:G. Sion), fără a mai vorbi de 
scrierile referitoare la aceleasi Principate ale bunilor prieteni 
ai românilor: Edgar Quinet şi Edmond Texier. În sfîrşit, chiar 
şi titluri ceva mai pretenţioase ca La revolution de fevrier au 
Luxembourg de socialistul Louis Blanc. 

Aria volumelor la care putea avea acces poetul nostru 
este, bineînţeles, mult mai largă. N-am luat în consideraţie 
biblioteca germană a gimnaziului, al cărui cititor a fost, în 
mod sigur, Eminescu. Adăugăm cărţile pe care obişnuia să şi 
le procure din diferite surse, pe banii proprii. În articolul pe 
care-l va publica în pragul anului 1870, în „Familia”, va 
insera acest reproş adresat tinerimii: „Cine vrea să se scuze 
cu lipsa şi cu sărăcia, acela în mine cel puţin nu şi-a dat 
peste omul său; dacă cunoaşte limba germană, se înţelege. 
Operele, d.e., fiecare în parte, costă 10 cr.”. lar cei care ar 
dori să studieze piese teatrale clasice „în coheziunea lor cea 
organică” le pot afla în Classische Theater-Bibliothek aller 
Nationen, e drept acestea costă 18 cr., dar conţin şi 
preţioase studii introductive. 

Că aşa proceda şi şcolarul Eminescu se poate deduce 
din lista cărţilor pe care le donează bibliotecii gimnaziale şi 
care ne spun multe cu privire la diversitatea preocupărilor 
ce-l atrăgeau în anii aceia: Principii filosofice, politice şi 
morale ale Colonelului de Vais (traduse de Constantin 
Gane), dar şi tratatul de mitologie al lui G. Reinbeck (|. 
germană); Istoria naturală a lui Alois Pocorni (despre 
împărăţia plantelor şi cea animală) sta alături de Vermischte 
Gedichte und  Erzahlungen de Theodor Korner, sau 
Lectiunariu latinu pentru a doua clase gimnasiale după M. 
Schinnagel (sic!) (de loan Moldovanu, Blaj, 1864) ş.a.m.d. 

In studiul care însoţeşte lista inventarelor, Aurel Vasiliu 
subliniază cu ardoare preponderența coviîrşitoare pe care o 
deţineau în biblioteca gimnazială cărţile româneşti, fapt ce-l 
determină să emită această concluzie: „Cultura germană îl 
va stimula pe poet mai intens abia după 1869, în mediul 
Vienei şi al Berlinului”. Ne-am putut [17] însă da seama şi 

după cele arătate pînă acum că o astfel de afirmaţie suferă 
de un excesiv caracter apodictic. 

Este adevărat, nici vorbă, că înfiinţarea bibliotecii 
române a gimnaziului conţine semnificaţii ieşite din comun, 
fiind o expresie a luptelor intelectualităţii bucovinene întru 
sprijinirea  „rănaşterii  spiretuale, religioase, morale, 
năciunale rumîne”, cum se exprima Aron Pumnul într-un 
apel adresat „învăţăceilor” cernăuţeni de a ajuta la 
„străbaterea” şi în ţinutul lor a revistei „Foaia pentru minte, 
inimă şi literatură”. Exemplul citat ne aminteşte că, în 
aprinsul lor zel patriotic, gimnaziştii vor copia 11 ani ai 
revistei lui Barițiu - revistă care pătrundea cu greu în 
Bucovina, datorită obstrucţiei oficialităților austriece - iar 
printre copişti se numără şi Nicolaiu Eminovici din clasa a 
VIl-a. Unor asemenea eforturi, desfăşurate în multiple 
planuri, se datoreşte faptul că în Cernăuţi ajunge să se 
concentreze, în acei ani, o mare parte din tot ce se tipărise 
pînă atunci în limba română. 

Cercetarea aceluiaşi „Cunsemnăciunariu” al bibliotecii 
ne dovedeşte că figurau aici mai toţi poeţii omagiaţi de 
Eminescu în Epigonii. Mai întîi, Vasile Alecsandri - sprijinitor 
activ al militantismului bucovinean, colaborînd la „Foaea 
Societăţii pentru literatura şi cultura română” şi donînd, cu 
generozitate, „uvrajele” sale, inclusiv bibliotecii gimnaziale. 
Urmează D. Bolintineanu - nu numai cu poezii, dar şi cu 
biografiile sale istorice: Viaţa lui Vlad Ţepes-vodă şi Mircea 
Vodă cel Bătrin -, loan Heliade-Rădulescu. (culegeri „de 
proze şi de poezie”), Cezar Bolliac („poezii năciunale”) etc. 
După cum nu lipsesc cărţile populare sau Anton Pann - cu 
Povestea vorbii şi cu Noul Erotocrit, cărţile religioase se 
întind de la Psaltirea lui Dosoftei la Psaltirea proorocului şi 
împărat David în mersuri alcătuite de micul între musicoşii 
sistemii vechie loan Prale din laşul Moldovei - cel nemurit în 
poemul lui Eminescu - apoi Varlaam, Antim Ivireanu ş. a. m. 
d. Nu putem să nu menţionăm compartimentul istoriei, 
ilustrat cu titluri ca Lepturariu rumînesc al lui Aron Pumnul, 
Hronica românilor a lui Şincai sau Istoria românilor de A. T. 
Laurianu etc. 

De un larg interes se bucurau publicaţiile, de la tot felul 
de calendare - Nicolae, fratele poetului, donase bibliotecii 
Calendarul Buciumului român pe 1858 şi Calendarul pentru 

bunul gospodar scos de lon lonescu de la Brad şi publicat la 
laşi, în 1845 - la cele mai importante reviste române. Am 


menţionat „Foaia pentru minte...”, la care trebuie să 
adăugăm „Gazeta Transilvaniei”, dar şi „România literară” şi 
„Arhiva românească”. După unii cercetători, este 


indubitabilă şi existenţa colecţiei „Daciei literare”. Faptul îşi 
are însemnătatea lui întrucît, după cum se ştie, înaintea 
manuscrisului cu traducerea din Râtscher, există o filă cu 
transcrierea celor două note despre teatru din „Dacia 
literară” de la 1840. 

Toţi cei ce s-au ocupat pînă acum de traducere afirmă 
într-un glas că Eminescu a plasat intenţionat acest text pe 
coperta de gardă, ca un motto, menit să ia locul celui al lui 
Lessing (netradus). Să fi oare într-adevăr aşa? Ştim că 
atunci cînd poetul doreşte să-şi exprime gînduri proprii o 
face pe cealaltă jumătate a paginii, separată cu grijă, aşa 
cum cer toate uzanţele ştiinţifice. 

O cercetare atentă pare a pune sub semnul întrebării 
această ipoteză, intercalarea paginii cu pricina putînd fi 
foarte bine opera celor care au legat, nu o dată la 
întîmplare, paginile manuscriselor. Indiferent de concluzia 
ultimă - s-ar fi putut ca poetul să fi avut în vedere cele două 
citate pentru articolul Repertoriul nostru teatral - faptul că 
sunt transcrise cu grijă, întrunind totala sa adeziune, 
întăreşte concluzia ilustrată şi de alte exemple, ca în 
substructura formaţiei sale spirituale iradierea valorilor 
culturale româneşti a jucat un rol de căpetenie. 

Ne grăbim să reluăm observaţia formulată mai înainte, 
în marginea exclusivismului unei aprecieri, subliniind că 
această pasiune în receptarea operei înaintaşilor nu venea 
în nici un fel în contradicţie cu larga deschidere spre valorile 
culturii universale ; cele două orientări se întregeau în chip 
armonios, dată fiind şi comuniunea de ţel umanist. Tot în 
biblioteca gimnazială de la Cernăuţi, alături de traducerile 
consemnate, descoperim şi o broşură intitulată: În amintirea 
zilei 10 noiemvre 1859, Prima seculară a naşterii lui Frederio 
de Şiller, sublim cîntătoriu de virtute şi de patriotism, tribut 
de admirare depune în numele junimei române un veteran 
(broşură [18] tipărită la laşi, Podul vechi, 1859), acel 
Schiller ale cărui opere vor fi cărţile decăpătii ale junelui 
Eminescu. 

Dacă vom mai ţine seama, dincolo de cele enumerate, 
de cultura teatrală pe care şi-a însuşit-o tînărul sufleur, 
copist şi accidental actor, sau de cunoştinţele ce le-a putut 
căpăta frecventind cercul literar „Orientul” - care nu se 
preocupa numai de stringerea basmelor şi proverbelor 
populare, dar şi a documentelor de tot felul, după cum în 
dezbaterile ţinute erau implicate şi chestiuni de estetică sau 
de filozofia culturii, fără a omite interesul faţă de literaturile 
orientale - vom înţelege că atunci cînd Eminescu se 
confruntă cu traducerea tratatului lui R6tscher nu se 
găseşte chiar dezarmat intelectualiceşte, deşi instrumentele 
de lucru vor fi, în chip firesc, îmbogăţite şi perfecţionate în 
studiile ce la va urma la Viena. 

Perpessicius caracterizează după cum urmează 
tălmăcirea: „Asimilarea şi transpunerea în termeni 
româneşti a acestor noţiuni, oricum, inedite, fluenţa 
traducerii, pe măsură ce ea trece din etapa bucureşteană de 
la 1868 la aceea vieneză din 1870—1872, notele personale, 
rod al propriei sale experienţe teatrale, cu care glosează, ici 
şi colo, anume pasaje din tratat, vădesc o muncă susţinută, 
un interes şi o pasiune pentru problemele actoriceşti şi 
pentru literatura dramatică universală, în frunte cu 
Shakespeare, rar întîlnite la vreun alt scriitor al nostru”. 

A fost traducerea „comandată” de Pascaly, care auzise 
de cartea lui R&tscher în timpul turneului din Transilvania? 
Eforturile lui Eminescu vor fi avut şi un scop practic, 
gîndindu-se să tipărească lucrarea? lată întrebări care-şi au 
însemnătatea lor, dar nu hotăritoare, esenţial fiind că tînărul 
de 18 ani, cu un curaj ingenuu, „atacă” una dintre lucrările 
fundamentale pe-atunci în acel domeniu şi, deşi e conştient 
de dificultăţi - lui Ştefan Cacovean îi mărturiseşte cît de 
greu îi merge travaliul „mai cu seamă pentru termenii 
tehnici” ce-i lipseau în limba română - cu toate astea nu dă 
înapoi, îşi continuă drumul, chinuindu-se, dar şi cuprins 
treptat de un fel de jubilare interioară pe care o cunosc cei 
ce fac faţă unor încercări cerute de ucenicia spirituală. 
Fiindcă, spre deosebire de alte traduceri, tălmăcirea operei - 
destul de complicate - a lui R&tscher oferea, într-o mare 
măsură, un caracter „iniţiatic”, de revelare treptată a lumii 
unor adevăruri, simţite intuitiv, dar abia acum înţelese în 
totalitatea lor. Aşa ne explicăm şi faptul că faţă de autorul 

tratatului tînărul Eminescu manifestă un interes care nu ştim 
dacă îmbrăca însăşi forma raporturilor dintre un învățăcel şi 
un dascăl, dar, oricum, depăşea latura formal-profesională, 
de vreme ce a avut grijă să decupeze şi să insereze între 
manuscrisele sale necrologul apărut în presă la moartea 
cunoscutului estetician şi critic dramatic. 

Inițierea de care am vorbit priveşte nu numai 
„representaţiunea dramatică”, fiindcă Râtscher, ca demn 
discipol al lui Hegel, ştie să lege problemele scenei de 
evoluţia literaturii dramatice, din antichitate pînă în 
timpurile moderne, cu accent special pe modelul 
shakespearian, şi de la procesele vieţii teatrale să ajungă la 
principiile generale estetice şi filozofice, preocupat tot 
timpul să pună în evidenţă „centrul spiritual” al artei, sau, 
altfel spus, formele pe care le îmbracă în acest domeniu 
„Spiritul” istoriei. 

O vastitate a orizontului care nu se poate afirma că nu 
ar fi corespuns apetenţelor intelectuale ale tînărului 
Eminescu. Dovadă însemnările marginale. Într-un loc îşi 
pune întrebarea (puţin candidă): „Was ist spiritul-abstract?”. 
Mai departe reia ideea, într-un context precis, încercînd să 
se lămurească pe sine însuşi: „adică aceste momente nu 
esistă, însă ştiinţa le presupune, cum presupune fizica 
puteri, atome, molecule pentru ca d-a-şi esplica fenomene a 
căror cauze trec dincolo de marginile empiriei”. 

Altădată, pornind de la constatarea existenţei unor 
prejudecăţi care devin „idei” ale unei epoci, formulează 
dialectica  negaţiei spiritului unui secol de către 
spiritualitatea altui secol: „Ea [ideea] trebuie înlocuită cu 
alta tocmai aşa cum spiritul unui secol neagă pe acel al 
celuilalt secol, e negaţiunea diametrală a spiritului unui alt 
secol”. O încercare evidentă (deşi încă destul de stîngace) 
de a exersa în maniera gîndirii hegeliene. Dealtminteri, după 
ce alte note ating incidental [19] ideea de bază din Filosofia 
istoriei - importanţa şi misiunea geniului naţional în 
desfăşurarea istoriei - va înscrie, către sfîrşit, acest 
comentariu care cată să exprime prin formule de coloratură 
hegeliană gînduri proprii: „E condiţiunea absolută a unei 
istorii naţionale ca să ţie cont de mişcările sufleteşti a unei 
naţiuni, de toată suma impresiunilor pe care le produc 
împrejurări şi întîmplări în sufletul ei. Firul cel roşu, antiteza 

împrejurărilor din afară e individualitatea caracteristică şi 
internă a poporului însuşi - aceasta trebuie să fie călăuza în 
labirintul istoriei - numai că individualitatea aceasta trebuie 
înţeleasă şi trebuie înţeles totodată că toate combinările 
sale cu întîmplările timpului sunt organice şi conforme cu 
individualitatea  însăsi. O  recepţiune fără ca partea 
caracteristică a faptelor să fie individualitatea naţională nici 
nu se poate cugeta măcar”. 

Fraze care ne trimit direct la scrisoarea către D. 
Brătianu - unde putem regăsi expresii întregi - dovedindu-se 
ca respectiva intervenţie publicistică nu are un caracter 
accidental, cum s-a crezut, şi că, în general, se cere a fi 
revizuit şi nuanţat, punctul de vedere care neagă că în 
constituirea Weltanschauung-ului poetului filozofia 
hegeliană ar fi putut avea vreun rol. 

Cum e uşor de înţeles, Eminescu se va instrui, cu 
aceeaşi aviditate, şi în aspectele care ţin de subtilitatea 
reprezentării pe scene a pieselor de teatru. Şi-o face în 
acelaşi mod ostentativ  şcolăresc,  luîndu-şi note, 
autoiîntrebîndu-se: „Noţiunea. Ce-i pronunția?” Sau: „Ce e 
cantitatea silabică?” Altă dată îşi explică sieşi: „Va să zică 
sunetul are corp care poate fi urt sau frumos, timbrul? 
Sufletul acestui corp, espresiunea dar?” Anumite însemnări 
pot să pară - şi chiar sunt - stîngace, ele sunt făcute însă 
pentru uzul propriu - nu se adresează unui ochi străin - de 
aceea nu se sfieşte să-şi mărturisească ce nu ştie, ce 
trebuie să afle şi să clarifice; nicăieri ca în aceste note la 
traducerea din Râtscher Eminescu nu ni se va înfăţişa cu 
reacţii atît de nude, cu o sinceritate a autodezvăluirii ce ne 
stinghereşte, ca şi cum luînd act de ele comitem o 
indelicateţe. Să nu uităm apoi că discursurile teoretice 
derivate din limbajul speculativ hegelian acuză nu o dată 
obscurităţi de sensuri care ar fi pus la grea încercare şi pe 
cei mai experimentați în domeniu, darămite pe junele poet. 
Adevărul e că prin şirul notelor personale, în înlănţuirea lor 
dialectică, ni se pune sub ochi însuşi procesul formării sale 
intelectuale, într-un moment cînd, pentru a ne exprima 
astfel, Eminescu nu devenise încă Eminescu, dar tindea spre 
asta cu toată energia lui spirituală. Şi dacă la început 
noţiunile filozofice nebuloase sau cele de specialitate 
teatrală mai subtile sunt puţin simplificate, pentru a putea fi 

mai uşor asimilate - urmărindu-se însă, cu încăpăţinare, 
pînă la capăt, volutele gîndirii teoretice - treptat, meditaţiile 
proprii iau o altă turnură, judecăţile sunt exprimate mai din 
afară, mai de „sus” şi chiar cu un ochi critic, cum ne 
dovedeşte această remarcă prin care fostul învățăcel, 
instruit de-acum în capitolele esenţiale ale filozofiei, discută 
de la acelaşi nivel cu dascălul: „Cred că deosebirile lui Kant 
şi Schopenhauer între caracterul inteligibil (liber) şi cel 
empiric (determinat) este mai clară şi mai folositoare pentru 
această parte decît distingerea antică”. 

Ceea ce admirăm, cercetînd spectacolul intelectual pe 
care ni-l oferă diagrama însemnărilor, este uşurinţa şi, 
desigur, şi graţia cu care se trece de la noţiuni complicate în 
plan conceptual-teoretic la cele care ţin de aspectele cele 
mai practice - şi, uneori, pitoreşti - ale muncii teatrale 
(valorificînd, nici vorbă, şi experienţa concretă din lumea 
slujitorilor Thaliei). 

Într-un loc descoperim, schiţat, un gînd în jurul căruia 
am putea glosa mult, conținînd in nuce unul dintre crezurile 
sale estetice esenţiale, prin care se relevă o întreagă 
direcţie a literaturii moderne: „şi nu altfel, adică după cum i- 
ar conveni lui sau prea ideal sau smuls absolut din proza 
vieţii ordinare”. O luare de atitudine atît împotriva 
idealizării, fapt ce-l va face să critice „mişcarea pe cataligi, 
cu vorba afectată şi pronunția falsă” - ce i seva părea că le 
găseşte în dramele lui Corneille şi Racine - cît şi coborîrea 
(absolută) în „proza vieţii ordinare” sau, cum va spune, mai 
tîrziu: „reprezentarea crudă şi realistă (citeşte: naturalistă) a 
slăbiciunilor trupeşti”, pe care o va condamna în cronica la 
piesa Cerşitoarea, întrucît teatrul trebuie să trezească „în 
privitor simţăminte într-adevăr omeneşti” [20] (OPERE IX, p. 
293). Pe cînd Eminescu îl apreciază pe Moliere care „n-a 
avut alt profesor decît natura”, sau pe Gogol care face parte 
dintre cei ce „au de spus ceva adevărat, chiar un trist 
adevăr”, neinteresîndu-l vînătoarea de efecte exterioare. 

Comentatorul va acorda, totodată, mare importanţă 
înfăţisării fizice a actorului şi gesticulaţiei lui, trecînd în 
dreptul acestor paragrafe nume de actori care, aşa cum s-a 
demonstrat, toţi făcuseră parte din trupa lui Pascaly cu 
ocazia turneului prin Transilvania sau jucaseră pe scena 
Teatrului Naţional din Bucureşti, unde fusese, un timp, 


31 


angajat. O comparaţie între „actorul dezvoltat” şi cel 
„nedezvoltat”, îl face să adauge lucid şi autocritic (trecîndu- 
se şi pe sine în ultima categorie): „Eu şi toţi actorii tineri cari 
nu se au decit pe sine în întrul lor”. 

Ce să mai spunem despre ponderea pe care o ocupă 
consideraţiile privitoare la limbaj şi asupra cărora s-ar 
cuveni să stăruim mai mult, întrucît dezvăluie o preocupare 
centrală a poetului, concretizată mai apoi în traduceri de 
gramatici şi transcrieri de glosare. Ne mulţumim aici să 
reținem din adnotările sale această definiţie a accentului, pe 
care-l vede ca un nucleu solar al cosmosului cuvintelor: 
„Inima unui cuvînt, punctul lui de culminare, culminarea 
însăşi (împregiurul căruia se învirtesc) lîngă care se 
grupează palide şi celelalte silabe - este accentul”. 

Cît de mult va fi învăţat Eminescu din demonstrațiile şi 
aproximările disertaţiei lui Râtscher se poate observa din 
disocierea celor trei accente: gramatical, logic şi etic, pe 
care nu va obosi să le evoce în cronicele sale dramatice, fie 
elogiind, fie criticînd jocul actorilor români. 

Aspecte felurite, din registre valorice diferite - n-am 
menţionat, de pildă, problemele costumelor sau ale 
decorurilor - toate însă niciunde judecate izolat, ci în 
neîncetată subordonare a „cuprinsului ideal” (expresia lui 
Râtscher), sau a acelui „întreg artistic”, concept care-l 
traduce pe cel hegelian al „totalităţii”, şi de care Emmescu 
va ţine seama în activitatea sa de cronicar teatral (uneori, 
expunîndu-l direct, ca în analiza spectacolului cu Despot 
Vodă). 

Dorim să subliniem acest caracter total pe care-l are 
viziunea eminesciană asupra teatrului, exprimată şi în 
articolul despre Repertoriul nostru teatral - scris în aceeaşi 
perioadă cu traducerea tratatului lui R6tscher - unde 
problemele de repertoriu sunt analizate în legătură cu jocul 
actorilor şi cu publicul din sală, după cum va prezida şi 
activitatea de cronicar teatral, pe care o va exercita cu o 
competenţă rar întîlnită în epocă. Tudor Vianu avea dreptate 
cînd declara hotărît: „Nimeni înaintea lui Eminescu şi puţini 
după el au consacrat teatrului studii mai temeinice, din 
unghiul unei cunoaşteri mai apropiate a literaturii dramatice 
şi a variatelor probleme în legătură cu jocul actorilor şi cu 

graiul lor”%5. 

Traducerea din Râtscher reprezintă, prin urmare, o 
experienţă pe mai multe planuri, de aici desprinzîndu-se 
firele unor activităţi ulterioare. De aceea ne-am şi permis să 
considerăm că ar avea o valoare simbolică de iniţiere, dată 
fiind pasiunea nelimitată - ca şi uimirea, plină de încîntare - 
cu care tînărul Eminescu se îndreaptă spre toate punctele 
cardinale ale culturii. Am vrea să insistăm asupra 
juvenilităţii care-l face să contemple, în chip necondiţionat, 
lumea, cultura şi propriul eu, cultivînd imediateţea reacţiilor. 
Ceea ce se observă şi în modul în care, printre însemnările 
teoretice şi cu adresă exactă, îşi fac loc, cu nonşalanţa 
ingenuităţii, note cu caracter prea de tot personale. Faptul 
că-şi recunoaşte deficitul structural în postura de actor sau 
că, altundeva, se confesează în privinţa luptelor dificile cu 
materia rebelă a cuvintelor, cuvinte care nu sunt „neci la 
jumătatea înălţimii acelor figuri cuasivii ce vin neîncetat în 
reveriile mele”, invidiind pictura pentru  posibilităţile-i 
concrete de a da viaţă icoanelor închipuirii, toate astea se 
justifică prin efortul de a se înţelege pe sine, pe măsură ce 
încearcă să desluşească tainele cunoaşterii umane. Dar, 
iată-l, pe cînd comentează, în marginea consideraţiilor docte 
despre limbaj, forţa cu care „irumpe din unele voci umane 
însufleţirea cu o putere miraculoasă”, astfel încît „pare a-şi fi 
creat, în ton natural deja, un corp care e cu totul pătruns de 
lumina ei”, exclamînd, intempestiv şi enigmatic: „Marta! 
Marta!” După cum pe spaţiul liber al unei pagini schiţează, 
în cuvinte [21] greu lizibile, o glumă „filozofică”, sub o 
aparenţă rebusistă şi în care unii au crezut că descifrează un 
cifru onomastic, pe cînd în realitate persoanele deghizate nu 
erau decît personajele simbolice care apar des evocate în 
textul lui Râtscher. Astfel e „Com(edia)”, cu mărturisirea: „şi 
eu pling cîteodată, dar lacrimile-s dulci/ Şi dezlegarea - 
amorul”, adevăr jucăuş care se transformă în „Trag(edie)”, 
prin înlocuirea cuvîntului „amor” cu „moarte” („Şi 
dezlegarea - moartea”), pentru ca „Poetul” să conchidă, 
puţin teribilist: „Enigme sînteţi, enigme rămîneţi”. O clipă de 
destindere, şi, cine ştie, poate de secretă răzbunare, în 


15 T, Vianu, VI. Streinu, Şerban Cioculescu, Istoria literaturii române 
moderne, |, Casa şcoalelor, 1944, p. 260. 

luptele sale cu expresiile şi înțelesurile, uneori aride, ale 
tratatului lui Rötscher. 

Astfel de intruziuni accentuează, fireşte, caracterul de 
jurnal intim al notelor, sporindu-le valoarea de document 
uman, oferindu-ne nu numai „fişe” ale temperaturii 
intelectuale, ci şi sufleteşti, corespunzătoare vîrstei 
interioare, din acei ani, a tînărului Eminescu. 

Ne aflăm, nici vorbă, într-un moment cînd lumea lui 
spirituală se găseşte încă în stare de nebuloasă, planetele 
gîndirii nu s-au separat încă de nucleul-matcă, nu şi-au 
constituit orbita mişcărilor proprii, autonome. De aici 
coexistenţa unor „straturi” de preocupări diferite, care 
reprezintă tot atitea puncte de plecare spre cele mai 
îndepărtate tărîmuri ale universului culturii. 

Cine studiază epoca de la Viena nu poate să nu rămînă 
derutat de multiplicitatea planurilor ce-i absorb energiile 
sufleteşti. În afara domeniului propriu-zis al creaţiei 
(lucrează la o nouă formă a Geniului pustiu, redactează 
varianta Proletarul, a faimosului poem - dar parcă numai 
asta? - începe nenumărate poeme dramatice), acum irumpe 
în arena gazetăriei, scriind articolele din „Federaţiunea”, 
care-i vor aduce un proces de presă, după cum, bineînţeles, 
îl atrag cursuri universitare şi discipline de o diversitate 
caleidoscopică. Vom reveni în capitolul următor asupra 
pasiunii pentru filozofie, deocamdată vom aminti că putea 
să urmeze cursurile lui Theodor Vogt (introducere în cartea 
întîi a Metafizicii aristotelice şi prelegeri de logică), după 
cum, în mod sigur, a audiat acele lecţii de „praktische 
Philosophie” ale lui Zimmermann, care, dincolo de 
comentarea lui Herbart - de a cărui influenţă tiranică poetul 
se va elibera în chip intempestiv - prezentau si o istorie a 
doctrinelor filozofice din antichitate pînă la Kant. Se 
adăugau cursurile de filozofia dreptului, economia politică, 
ştiinţa financiară şi ştiinţele administrative ale lui Lorenz 
Stein sau cel de drept internaţional susţinut de Louis 
Neumann. Îl vom găsi însă, sub influenţa fratelui său 
Şerban, candidatul în medicină de la Erlangen - care-i va 
stimula, desigur, interesul pentru domeniile fizicii, chimiei, 
botanicii şi zoologiei - asistind nu numai la disecţiile 
doctorului Gatscher, dar şi la disertaţiile de medicină 

patologică ale renumitului dr. Johann vou Oppolzer'*. 

In legătură cu preocupările filologice, reținem că cel 
acuzat că s-ar fi format intelectualiceşte în exclusivitate sub 
înrîurirea culturii germane urmase cursul de filologie 
romanică al profesorului Musaffia, şi poate şi pe cel de 
limba italiană al lui Cattaneo, din moment ce în 
manuscrisele sale se găseşte un exerciţiu care-l amuza pe 
G. Călinescu prin stîngăciile şi erorile sale. Se cuvine să 
acordăm întreaga atenţie precizărilor făcute de N. lorga că 
„Viena nu era închisă pentru nici o literatură romanică” şi, 
aducînd o seamă de argumente, conchidea: „pe vremea 
aceea Viena rămăsese un centru internaţional, toate 
tradiţiile Vienei erau, aşa, internaţionale”. 

Un cadru cultural care satisfăcea, nici vorbă, aspiraţiile 
enciclopedice ale tînărului poet. Şi adevărul e că Eminescu 
trăieşte acum într-o adevărată beţie a explorării celor mai 
diferite domenii ale cunoaşterii umane, se găseşte la o 
răscruce de drumuri, toate seducîndu-l cu vraja zărilor lor 
îndepărtate; altfel spus, el încă n-a optat, opţiune care 
totdeauna înseamnă şi renunţări şi o distanţă ordonatoare 
faţă de lume şi faţă de sine însuşi. 


* 


Traducerea din Kant a fost de natură să surprindă. |. 
Rădulescu-Pogoneanu, semnalînd şi descriind manuscrisul 
acestei tălmăciri a Criticii raţiunii pure (2), se [22] întreba 
dacă nu cumva avem de-a face cu „un capriciu de poet”, 
deşi tot el, în cele din urmă, subsuma respectiva iniţiativă 
proiectatei cariere universitare, factorul incitator văzîndu-l în 
epistolele trimise de Titu Maiorescu poetului, în 1874. 

În studiul care prefaţează prima tipărire a Lecturilor 
kantiene, C. Noica dezavuează, cu vehemenţă, punctul de 
vedere care, ignorind particularităţile fiinţei interioare a lui 
M. Eminescu, tinde să acorde traducerii un simplu caracter 
de circumstanţă, opinia sa, exprimată în termeni categorici, 
fiind aceea că travaliul a fost înfăptuit „pentru sine”, „fără 


'* Aurel D. Petrescu, Şerban Eminovici, medicinist la Erlangen, în 
CME, IV, 1977, p. 288. 

17 N. lorga, Istoria literaturii româneşti, Introducere sintetică, 
Editura Minerva, 1977, p. 233—234. 

nici un scop exterior”: „lar acesta este răspunsul pe care-l 
dă analiza textului tradus, un răspuns în consonanţă cu firea 
de cărturar a lui Eminescu: e vorba de o traducere făcută 
pentru sine. Eminescu 1-a întîlnit în singurătatea şi cu 
singurătatea sa pe Kant. Nu are alături comentatori, nu are 
în faţa-i alţi traducători, nu stă de vorbă cu nimeni, nici 
măcar cu departele său, care ar fi cititorul sperat; traduce 
fără nici un scop exterior, întîrzie asupra unei nuanţe, 
notează pe margine gînduri în limba română şi germană, dă 
uneori liste de echivalenţe posibile, subliniază ce-l 
interesează, scrie cînd nervos, cînd liniştit, cu scrierea sa 
fascinant de frumoasă, uită de tot ce i se cere să facă în 
imediat - şi visează.” 

Oprim aici citatul, fiindcă ar trebui să reproducem 
întreaga pagină, care ne cucereşte prin forţa şi 
expresivitatea caracterizărilor, calităţi ce le regăsim în tot 
ceea ce scrie Constantin Noica, dar căpătînd parcă în acest 
caz forme mai manifeste. Furat de patosul interior al 
demonstraţiei, ajunge să se întrebe „de ce unui tînăr de 
astăzi atitea alte lupte din trecutul nostru, bătălia de la 
Rovine, de pildă, sau revoluţia lui Tudor, i-ar părea mai 
cuceritoare decit lupta de aci, cu gîndul şi cuvîntul, purtată 
de Eminescu” si subliniind „cu ce dezinteres, cu cîtă 
probitate, în ce curăţenie a inimii e purtată lupta aceasta” 
declară că în faţa lor „aproape oricine din gintea filozofiei 
poate pleca ochii”. Am putea afirma că filozoful căruia în 
unele eseuri de altădată îi plăcea să abordeze o mască 
puţin mefistofelică, de un scepticism surizător, e surprins 
aici - datorită consonanţelor intime cu preocupările poetului 
- în flagrant delict de efuziune lirică. 

Acestui mod necondiţionat şi patetic în care-şi susţine 
viziunea sa asupra cărturarului Eminescu se datorează, 
credem, şi unele excese polemice, dezvăluite în felul cum 
se discută chestiunea doctoratului. Incă din prima parte a 
studiului, ca o condiţie sine qua non a ceea ce urmează, se 
cere, imperios „să înlăturăm cu hotărîre afirmaţia ce se face 
în chip obişnuit, cum că Eminescu a tradus pe Kant în 
vederea tezei sale de doctorat”. Şi, în continuare: „Incepînd 
cu |. Rădulescu-Pogoneanu, care scrie primul în 1906 
despre această traducere întrebîndu-se ce 1-a determinat 
pe poet s-o înceapă şi dacă nu cumva este chiar « un 

capriciu de poet », aproape toţi exegeţii spun că e vorba de 
o lucrare în vederea tezei de doctorat”. Pornind de la 
această premisă, C. Noica desfăşoară o argumentaţie a 
cărei justeţe logică nu poate fi negată: „După cercetarea 
atentă a traducerii, putem spune: nu e doar nedrept, e pur 
şi simplu absurd. În Germania, şi probabil la nici o 
universitate din lume, nu se treceau pe atunci şi nu se trec 
nici acum teze de doctorat cu traduceri, cu atît mai puţin în 
limba ţării tale”. 

Perfect adevărat, numai că cercetînd cu atenţie ceea ce 
afirmă toţi exegeţii descoperim că traducerea este pusă în 
legătură nu cu teza de doctorat, ci cu cariera universitară, 
respectiv, cursul ce urma să-l ţină. lon A. Rădulescu- 
Pogoneanu, prezentind corespondenţa dintre Eminescu si 
Titu Maiorescu, scrie negru pe alb: „Căci acum credem a 
avea dezlegarea acestei lucrări întreprinse de Eminescu: el 
trebuie să fi început a traduce opera lui Kant îndată după 
întîia scrisoare a d-lui Maiorescu, în vederea unui curs la 
Universitatea din laşi”:8. 

Aşijderea, ceilalți autori. Într-o notă de subsol, 
Constantin Noica se referă la cele susţinute de G. Călinescu, 
remarcînd o contradicţie între afirmaţia: „Traduce C.r.p. în 
vederea cursului de la laşi probabil” şi „Credea încă să-şi 
treacă doctoratul şi de aceea o ultimă oară în 1877 mai 
continuă cu cîteva rînduri începuta traducere din Kant”, 
comentînd: „Atît de mare e prejudecata cu doctoratul încît 
şi Călinescu îi cade victimă, o clipă”. 

[23] Nu ştim de unde îşi va fi extras Constantin Noica 
citatele, căci iată-le în integralitatea lor: „În vederea cursului 
ce spera să-l ţină în curînd la laşi, începu probabil Eminescu 
să traducă Critica raţiunii pure a lui Kant, spre a se servi de 
ea ca text de comentat (ms. 2258)”. Şi: „Deşi nu putuse 
merge la Berlin pentru doctorat, nu-l părăsise cu totul 
gîndul acesta şi al prelegerilor kantiene (subl. ns. - Al. O.), 
de vreme ce prin martie 1875 mai scria cîteva pagini de 
traducere din Critica raţiunii pure” (32, p. 194, respectiv 
202). 

După cum se observă, G. Călinescu este cît se poate de 
limpede, adăugind doctoratului ideea prelegerilor kantiene, 


'5 CL, anul XLIV, nr. 1, vol. 2, martie 1910, p. 197. 

dar, chiar dacă n-ar fi existat această precizare, tot nu s-ar fi 
putut vorbi de o contradicţie, cîtă vreme în scrisoarea din 19 
aprilie/1 mai Titu Maiorescu stipulase ca o condiţie 
obligatorie pentru ţinerea cursului, chiar şi ca suplinitor, 
obţinerea doctoratului. 

Dealtminteri, mai departe, Constantin Noica însuşi ia act 
de posibilitatea unei a doua interpretări şi, reglîndu-şi mai 
bine tirul polemicii, menţionează: „Căci dacă totuşi s-ar 
susţine că lectura e întreprinsă în vederea unor cursuri în 
care să fie prezentată gîndirea lui Kant, atunci nu te poţi 
opri să te întrebi: ce docent şi chiar ce profesor îşi 
pregăteşte un curs, unde are a rezuma gîndirea unui filozof, 
făcînd nu o simplă lectură, nu simple note dintr-o carte şi 
din cărţile altora despre o carte, ci o laborioasă traducere a 
ei? Admirabil profesor atunci”. 

Aşa e, în epoca noastră nimeni nu s-ar gîndi, abordînd o 
temă de studiu, să ia totul de la capăt, să descopere pe cont 
propriu adevăruri dovedite de alţii, şi, cu atît mai puţin, să 
se apuce de traducerea izvoarelor documentare 
fundamentale, asta nu numai datorită ritmului dinamic al 
vieţii moderne, dar şi dificultăţilor obiective ridicate de 
explozia informaţională. În condiţiile de atunci, se pare însă 
că astfel de aspirații mai puteau încă fiinţa. Să mai ţinem 
seama de ceva: de mitul filologic al culturii umaniste din 
secolul său, cînd, aşa cum arată Abraham Moles, în cartea 
citată, era adînc înrădăcinată convingerea—confirmată, se 
pare, de psihologia modernă - că înaintea ideilor există 
cuvintele ce le cuprind în textura lor. Travaliul filologic 
devenea o metodă sui generis de descoperire a ideilor 
„ascunse” de cuvinte. 

N-ar putea fi şi aceasta una din explicaţiile posibile ale 
obiceiului lui Eminescu de a tălmăci cîte o operă de bază 
pentru a putea stăpîni mai bine ideile din domeniul 
respectiv? 

Revenind la aspecte mai „pragmatice”, vom observa că 
ipoteza în sine a unui curs universitar care să se axeze pe 
comentarea textelor unor filozofi este cît se poate de 
plauzibilă. Lui Maiorescu, Eminescu îi mărturisea că n-ar 
putea, pentru moment, să se încumete decit de a ţine un 
curs asupra vreunei „scrieri” a lui Kant sau Schopenhauer, 
ceea ce i-ar permite să nu se îndepărteze prea mult de 

„text”. Se ştie, pe de altă parte, după cum atestă amintirile 
foştilor săi colegi de studenţie, că o astfel de formulă era 
uzitată curent, în acea vreme, în universităţile vieneze şi 
berlineze. Cît priveşte efortul de traducere a părţilor 
esenţiale ale unei lucrări, acesta se justifica pe deplin în 
condiţiile în care auditorul (românesc) nu dispunea de 
operele fundamentale filozofice în limba ţării. 

Epuizind însă toate elementele care aşază faptele pe 
coordonatele concrete ale timpului eminescian, se cade să 
recunoaştem că nu vom putea să înţelegem total 
semnificaţia  „aventurii” intelectuale încifrate în actul 
traducerii Criticii raţiunii pure dacă nu vom acorda întreaga 
importanţă ecuaţiei specifice a firii sale intime. Neputind 
ignora impulsurile unor necesităţi practice ale realităţii (doar 
trăieşte în mijlocul societăţii), Eminescu obişnuieşte însă să 
le transforme în altceva, să le convertească în valori 
sufleteşti absolute. De această simbolistică interioară se 
cade a se ţine seama cînd studiem actul confruntării 
poetului cu Kant, căci de o confruntare e vorba, nu lipsită de 
sentimentul superbiei, purtînd pecetea gigantismului, care 
constituie o dominantă a viziunii sale în acei ani. 

În contextul astfel precizat, frazele lui C. Noica se 
justifică pe deplin ; „Acum are de înfruntat filozofia. Pentru 
doctorat'? Pentru docenţă? Pentru profesorat plin? Nu 
importă. El trebuie să înceapă cu esentialul, iar esenţial în 
momentul acela, ca şi mai tirziu, i se pare Kant şi în 
particular Critica rațiunii pure. De [24] aceea, indiferent 
dacă e oportun ori nu, el traduce Critica raţiunii pure, adică 
se adînceşte în ea, pentru sine”. 


1 În acelaşi studiu, C. Noica reconstituie, în amănunţime şi cu 
deplină veracitate, eforturile poetului de a domina înțelesurile 
textului kantian şi de a găsi cele mai sugestive echivalenţe 
româneşti. 

Rămînînd la un plan general stilistic, am putea spune că i se 
potriveau lui Eminescu cuvintele spuse de el despre V. Conta: „are 
talentul de a expune foarte clar materiile cele mai grele, fără ca 
prin această limpezime obiectul să piardă ceva din însemnătatea 
sa". 

Facem această afirmaţie gîndindu-ne la mărturisirea dintr-o 
scrisoare trimisă lui Maiorescu pe vremea cînd se apucase, 
probabil, să lucreze la traducerea Criticii raţiunii pure: „„Dinspre 

În scrisoarea către Maiorescu, Eminescu va spune 
referitor la Kant că i-a intrat „relativ tîrziu în mînă”. Se are în 
vedere, bineînţeles, studiul direct si aprofundat, deoarece o 
familiarizare, la modul general, cu ideile filozofului din 
Konigsberg se va fi produs cu mult înainte. Constantin Noica 
ia notă că, în Transilvania, Kant pătrunsese de timpuriu, dar, 
indirect, pe linia interpretărilor lui Krug, ceea ce ne 
aminteşte că în biblioteca gimnazială de la Cernăuţi figura 
traducerea - şi, pînă la un punct, prelucrarea - Manualului 
de filozofie şi de literatură filozofică de W. T. Krug, datorată 
Ini A. T. Laurianu (1847) şi T. Cipariu (1865). Il va fi citit oare 
Eminescu? Rămîne, oricum, ca un fapt cert, că accesul la 
Kant va fi la început mediat. Unul dintre mijlocitori este 
Herbart, a cărui filozofie se bucura de o vie apreciere în 
rîndul Junimii, cu atît mai mult cu cît întîia lucrare a lui Titu 
Maiorescu, Einiges Philosophische in gemeinfasslicher Form, 
îi expunea pe larg principiile. Eminescu o cunoştea de vreme 
ce, într-o notă marginală la tratatul lui Râtscher, citim: 
„natura simţămîntului şi natura cugetărei. V. Maiorescu, 
Etwas Philosophisches". 

La Universitatea din Viena urmează cursul lui R. 
Zimmermann şi face o adevărata cură cu prelucrarea 
înţelesurilor herbartiene, suprasaturaţia generînd o ruptură 
radicală: „La Viena eram sub influenţa nefastă a filozofiei lui 
Herbart, care prin firea ei te dispensează de studiul lui Kant. 
În această prelucrare a înţelesurilor s-a prelucrat şi însuşi 
intelectul meu ca un înţeles herbartian pînă la tocire. Cînd 
însă, după această frămîntare şi luptă de 2 luni de zile, vine 
la sfîrşit Zimmermann, zicînd că există într-adevăr un suflet, 
dar acesta e un atom, aruncai indignat caietul meu de note 
la dracu şi n-am mai venit la cursuri”. 

Aşa cum s-a arătat, filozofia lui Herbart nu putea 


partea mea, eu m-am apucat de lucru, deşi limba îmi 
îmburuienează multe distincţiuni de noţiuni; ea are însă şi un bine: 
că sileşte pe oricine să fie limpede şi intuitiv şi să se ferească de 
abstracții inutile. Numai de nu mi-ar înăbuşi pe cele de trebuinţă". 

Reţinem, aşadar, că efortul filologic merge spre o receptare 
limpede şi intuitivă a ideilor, cu grija însă ca renunţarea la 
abstracţiile inutile să nu înăbușe şi pe cele de trebuinţă, sau altfel 
spus, limpezimea expresiei să nu micşoreze cu ceva însemnătatea 
conceptelor tratate. 

dispensa de cunoaşterea lui Kant, chiar dacă prin teoria 
„realelor” se încerca să se înlocuiască misterul „lucrului în 
sine”, cu cel al „lucrurilor în sine”, fiind implicate şi alte 
deziderate filozofice. Dar simpla existentă a unor stadii 
intermediare este importantă, dezvăluindu-ne mişcările 
subterane, cu imprevizibilitatea şi contradicţiile lor, ale 
gîndirii tînărului Eminescu. Să nu uităm că, prin traducerea 
tratatului lui Rötscher, poetul avusese şansa de a pătrunde 
în intimitatea unora dintre conceptele hegeliene. Un aspect 
ce-l vom rediscuta mai tîrziu. Trecerea la Kant va avea loc, 
aşadar, nu direct, ci în cadrul unui proces teoretic a cărui 
dinamică se cere să o înţelegem. 

După cum se ştie, dacă a existat nu doar un mijlocitor, ci 
şi un catalizator al interesului faţă de filozofia kantiană, 
acesta a fost Schopeuhauer - şi faptul îşi are însemnătatea 
lui. Intr-un preţios excurs istorico-cultural, D. Popovici 
atrăgea luarea aminte că Eminescu ar fi putut lua cunoştinţă 
de gîndirea schopenhaueriană încă din perioada şcolară de 
la Cernăuți, într-una din  „programele” anuale ale 
gimnaziului - cea din 1866 - publicîndu-se articolul unui 
profesor de filozofie, Alois Scherzel, intitulat: Der Charakter 
der Hauptlehren der Philosophie Arthur Schopenhauers. 
Bazat pe acest exemplu, după ce notează că articolul ar fi 
putut suscita interesul poetului, în „programa” respectivă 
făcîndu-se elogiul lui Aron Pumnul, mort în acel an, D. 
Popovici conchide: „Faptul acesta ar putea explica, între 
altele, şi anumite trăsături ale poeziilor sale de tinereţe, 
trăsături în care cercetarea [25] anterioară a văzut numai 
predispoziţii spirituale pentru pesimismul filozofic al lui 
Schopeuhauer”?0. Chiar dacă însă Eminescu va fi citit 
articolul lui Scherzel, rămîne de demonstrat dacă va fi şi 
recurs la textele schopenhaueriene. 

In scrisoarea către Titu Maiorescu, alături de numele lui 
Kant, el trecea şi pe cel al autorului Lumii ca voinţă şi 
reprezentare, cu menţiunea că fac parte dintre cunoştinţele 
sale relativ recente din lumea filozofilor. 

Este indubitabil însă că, la Viena, el se adîncise în studiul 
filozofiei acestuia. Citeşte împreună cu Slavici - în al cărui 
îndrumător se erijează - lucrarea de tinereţe: Despre 


% D, Popovici, op. cit., p. 72. 

rădăcina  împătrită a principiului rațiunii suficiente, 
sfătuindu-l, totodată, să nu-şi „piardă timpul” cu Kant, 
Spinoza, Fichte, ci să „înceapă cu Schopenhauer”. 

însemnarea marginală la traducerea lui Rătscher - 
reprodusă în capitolul anterior - dovedeşte că, la data 
aceea,  stăpinea destul de bine unele principii 
schopenhaueriene, judecate în directa lor apropiere de cele 
ale lui Kant. 

Receptarea semnificaţiilor mai adinci ale traducerii 
Criticii raţiunii pure nu este posibilă fără o raportare la 
climatul filozofic caracteristic acelei perioade - care nu este 
prea diferit de cel cunoscut de Titu Maiorescu în anii 
studenţiei, la Viena si la Berlin. Hegel nu mai domina, ca un 
zen atotputernic, viaţa spirituală a Germaniei, locul său în 
lumea universităților îl luaseră Schopenhauer şi 
neokantienii. Dacă Schopenhauer ar fi apucat aceşti ani, ar 
fi putut trăi un plenar sentiment de revanşă, el care, ca 
Privat-Docent la Berlin, se încăpăţinase să-şi ţină cursul la 
aceeaşi oră cu Hegel şi, pînă la urmă, în faţa zădarniciei 
eforturilor sale de a obţine vreo audiența în rîndul 
studenţimii timpului său, renunţase de a mai preda. 

Redescoperirea filozofiei sale se justifică, nici vorbă, pe 
fundalul decepţiilor provocate de rezultalele unor mari 
mişcări sociale. Faţă de optimismul metafizic cu care Hegel 
şi discipolii săi pretinseseră că pot avea cheia tuturor 
problemelor universului, pesimismul schopenhauerian putea 
servi drept „antidot”?!. 

Este semnificativ că din perspectiva acestor adevăruri va 
explica Eminescu apropierea sa de principiile 
schopenhaueriene, în articolul din „Fîntîna Blanduziei” (4 
decembrie 1888). Chiar dacă se plasează în marginea unor 
idei ale lui Max Nordau (ajustate pe tiparul gîndirii proprii), 
nu poate fi negată valoarea programatică a textului, 
reprezentind o sinteză a experienţelor sale intelectuale. 
Eminescu - în opoziţie cu Max Nordau - recunoaşte 
„meritele extraordinare ale marelui filozof german”, pentru 
că „el a risipit prin criticile lui empirice dominaţiunea acelui 
filozofism compus din o goală si stearpă frazeologie pe care 


” Bertrand Russell, Histoire de la Philosophie occidentale, NRF, 
Paris, 1953, p. 770. 

Hegel o introdusese şi care a stăpînit spiritele în curs de un 
sfert de secol”. Găsindu-i merite şi în combaterea altor 
sisteme filozofice, precum acelea ale lui Schelling, Fichte, 
Schleiermacher, adăuga: „Era necesar să se purifice 
atmosfera ştiinţifică de miasmele unei frazeologii în care 
cuvinte abstracte lipsite de cuprins şi neînsemnînd aproape 
nimic pretindeau a rezolva problemele universului. Însă 
tocmai această critică merituoasă a frazeologiei deşarte a 
descoperit si contradicţiunea constantă între ideile noastre 
şi formele civilizaţiei, ne-au descoperit necesitatea de a trăi 
în mijlocul unor instituţiuni ce ni se par mincinoase şi ne-au 
făcut pesimişti. In acest conflict pierdem deseori bucuria de 
a trăi şi dorinţa de a lupta: aceasta e izvorul relei dispoziţii 
care munceşte pe oamenii culţi din mai toate ţările”. 

Să recunoaştem că acesta este izvorul contradicţiilor 
care l-au dezbinat, înlăuntrul său, şi pe Eminescu. Unele 
aprecieri sînt evident exagerate, să ţinem însă seama că 
această critică a formelor înşelătoare ale realităţii l-a ajutat 
în răfuiala cu el însuşi, mai precis, cu acea fază de tinereţe 
caracterizată printr-o încredere necondiționată în „spiritul 
secolului” sau, cum se exprima Ibrăileanu: „o oarecare 
juvenilitate, dacă se poate spune astfel, a sentinţelor, prin 
oarecare «idealism» şi concesii făcute revoluţionarismului”. 
Aceste particularitaţi le descoperim în însemnările la tratatul 
lui R6tscher şi în articolele din „Federaţiunea”. Ulterior, şi 
sub influenţa etapei de reflux pomenite, a avut loc o 
reconsiderare critică a formelor de autoiluzionare [26] 
excesiv optimistă. Practic, s-a declanşat o criză, determinată 
fireşte şi de contradicţiile dintre ideal şi real, care şi pînă 
atunci subminaseră viaţa sufletească a junelui poet, dar nu- 
şi găsiseră mijloacele de exteriorizare făţişă în plan teoretic. 
In aceste condiţii, filozofia lui Schopenhauer îndeplineşte o 
funcţie a cărei importanţă nu poate fi micşorată, totodată 
apărind limpede ceea ce, cu fineţe dialectică, discernea 
Edgar Papu, subliniind că rolul ei nu are un caracter 
„constitutiv” - ca la Wagner sau Nietzsche - ci unul 
„confirmativ”. 

Faptul că din unghiul lui Schopenhauer i se dezvăluie 
tînărului Eminescu lumea filozofiei lui Kant ne-o dovedeşte şi 
ediţia de care se serveşte pentru traducere. În studiul 
menţionat, D. Popovici sintetizează lucrurile cunoscute în 

această problemă. Critica raţiunii pure în prima ediţie din 
1781 se caracteriza „prin accentuarea notei idealiste”, notă 
temperată în cea de-a doua ediţie, apărută în 1787. De 
regulă, toţi editorii se adresează ultimei versiuni, ca 
reprezentind mai fidel gîndirea filozofului din Konigsberg. 
Schopenhauer este cel care a apoteozat calităţile primei 
ediţii şi, datorită intervențiilor sale directe, ea a fost 
reintegrată în circuitul ştiinţific al vremii. Referitor la 
subiectul în chestiune, D. Popovici formulează aceste 
concluzii: „Eminescu porneşte de la un text german care se 
întemeia în primul rînd pe ediţia întîia a Criticii raţiunii pure 
şi cred că este o supoziţie îndreptăţită?” că aceasta este 
ediţia lucrată de Rosenkranz după indicaţiile directe ale lui 
Schopenhaner. Rosenkranz are într-adevăr ca text de bază 
ediţia din 1781 şi, graţie lui, Kant este recepționat în ţările 
române într-o formă cu mult mai apropiată felului de a 
vedea lucrurile al lui Schopenhauer”. 

Editorii Lecturii kantiene au demonstrat că a fost folosită 
ediţia lui J. H. von Kirchmann din 1868, asociindu-se părerii 
că aceasta porneşte de la prima şi nu de la a doua variantă. 

investigaţiile mai noi? infirmă unele dintre aprecieri, dar, 
în mod paradoxal, dau cu atît mai mult dreptate de cauză 
ipotezei enunțate. Kirchmann, ca orice editor care se 
respectă, reproduce versiunea ultimă, avînd însă grijă ca în 
note şi în anexe să reconstituie, comparativ, diferenţele de 
text faţă de ediţia din 1781. Marea surpriză o oferă faptul că 
Eminescu apelează la aparatul ştiinţific al lui Kirchmann 
pentru a traduce, în exclusivitate, ipostaza filozofică a 
primei ediţii. Influenţa lui Schopenhauer sau cunoscuta 
apetenţă eminesciană către „forma cea dintii”? 

În meditaţiile asupra rosturilor filozofiei, la care ne-am 
mai referit, asociindu-i pe Kant şi Schopenhauer sub 
calificativul „metafizicii cei mai însemnați ai evului nou”, 
Eminescu elogiază filozofia kantiană din punctul de vedere 
al „criticismului” ei, opus ideilor „preconcepute” şi „teoriilor 


? Supoziţia fusese emisă de I. A. Rădulescu-Pogoneanu: „După text 
şi din însemnarea lui Eminescu la traducerea « Introducerii » se 
vede că avea înainte prima ediţie, va să zică sau ediţia originală, 
sau o ediţie a lui Rosenkranz, ori a lui Kehrbach" (op. cit., p. 531). 
3 A se vedea Lămuriri asupra editării traducerilor eminesciene de 
Petru Creţia din volumul de faţă, infra, p. 57—59. 

ieftine”, speculative, prin care profesorii de filozofie ajung la 
un „şarlatanism comun”. Aşadar, o optică asemănătoare 
aceleia care va prezida consideraţiile entuziaste la adresa 
lui Schopenhauer din articolul inserat în „Fîntîna Blanduziei”. 

După el, „criticismul lui Kant” înseamnă „eliberarea 
minţii de sub dogmele unilaterale ale religiei pe de o parte, 
a materialismului brutal pe de alta”. 

lronizîndu-se pretenţia filozofilor de a dezvălui pe „D-zeul 
stiinţei”, adevărurile ultime ale ştiinţelor exacte, „nemurirea 
sufletelor” - din acest punct de vedere este vizată mai mult 
doctrina schopenhaueriană - se apreciau, în schimb, virtuțile 
„criticismului”, care pot ajuta la „creşterea intelectului” prin 
dezvăţarea de „lenea cugetărei” şi prin „aşezarea fiinţei 
lumii în noţiuni, spre a căror stabilire judecata nu se 
serveşte de altă autoritate decit de a sa proprie” (o cerinţă, 
prin excelenţă, kantiană). 

să nu uităm însă şi de adversitatea la adresa 
„materialismului brutal”. G. Călinescu observa, pe 
întemeiate motive, că: „în apriorismul filozofului de la 
Konigsberg el vede o liberare a spiritului de contingenţele 
universului concret, o religie a ideilor vecinice, o îndreptățire 
teoretică, în fine, a visului pur poetic”. 

[27] Prin urmare, o revendicare a lui Kant din prisma 
aspirațiilor romantice, ceea ce nu reprezintă un fapt 
singular, fie chiar şi numai dacă ținem seama că un poet, a 
cărui operă fixează o dată în romantismul englezesc, cum e 
Coleridge, după un voiaj în Germania, ajunge să se dedice 
cultului filozofiei kantiene, cu urmări nefaste - după cum 
afirmă unii specialişti - asupra valorii artei sale. Un pericol 
care nu-l ameninţă pe Eminescu, în creaţia căruia, cum se 
ştie, preocupările filozofice de derivație kantiană au 
constituit stimuli generoşi în plan artistic. 

Este cert că acest caracter filozofic transcendental - iar 
nu transcendent, conform distincţiei cunoscute: explorarea 
a ceea ce e dincoace, iar nu dincolo de lucruri - a dat aripi 
nu atît ambițiilor de fantazare - în însemnarea ce-o vom cita 
imediat, se discută dispreţuitor despre  „fantasterie”, 
considerată o „slăbiciune a creierului” - cît capacităţii de „a 
vedea idei” (pentru a folosi expresia lui Camil Petrescu), 
sau, cu vorbele sale, celor ce cunosc „limba ei”, o „lume 
nouă” li se relevă în faţa ochilor, a „ideilor eterne”. lată cum 


45 


evocă Eminescu efectele pătrunderii în opera lui Kant: „Este 
ciudat, cînd cineva a pătruns pe Kant, cînd e pus pe acelaşi 
punct de vedere atît de înstrăinat acestei lumi şi voinţelor ei 
efemere - mintea nu mai e decît o fereastră prin care 
pătrunde soarele unei lumini nouă şi pătrunde în inimi [...] 
Timpul a dispărut şi eternitatea cu faţa ei cea serioasă te 
priveşte din fiecare lucru, se pare că te-ai trezit într-o lume 
încremenită cu toate frumuseţile ei, şi cumcă trecere şi 
naştere, cumcă ivirea şi peirea ta sunt înşile numai o 
părere”. 

Lumea fenomenală este efemeră şi părelnică, virtutea 
permanenţei nu o au decit ideile platoniciene - limba acelei 
lumi de vrajă e „armonia lui Plato”... Kantianism sau pur 
schopenhauerism? Este drept, inimii i se acordă rolul de 
cheie a acestei faste transmutaţii - fragmentul începe cu 
fraza: „Orice cugetare generoasă, orice descoperire mare 
purcede de la inimă şi apelează la inimă”, amintindu-ne cît 
de mult a fost înrîurit Kant, în începuturile sale, de opera lui 
Rousseau - dar totul se petrece ca într-un proces inițiatic, 
inima „te transpune în această stare”, stare care se 
identifică, în fond, unei contemplaţii tipic schopenhaueriene. 

Fără discuţie, nu putem să acordăm statut filozofic 
oricărei meditații răzlețe din însemnările eminesciene - care 
adesea răspund unor gînduri neştiute de pe alte planuri ale 
gîndirii sau constituie, pur şi simplu, cum se întîmplă aici, 
pretext de reverii în marginea filozofiei. Atunci cînd îşi 
propune să dea o definiţie tezelor kantiene, ştie s-o facă, în 
deplină  stăpînire a subiectului, ca, bunăoară, în 
consemnarea din „Curierul de laşi”, prilejuită de prelegerea 
lui Pogor: „Cu totul deosebit de aceste sisteme, al căror 
izvor a fost experienţa lucrurilor dinafară, este idealismul lui 
Kant. Kant nu consideră legătura infinită între fenomene, ci 
supune cercetării însuşi organul care le reproduce. 
Deosebind lumea de dinafară de intelectul ce o reflectează, 
Kant conchidea că în sine lumea ne rămîne necunoscută, şi 
nu avem înainte-ne decit rezultatul propriului nostru aparat 
al cugetării; că crierul este o oglindă care reflectează lumea 
într-un mod atît de propriu încît nimeni nu este îndreptăţit 
de a judeca de la legile cugetării sale la legile care domnesc 
universul. Astfel el disface ca un ceasornicar întreg aparatul 
cugetării şi arată că esperienţa nu este nimic decit 

analizarea unor reacţiuni ale sistemului nostru nervos”. 

După cum s-a demonstrat?*, caracterizarea lui Eminescu 
denotă o oarecare distanţare faţă de Kant, o interpretare 
mai apropiată felului său propriu de a gîndi. Poetul distinge, 
pe de o parte, lumea din afară, cu legile ei specifice şi, pe 
de alta, „intelectul ce-o reflectează”, chiar dacă, problemele 
fiind expuse din punctul de vedere al lui Kant, această 
„reflectare” are loc într-un mod atît de propriu încît legile ei 
nu pot pretinde să „judece” „legile care domnesc 
universul”. 

De regulă, cînd se dă acest citat, el este scos din 
contextualitatea articolului, care-şi propunea să arunce o 
privire generală asupra celor mai diferite sisteme filozofice, 
în consens cu tema conferinţei lui Pogor. In continuare, 
Eminescu se referă la materialism, considerat „cel mai nou 
sistem metafizic”: „Acesta stabileşte că  cestiunile 
metafizice, neputînd fi dezlegate, sunt a se înlătura cu totul, 
rămiîind [28] ca esperimentele ştiinţifice şi deducerile cu 
totul esacte din ele să înlocuiască această activitate 
specifică şi cu totul neatîrnată a crierului. Obiectul 
percepţiunei noastre este o dată materia şi pretutindenea 
materia, încît presupunerea că afară de aceasta n-ar mai 
esista nimic pare la întîia vedere justificată”. 

Caracterul reticent al aprecierii se explică prin aceea că 
Eminescu nu cunoştea decit materialismul vulgar, 
mecanicist, cu care se va şi război, de mai multe ori, în 
însemnările sale, dar nu anulează interesul ştiinţific ce i-l 
trezeşte, în sine, acest sistem teoretic. Dealtminteri, poetul 
care recenzase cu stimă în „Curierul de laşi” atît prelegerea 
lui Vasile Conta despre „Criticism”, cît şi ecourile pozitive 
peste hotare ale cărţii acestuia Teoria fatalismului (Eseu de 
filosofie materialistă) - între cei doi existau relaţii foarte 
apropiate - va ridica la rang de principiu teoretic 
comprehensivitatea sa, afirmînd: „căci sensualismul, empiric 
fiind, nu e fals, ci numai unilateral, ca şi materialismul; şi 
întrucît aceste sisteme sunt adevărate, ele nu se exclud într- 
o minte încăpătoare, căci adevăr pe adevăr nu exclude”. 

Aceasta ne avertizează ce mare eroare s-ar comite dacă 


% M. Ciurdariu, Eminescu şi gîndirea filosofică, în Studii 
eminesciene, 1964, Editura Minerva, p. 98. 

s-ar absolutiza rolul vreuneia dintre orientările filozofice în 
configurarea vieţii spirituale a poetului, căci asimilîndu-le, cu 
pasiunea-i caracteristică, el nu rămîne cantonat într-o 
admiraţie oarbă, de un fanatism sectar, ci se păstrează 
mereu deschis oricărei experiențe, de o libertate 
intelectuală deplină în parcurgerea tuturor marilor drumuri 
ale cunoaşterii umane. Astfel se şi explică simultaneitatea 
unor preocupări diverse şi chiar opuse din aceşti ani. Şi dacă 
se arată a fi frămîntat de subtile chestiuni metafizice - cum 
ar fi aprioritatea timpului, a spaţiului şi a cauzalitaţii - asta 
nu-l împiedică să acorde toată atenţia „experimentelor 
ştiinţifice”, un interes care se va transforma într-o adevărată 
pasiune, ajungind mai apoi să se orienteze şi în acest 
domeniu spre lucrările fundamentale şi să încerce să le 
traducă. 

Să cădem însă de acord că în stimularea acestor din 
urmă preocupări nu-l putea ajuta pe Eminescu lectura lui 
Schopenhauer, ci cea a lui Kant, care totdeauna a căutat să 
concilieze rezultatele ştiinţelor cu exigenţele absolutului 
metafizic. Fără a mai spune că putea avea un rol contagios 
şi prestigiul primelor lucrări kantiene, cu un caracter 
nemijlocit ştiinţific, dintre care Istoria generală a naturii şi 
teoria cerului... (1755) emite, după cum se ştie, ipoteze 
care, preluate de Laplace, ajută la formularea unei teorii 
celebre, cu un adînc răsunet în constituirea modelului 
cosmologic al poetului. În însemnările sale se găseşte 
această superbă metaforă a înfrăţirii celor două mari spirite: 
„Două mari spirite în adîncimea lor înrudite - ca două 
izvoare cari, pornind de la înălţimi egale, acolo unde răsar 
din pămînt îşi aruncă raza de apă la înălţimi egale”. 

Am putea afirma că dacă Schopenhauer l-a ajutat să-l 
descopere pe Kant, descoperirea lui Kant a însemnat, 
totodată, o depăşire a lui Schopenhauer, o întoarcere spre 
bazele primordiale ale filozofiei moderne, care încorporau - 
deşi într-o altă viziune - interogaţii şi aspirații caracteristice 
epocii anterioare, iluministe. Aceasta i-a şi permis lui 
Eminescu să ocolească capcanele în care vor cădea unele 
orientări filozofice ulterioare - în primul rînd cea inaugurată 


5 Vezi loana Em. Petrescu, Eminescu. Modele cosmologice. şi 
viziunea poetică, Editura Minerva, 1978. 

de Nietzsche - prin absolutizarea aspectelor slabe ale 
doctrinei schopenhaueriene. (Se cunoaşte atitudinea ostilă a 
lui Nietzsche faţă de Kant, pe care-l considera „un fanatic 
moral a la Rousseau”.) 

Acest cadru vast al experienţei kantiene, ca şi 
îmbogățirea, în răstimp, a cunoştinţelor filozofice, explică şi 
factura specială a notelor marginale la traducerea Criticii 
rațiunii pure. Mai întîi puţinătatea lor - comparativ cu cele la 
tratatul lui Râtscher. Să se fi produs o maturizare a felului 
de a fi, Eminescu devenind mai discret şi mai circumspect, 
cenzurindu-şi exteriorizarea imediată a  gîndurilor? S-a 
adăugat, cum am spus, şi o mai accentuată stăpinire a 
conceptelor de bază, ceea ce-l face să nu mai afişeze 
respectiva ardoare juvenilă în receptarea şi tălmăcirea 
pentru uzul propriu a înţelesurilor textului. Intr-un singur loc 
caută să-şi explice sieşi modul în care îi apare 
„reprezentaţia” în raport cu ideea de timp. In rest, se 
mulţumeşte să sublinieze pasajele - un număr foarte mare - 
care-l interesează [29] mai mult sau care-i pot folosi la 
proiectatul curg universitar. Căci faţă de adnotările la 
tratatul lui R&tscher, însemnările de aici par a fi făcute mai 
puţin „pentru sine”, au un mai vădit caracter funcţional. 
Aliniatul cu cele trei izvoare care definesc, condiţia oricărei 
experienţe îi smulge remarca: „Sistemul lui Kant in nuce”. 

În alte părţi acordă succinte calificative. Definirea 
sintezei şi a analizei îl satisface teoretic, prilej pentru a 
însăila cîteva gînduri în germană şi a sublinia în româneşte: 
„originală şi adincă cugetare”. Tot astfel, în .dreptul 
prezentării filozofiei lui Hume: „Foarte bună reprezentare a 
cauzalităţii lui Hume în antiteză cu idealismul său”. 

Caracterizarea lui Hume - date fiind discuţiile ce se mai 
poartă încă între filozofi în jurul faptului dacă, într-adevăr, 
Critica raţiunii pure constituie un răspuns dat Cercetării 
asupra intelectului uman, operă despre care Kant declara că 
l-ar fi trezit din „somnul dogmatic” - era de natură să-i 
capteze atenţia într-un plan mai general. Reţinem însă 
calmul ştiinţific cu care sunt redactate notele, de nicăieri nu 
reiese că poetul ar suferi de vreunul dintre complexele 
neofitului, calificativele sunt date cu siguranţa celui ce 
dispune de instrumentele teoretice de rigoare pentru a 
putea evalua valoarea textelor analizate. De aici atitudinea 

degajată cu care-şi permite să consemneze: „De definițiile 
acestor categorii mă dispensez...”, sau chiar accentele puţin 
dure din observaţia: „toată polologia de mai sus e clar 
espusă aici”. 

Ne convingem încă o dată că, pe măsură ce explorează 
multiple arii ale filozofiei, gîndirea lui Eminescu se 
emancipează, îşi creează un sistem personal de referinţă şi 
de judecăţi, studiind opera lui Kant nu ca un discipol doritor 
să „înveţe”, ci de pe poziţia unui spirit independent care-şi 
caută aliaţi în propriul război dus pe tărîimul cunoaşterii. 

Din spicuirea notelor marginale la Critica raţiunii pure ne 
dăm seama că ceea ce îl interesează mai mult sunt 
conceptele categoriale - cu accent pe analiză şi sinteză - şi, 
în general, ideea cauzalităţii. Sunt probleme asupra cărora 
va reveni în diverse meditații din manuscrisele sale. Ne 
mulţumim să menţionăm că astfel de preocupări străbat şi 
caietele „fiziografice”, şi dacă îl va critica pe Kant pentru 
obscuritate „în privirea cauzalităţii”, îi va da dreptate în 
privinţa antinomiilor, a căror schemă— teză şi antiteză - 
caută s-o aplice. Într-o însemnare citim: „Kant. Timp, spaţiu, 
cauzalitate. Antinomii (Teza concretă - antiteza infinită, teza 
afirmare, antiteza negaţiune).” Cu aceasta însă se impune, 
ca termen de comparaţie, numele lui Hegel, care se ştie cît 
de mult îi datorează filozofului din Königsberg - dincolo de 
criticile ce i le adresează - în special prin rolul antinomiilor 
Kantiene în constituirea dialecticii sale. Să fie oare o pură 
întîmplare că, în perioada berlineză, cînd Eminescu se 
cufundă în „lecturile” Criticii raţiunii pure, îl descoperim 
luîndu-si note la cursul lui Althaus despre Hegel? Sau opera 
lui Kant, reprezentînd un moment de răscruce în evoluţia 
gîndirii filozofice, îi retrezeşte interesul faţă de dialectica 
hegeliană, de ale cărei principii generice luase act, cîndva, 
în epoca juvenilă, prin intermediul lui Rötscher? 

În prezent, avem impresia că mai toţi cercetătorii 
amendează punctul de vedere al lui G. Călinescu referitor la 
antihegelianismul absolut al poetului. Argumentul decisiv 
adus de G. Călinescu era scrisoarea trimisă din Berlin lui Titu 
Maiorescu, în 1874, în care Eminescu, mărturisind că 
intenţionează să dezvolte o serie de antinomii în jurul 
„intemporalului” în istorie, în drept şi politică, adăuga: „nu 
în sensul evoluţiei ideii lui Hegel. Căci la Hegel cugetare şi 

existenţă sînt identice. Aici nu”. 

S-a demonstrat?* însă, de către cei care au redeschis 
dosarul problemei, că delimitarea lui Eminescu priveşte 
raportul dintre gîndire şi existenţă, iar nu înţelegerea 
dialectică a desfăşurării istoriei. O astfel de despărţire era 
posibilă în acei ani cînd, în faţa încercării de a se disocia 
sîmburele raţional, dialectic de sistemul idealist, hegelienii 
însişi se împărţiseră în aripa de stînga, şi cea de dreapta. 
Eminescu avea ştire de această stare de lucruri, după cum 
ne-o dovedesc notele de curs”. 

[30] intr-un text, dintr-o epocă mai tîrzie, putem găsi o 
posibilă lămurire în legătură cu felul în care-şi reprezenta 
antinomiile cu pricina: „Cine va vrea să facă istoria unei 
epoce sau a unui mişcămiînt oarecare înainte de toate va 
trebui să facă a se simţi legea continuității acestui 
mişcămînt. El va trebui să arate punctul de purcedere, de 
ajungere, şi apoi seria terminelor intermediare prin care se 
află unite aceste două termene extreme. (El va trebui însă 
să se silească a arăta dreptul mecanism de repulsiune şi 
asimilaţiune, pe care l-am indicat şi prin mijlocul căruia el s- 
a efectuat)...”. 

Ne amintim că Tudor Vianu vedea în „termenele 
intermediare prin care se află unite cele două termene 
extreme” - purcederea şi ajungerea - sintezele menite să 
împace antinomiile dialectice dintre teze si antiteze, întregul 
proces dialectic al istoriei fiind reprezentat de aceste 
succesive sinteze. 

G. Călinescu nu e de acord cu o astfel de interpretare, 
confruntind însă ideile eminesciene nu cu exigenţele 
metodei dialectice, ci cu sistemul filozofic hegelian, 
considerat în totalitatea lui. După el, întîlnim expresii 
comune unei epoci preocupate de filozofia istoriei, dar care 
nu acoperă panlogismul lui Hegel, şi că, în fond, „un schelet 
de idei eterne iluminează oarba desfăşurare a Cosmului”, 
ceea ce nu înseamnă altceva decît simplu 
„schopenhauerism”. 

Este adevărat că în modul în care în epoca postkantiană 
se evidenţiază un determinism imanent, învestit cu virtuțile 


% Eugen Todoran, Eminescu, Editura Minerva, 1972. 
7 „Manuscriptum", nr. 4(45), 1981. 

unei forţe oarbe, inexorabile, se pot găsi apropieri între 
dialectica idealistă a lui Hegel şi metafizica lui 
Schopenhaner. A fost relevat însă punctul de disjuncţie 
între, pe de o parte, caracterul static, „eleat” al filozofiei 
schopenhaueriene, cu mistica „prezentului etern” şi, pe de 
altă parte, cel dinamic, dialectic al metodei lui Hegel, cu 
trimiteri directe la viziunea heracliteană. 

Reluîndu-si frazele de mai sus, în articolul din „Studii şi 
cercetări de istorie literară şi folclor”, G. Călinescu va simţi 
el însuşi nevoia să nuanţeze argumentarea tezei, adăugînd: 
„Chipul acesta de a desconsidera individul, de a-l subordona 
unei fatalitaţi, e comun idealismului postkantian, şi de 
altcum oricărui  evoluţionism. În privinţa asta între 
Schopenhauer şi Hegel distanţa nu-i prea mare”. Distanţa 
nu e prea mare, dar există. 

Nu negăm, desigur, că ar fi hazardată formularea unor 
judecăţi definitive pe baza unor texte fragmentare - care nu 
ştim ce loc ar fi ocupat într-un sistem teoretic riguros definit. 
Există în caietele sale şi însemnări în care gîndirea 
eminesciană şovăie, părînd a rămîne prizonieră sistemului 
de categorii corelate în chip kantian, fără a se ridica la 
sintezele hegeliene. Pe de altă parte, dacă în cazul altor 
filozofi documentele existente ne îngăduie să reconstituim 
graficul parcurgerii operei lor, nu acelaşi lucru se poate 
spune referitor la Hegel, care pare a fi fost cunoscut după 
metoda aleatorie a culturii „mozaicate” din zilele noastre, 
receptind idei şi din lecturi directe şi prin intermediul 
lucrărilor unor discipoli sau, pur şi simplu, din surse de 
informare întîmplătoare. 

Dar, oricît de mult am recunoaşte caracterul inevitabil de 
ipoteză pe care, în aceste condiţii, îl au opiniile 
cercetătorilor, surprinde îndîrjirea cu care G. Călinescu caută 
să respingă, ab initio, posibilitatea unor puncte de contact 
ale gîndirii poetului cu ideile hegeliene. Faptul apare cu 
evidenţă mai ales în interpretarea scrisorii către Brătianu, 
unde sensurile vădit hegeliene ale unor fraze sunt negate 
printr-un uşor artificiu polemic, tălmăcind - după cum a 
demonstrat Al. Dima - idei din epoca de tinereţe prin prisma 
evoluţiei de mai tîrziu a gîndirii eminesciene. E 

Exemplul a fost prea des discutat pentru a mai insista. In 
volumul Il din Mihai Eminescu Opera (ediţia din 1935), 

referirea la acel text publicistic apare mai conciliantă: „Un 
pasagiu din scrisoarea către d. Brătianu pare multora o 
înrîurire netăgăduită a lui Hegel, ceea ce în partea strict 
formală ar putea să si fie, după unde care pluteau atunci în 
aer”. Aprecierea sună puţin ciudat: înrîurirea lui Hegel, fie 
chiar şi numai în partea strict formală, ar fi putut veni „după 
unde care pluteau atunci în aer”? Să fi ignorat G. Călinescu 
iniţierea hegeliană prin intermediul traducerii tratatului lui 
Rötscher (sau a subapreciat-o?). În Viaţa lui Mihai Eminescu 
se mulţumeşte să menţioneze titlul, sub beneficiu de 
inventar, parafrazind cele spuse în amintirile sale de Ştefan 
Cacovean. Volumul care se ocupă de descrierea ariei [31] 
culturii poetului neglijează discutarea acestei lucrări, iar în 
alte părţi ale monumentalei sale exegeze referirile sunt cu 
totul întîmplătoare şi niciodată sub unghiul interferenţei cu 
idei de sorginte hegeliană. Dacă lucrurile stau, într-adevăr, 
aşa, atunci ne explicăm uşor de ce G. Călinescu a putut să 
adopte o poziţie atît de hotărită în negarea posibilităţilor de 
contact dintre filozofia hegeliană şi gîndirea eminesciană, 
acceptind doar in extremis eventualitatea prinderii unor 
„unde” din atmosfera epocii (pe cînd poetul beneficiase 
iniţial de „ghidajul' unui hegelian avizat, cum era Râtscher). 
Notele de la cursul audiat la Berlin oferă o altă pistă a 
discuţiei, întrucît e de presupus că, din moment ce a fost 
atras de prelegerile universitare despre Hegel, Eminescu, 
aşa cum îl cunoaştem, nu s-a mulţumit doar să rămînă la 
stadiul însemnărilor studenţeşti în vederea susţinerii 
examenelor, ci se va fi adresat şi lecturii directe măcar a 
unor opere. Reîntîlnirea va fi fost, desigur, marcată de 
aventurile filozofice prin care a trecut în răstimp. După duşul 
rece al experienţei schopenhaueriene nu se va mai lăsa 
sedus de frazeologia „spiritului universal” şi de pretenţiile ei 
de a oferi cheia tuturor problemelor, după cum odată cu 
dezvoltarea preocupărilor sale economico-sociale se va 
adinci opoziţia faţă de caracterul idealist al sistemului 
filozofic hegelian. E de presupus însă că studiul antinomiilor 
Kantiene, ca şi cel al concepţiilor evoluționiste ilustrate în 
domeniul ştiinţelor naturii vor fi reactualizat unele aspecte 
ale  dialecticii hegeliene, nu numai în planul teoriei 
cunoaşterii, ci şi în aria cercetării „mişcămiîntului” şi 
evoluţiei societăţii. Facem această afirmaţie ţinînd seama de 

noul nucleu de probleme care începe să capteze interesul 
ştiinţific al poetului, stimulîndu-i activitatea în direcţia altor 
orizonturi. Corespondenţa din aceşti ani cu Titu Maiorescu 
ni-l înfăţişează pe Eminescu meditînd asupra 
particularităţilor dezvoltării istorice a ţării noastre. 

Se cade să recunoaştem, dealtfel, că, raportat la alţi 
filozofi, sfera problemelor care puteau suscita comparaţia cu 
tezele lui Hegel este mult mai vastă, anexîndu-şi multiple 
planuri. Se ştie, bunăoară, că şi Kant a scris eseuri pe teme 
politice, dar fără a reuşi să stiîrnească ecouri mai durabile în 
epocă, iar Schopenhauer programatic se abstrăgea din 
lumea existenței practice, propovăduind chietismul şi 
considerînd reformele sociale, în cel mai bun caz, inutile, în 
vreme ce filozofia lui Hegel constituie punctul de plecare al 
celor mai diferite curente ideologice. Dacă ne vom aminti de 
teoriile asupra statului, de importanţa acordată naţiunii - 
cineva pretindea că naţiunile îndeplinesc la Hegel rolul pe 
care-l au, la Marx, clasele sociale - înţelegem că autorul 
Filozofiei istoriei putea apărea, chiar şi în mod subiacent, ca 
un termen de referinţă în preocupările actuale ale poetului. 

Cu aceasta se deschide însă o altă arie a dezbaterii care 
necesită o analiză specială. 


x 


Apreciind rolul filozofiei în formația culturală a poetului, 
D. Popovici deschide o paranteză curioasă în privința 
studiilor istorice eminesciene. Punctul de plecare - polemic - 
îl constituie consideraţiile lui G. Călinescu: „Se putea oare 
trage de aici concluzia că Eminescu era mai bine pregătit 
pentru studii de istorie decît de filozofie, că, în orice caz, 
cunoştinţele sale istorice depăşeau pe cele filozofice? 
Aceasta este părerea lui Călinescu”. 

N-am avut impresia că aceasta ar fi fost dilema care l-ar 
fi frămîntat pe G. Călinescu, în capitolul cu pricina. Să 
reținem însă propria părere a lui D. Popovici: „Fără să 
tăgăduim orientarea poetului în domeniul istoriei naționale, 
credem, totuşi, că o concluzie de felul acesta nu se poate 
întemeia decît pe ignorarea cerințelor primordiale ale 
disciplinei istorice. Un istoric nu se realizează prin 
adiționarea cunoştinţelor istorice, şi, cînd Eminescu 

mărturiseşte că este străin de arta de a descifra 
documentele, el arată lipsa culturii tehnice de specialitate”. 
Ne vom referi mai încolo la mărturisirea lui Eminescu, 
deocamdată vom constata că, în focul disputei cu G. 
Călinescu?, D. Popovici ajunge la aprecieri critice [32] 
exagerate. În continuare, recunoscîndu-i poetului interesul 
pentru istoria antică, insera observaţia: „In ordinea aceasta, 
el s-a găsit însă totdeauna pe linia deschisă de Weller, ceea 
ce însemna în strinsa vecinătate a lui Reinbeck; nu istoria 
propriu-zisă, ci morfologia culturilor, istoria religiilor, 
mitologiilor ; în ultimă analiză poezia”. Weller era autorul 
unei Istorii universale (Weltgeschichte), de care se zice că, 
în epoca şcolarităţii la Cernăuţi, poetul ar fi fost nedespărţit, 
plăcîndu-i foarte mult prin legendele şi miturile despre 
istoria diferitelor popoare; cît priveşte pe G. Reinbeck, 
acesta publicase un tratat de mitologie (Mythologie fur 
Nichtstudierende). Prin urmare, cu aceste exemple se apăsa 
şi mai mult asupra ideii că Eminescu ar fi fost interesat nu 
de istoria propriu-zisă, fundamentată pe documente de 
epocă, ci de felul cum era proiectată în imaginaţia 
popoarelor, cu inevitabilele iradiaţii poetice - o ipoteză pe 
care, în înţelesul ei absolutizant, cercetarea de azi o infirmă. 
D. Popovici are însă dreptate cînd subliniază rolul 
filozofiei în interpretarea istoriei, fiindcă numai aşa poetul a 
putut situa cunoaşterea empirică a faptelor într-un context 
de semnificaţii mai vaste. Această cunoaştere empirică - am 
spune şi intuitiv-sentimentală - în începuturile ei, o găsim 
prezentată, în spiritul deplin al adevărului, de către D. 
Popovici însuşi, atunci cînd reconstituie lista lecturilor 
posibile din biblioteca gimnazială de la Cernăuţi: „Figurau 
aici cărţi religioase, începînd cu Cazania lui Varlaam, dar 
figurau mai cu seamă scrieri referitoare la istoria poporului 
român şi la condiţiile lui moderne, politice şi sociale. De la 
Hronica, lui Şincai şi Istoria lui Petru Maior, trecînd prin 
tratatele consacrate în epocă de istoria românilor, cum era 
acela al lui Dionisie Fotino, şi pînă la bogata literatură în 


28 în acelaşi loc, D. Popovici îi avertiza pe studenţi că studiul 


călinescian „rămîne cu toate acestea util", dar că „şi consultarea 
lui cu spirit critic este binevenită" (op. cit., p. 72). 

legătură cu Unirea Principatelor, biblioteca punea la 
îndemîna unui îndrăgostit de istoria română un material 
foarte preţios”. 

Eminescu era, incontestabil, un îndrăgostit de istoria 
românilor. Faptul că printre cărţile donate bibliotecii 
gimnaziale figura şi o cărţulie despre Petru Rareş - Petru 
Rareş, principele Moldovei, de Dr. At. M. Marienescul, Sibiu, 
1862 - sau că, în 187|, ca bibliotecar al Societăţii „România 
jună”, va oferi în dar, împreună cu colegul său Şt. Ştefura, 
operele lui Şincai constituie o dovadă a pasiunii pe care o 
punea, în acei ani, nu numai în citirea unor lucrări de istorie, 
dar şi în achiziţionarea lor, cu satisfacţii intime de 
colecţionar. (O pasiune care se va adinci cu timpul, astfel 
încît de unele exemplare rare de manuscrise şi cărţi vechi 
din biblioteca sa se vor folosi, cu titlul de împrumut, unii 
specialişti reputați, precum Gaster şi Tiktin.) 

Pe măsură ce Eminescu înaintează în explorarea unor 
noii teorii ale cunoaşterii, se dezvoltă la el, în raport cu 
istoria, obiceiul de a „gîndi” faptele trecutului, de a le 
subsuma unor concepte generalizatoare. Dovadă ne stau 
iarăşi adnotările la tratatul lui R6tscher. El se arată 
preocupat - cu mult înainte de a fi putut cunoaşte teoriile 
etnopsihologice - de ceea ce ar putea constitui „psihologia 
popoarelor”, fără a mai vorbi de problema „individualităţii 
naţionale” - des evocată - sau de „spiritul general al 
naţiunii”, a cărui dezvoltare considera că ar trebui să stea în 
centrul eforturilor românilor. De aici va ajunge la reflecţiile 
discutate într-un capitol anterior, unde se aprecia că dreapta 
călăuză „în labirintul istoriei” nu poate fi decît 
„individualitatea caracteristică şi internă a poporului însuşi”. 
Un punct de vedere deosebit de important fiindcă 
prefigurează o teză crucială a gîndirii de mai tîrziu, conform 
căreia în judecarea drumului parcurs de un popor trebuie să 
se pornească de la criteriile intrinsece ale dezvoltării sale 
organice, iar nu de la măsuri valabile pentru alte timpuri şi 
alte locuri (cum spune Eminescu: „numai că individualitatea 
aceasta trebuie înţeleasă şi trebuie înţeles totodată că 
combinările sale cu întîmplările timpului sunt organice şi 
conforme cu individualitatea însăşi”), 

Acest raţionament îl găsim aplicat, într-o notă marginală, 
şi în domeniul culturii, făcînd observaţia penetrantă că 

„varga măsurătoarei am luat-o de la străini, înfundîndu-ne în 
perfecţiunile literaturilor lor cu disprețul şi uitarea totală a 
tuturor productelor române, cari naturalminte trebuie să fie 
inferioare celor străine”. Eroarea divulgată consta în aceea 
că „societatea noastră semidoctă ocupă o sferă falsă faţă cu 
sfera în cari se află realitatea de la noi”. 

[33] Ideea fusese dezbătută şi în articolul cu care 
debutase publicistic: O scriere critică, apărută în „Albina” 
(7/19 ianuarie 1870). Aici vestejise noul „nihilism - cel savant 
şi pretenţios” care se uită „cu despreţ din fruntea şi prin 
ochii secolului nostru asupra a toţi şi a toate”. Obiectivul 
consideraţiilor polemice: „şcoala de partizani „ a lui Titu 
Maiorescu, care, între altele, emisese aprecieri nedrepte 
asupra reprezentanților Şcolii ardelene, prin „aceeaşi 
ridicare la nivelul secolului al I9[-lea]”. Reproşurile aduse lui 
Şincai sunt respinse de poet, pe motiv că nu se ţine seama 
de specificul condiţiilor epocii: dacă Maiorescu ar fi cercetat 
„istoria istoriei” ar fi înţeles că „procesul întru scrierea 
istoriei la orice naţiune se începe mai întîi si constă din 
cronografie, cu sau fără tendinţă, din culegerea de prin 
toate părţile a materialului”. Dominarea teoretică a 
materialului, „cîştigarea unui punct de vedere universal din 
care să judecăm”, constituie „fapta unor timpi mult mai 
tîrzii”. 

Ultimele consideraţii ne dau dreptul să afirmăm că 
obţinerea unui punct de vedere „universal” din care să se 
judece faptele trecutului se înscrie între obiectivele 
conştient urmărite de Eminescu, în acei ani. Totodată putem 
corecta impresia ce s-ar fi putut crea ţinîndu-se seama strict 
de titlurile de curs notate în caietele sale şi potrivit cărora s- 
ar fi părut că, absorbit de alte preocupări, în primul rînd 
filozofice, poetul nu s-ar mai fi interesat de problemele 
istoriei (interes resuscitat doar în timpul studenţiei 
berlineze). G. Călinescu ne oferă explicaţia adevărată: 
„Lipsindu-ne indicaţii asupra prelegerilor pe care Eminescu 
ar fi putut să le urmărască în vremea cînd nu avea caiet de 
cursuri, şi dealtfel şi cînd era înscris, nu putem decît bănui 
că el a trebuit neapărat - dată fiind îndrumarea spiritului său 
- să caute a merge şi la prelecţiuni de literatură şi istorie”. 
Drept dovadă citează poemul Egipetul, elaborat în perioada 
vieneză si atestînd lecturi istorice, „dar neexcluzînd putinţa 

ca la Universitatea din Viena să fi fost absorbit de conferinţe 
de istorie antică”. 

Dacă, la cele arătate, vom adăuga notele făcute în 
vederea unei rescrieri şi restructurări a Geniului pustiu sau 
tentativa poemelor dramatice cu tematică istorică, vom 
înţelege că nu preocuparea faţă de problematica în sine 
lipseşte, ci altul este modul de abordare. Propriu-zis, 
Eminescu - şi sub influenţa studiilor filozofice dominante - 
aspiră spre o tratare dintr-un punct de vedere universal, 
spre o problematizare a faptelor - zboruri de vultur în jurul 
lecţiilor istoriei. 

Însemnările sale despre un ciclu de conferinţe, 
proiectate a fi ţinute în Maramureş, conţin alături de teme 
predilecte, cum ar fi teatrul sau poezia populară, şi altele 
închinate „Patriei române” sau „Geniului național”. 

La Berlin, interesul său faţă de istorie îmbracă, e 
adevărat, şi forma sîrguincios studioasă, urmînd cursurile lui 
Duhring, care în afară de problemele logicii şi ale filozofiei 
se ocupa şi de Concepţia istoriei la istorici renumiţi, ale lui 
Lepsius despre Istoria Egiptului, Monumentele Egiptului şi 
apoi despre Obiceiurile şi moravurile egiptenilor, după cum, 
în vara lui 1873 si a lui 1874, se va înscrie la Istoria nouă 
modernă a lui Droysen, Istoria romană a lui Nitsch etc. 
Notiţele redactate în limba germană - pe cale de a fi 
descifrate şi publicate - consemnează unele din aceste 
audieri, comparativ cu cele de la alte cursuri părînd a avea 
chiar un caracter prioritar. 

Pornind de la astfel de date, G. Călinescu este de părere 
că „poetul se pregătea pentru un doctorat cu caracter 
istoric, filozofia servind ca metodă de cercetare”. Doctoratul 
în istorie - iată un alt aspect sub judice pe care-l prezintă 
biografia intelectuală a lui M. Eminescu. 

„Odiseea” sa „arheologică” şi istorică în Prusia orientală 
şi în Polonia va fi fost stimulată de un asemenea proiect? Va 
fi beneficiat şi de o însărcinare semioficială în legătură cu 
efortul „de a face investigaţii ori o lucrare cu caracter 
istoric, ceva asupra relaţiunilor noastre cu Polonia şi alte 
ţări învecinate, pe baza documentelor inedite ce le-ar fi 
putut găsi în arhivele oraşelor din Europa Centrală”? (G. 
Călinescu). Eminescu va merge la Konigsberg —să nu 
uităm, oraşul natal al lui Kant - -unde va sta cinci zile, fără a 

izbuti să-şi atingă scopul, cerîndu-i-se o aprobare oficială de 
la Berlin. Un impediment de ordin birocratic care potoleşte 
zelul [34] investigatorului. Vor fi intervenit însă şi alte 
motive care-l fac să nu stăruie în hotărîrea luată. Explicîndu- 
şi insuccesul, el invocă şi aceste argumente „diplomatice”: 
„E altceva a face cercetări pentru sine însuţi, cari, greşite 
chiar fiind, nu au nici un caracter oficial, şi altceva cînd, ca 
reprezentant (cel puţin ă peu pres) al unui guvern, cercetezi 
cu toată responsabilitatea morală documente vechi, de-a 
căror autenticitate şi analiză arhaică atîrnă tranşarea unei 
cestiuni de politică militantă poate”. 

Motivul real va fi ţinut însă, mai mult ca sigur, de acea 
neîmpăcare cu sine şi cu exigenţele absolutului, fiindcă mai 
departe recunoaşte: „In sfîrşit, pentru a încerca deschiderea 
uşelor arhivei pe calea mare a relaţiilor internaţionale îmi 
lipseşte încrederea în mine, nefiind specialist în descifrarea 
documentelor şi avînd în această privinţă mai multă rutină şi 
mai bun simţ decit înţelegerea tuturor greutăților şi 
criteriilor, de care chiar scriitorii însemnați sunt învinşi”. 
Regăsim scrupulele unei acute conştiinţe profesionale, care-l 
face să-şi judece cu asprime insuficienţele, comparindu-se 
însă cu cei mai însemnați „scriitori”, recte specialişti. 

Dealtminteri, într-un timp aşa de scurt nici n-ar fi fost 
posibilă ducerea la capăt a acestei munci, după cum singur 
constată: „lată dar preocupaţiunile, răzgîndite în două zile 
de-a rîndul, care m-au decis de a nu încerca - cel puţin nu 
acum şi nu cu mijloacele mele actuale - cercetări asupra 
documentelor care poate se mai află încă nepublicate în 
arhivul din Konigsberg”. 

Că aprecierea avea o fundamentare realistă o va 
dovedi Eminescu, peste doi ani, în articolul din „Curierul de 
laşi”, unde comentează „escursiunea” lui Hasdeu în arhivele 
poloneze: „In trei săptămîni d-lui Hasdeu i-a fost abia cu 
putinţă de a-şi forma o idee en bloc despre cuprinsul 
colecţiunii lui Naruszewicz şi de a-şi nota numerile actelor 
privitoare la România, fără a se ocupa de copiarea lor”. 
Pentru „copiare” a angajat „doi studinţi, buni paleografi”, 
care urmau să se controleze „reciprocamente”, iar ca 
„Supracontrol” o colaţiune promiţind s-o facă „distinsul 
linguist din Cracovia d. Dygarzinski”, controlul ultim 
rezervîndu-şi-l Hasdeu însuşi. Simţim o secretă satisfacţie în 

felul în care redactorul ţine să sublinieze: „Negreşit însă că 
copierea esactă a peste 2000 de documente, însoţite de 
atitea condițiuni de esactitate, nu se poate esecuta cu o 
mare răpeziciune” (OPERE, IX, p. 508). 

„Escursiunea” fusese întreprinsă în arhivele din 
Cracovia. Acolo se oprise şi Eminescu, după episodul cu 
Konigsberg, iar în articolul menţionat, deşi colecţia lui 
Naruszewicz se afla la Biblioteca Academiei, el nu omite să 
descrie şi Biblioteca Universităţii, informînd că a fost 
„fundată încă în sec. 14”, că aici se găseşte şi o „însemnată 
corespondenţă diplomatică originală” între domnitorul 
Moldovei Miron Barnovschi şi Polonia, în „primul pătrar” al 
secolului al XVII-lea, precum şi acte despre „comerciul” 
Cracoviei cu Moldova în secolul al XIV-lea. Poetul vizitase şi 
Lwowul - interesîndu-l biserica Movileştilor. Într-o notiţă din 
„Curierul de laşi” se referă la o icoană din Przemysl - 
explicînd: „între Liow şi Cracovia” - punînd la îndoială 
exactitatea datei din inscripţie, „căci pe la 1730 nu întîlnim 
nici un llieş Vodă”. Va fi luat cunoştinţă de această icoană 
cu ocazia voiajului sau prin intermediul „Arhivei istorice...” a 
lui Hasdeu, de atîtea ori cercetată? 

Pomenita  odisee „arheologică şi istorică” va fi 
corespuns unui gînd mai statornic, din moment ce, la cîteva 
săptămîni după ce se întorsese la laşi şi fusese numit 
director al Bibliotecii Centrale, el îl anunţa pe loan Al. 
Samurcaş că, pe la mijlocul lui noiembrie, intenţionează să 
revină în Germania, urmărind „înainte de toate depunerea 
doctoratului”, dar nu numai atit, ci şi punerea în practică a 
proiectului cu investigarea „arhivelor secrete ale statului 
prusian”. În consecinţă, promiţind că va anunţa data exactă 
a plecării, respectivul era rugat „a mijloci eliberarea actului 
sus-menţionat”. Pînă atunci, el îşi propunea să ajungă a fi 
„inarmat cu toate mijloacele necesarii pentru o asemenea 
activitate”. Samurcaş era informat că poetul se va pune „în 
corespondenţă cu d-l Hajdeu, pentru a afla de la el numele 
dicţionarelor auxiliare (a limbei latine corupte din acel timp 
şi a prescurtărilor uzitate pe atunci), şi toate preservativele 
critice pe cari cineva trebuie să le aplice la documente 
pentru a afla cari sunt autentice sau apocrife, căci în critica 
documentelor nu e permis a visa”. 

[35] Notăm că, dacă pînă atunci Eminescu fusese 

interesat de concepţia generală, cu caracter filozofic, a 
studierii trecutului, în aceşti ani el se orientează spre 
aspectele mai aplicate, preocupîndu-l tehnica descifrării şi a 
transcrierii, după toate prerogativele ştiinţifice, a izvoarelor 
istorice. Gîndul revenirii în Germania nu se înfăptuieşte, dar 
obiectivele fixate pe eşichierul proiectelor sale intelectuale 
continuă să rămînă în vigoare. G. Călinescu descoperă în 
caietele eminesciene din perioada Berlin - laşi exerciţii de 
gramatică latină după manuale germane. Tot aici 
semnalează „exerciţii de paleoslavă”. In altă parte afirmă 
că, „poate tot cu gîndul la studii de arhivistică, începea să-şi 
caligrafieze capitole de gramatică slavă (altbulgarische) şi 
să se deprindă chiar cu alfabetul glagolitic”. 

Specialiştii care au cercetat manuscrisele poetului după 
G. Călinescu au demonstrat că nu e vorba de o 
„caligrafiere”, ci de o traducere şi nu a unor capitole, ci a 
celei mai mari părţi dintr-o carte de certă autoritate în 
epocă: Manualul de limbă bulgară veche (paleoslavă) de 
August Leskien. 

Ne surprinde, din nou, siguranţa cu care Eminescu se 
îndreaptă, în eforturile sale de traducător, către lucrările 
fundamentale din disciplina respectivă. 

Perpessicius, care, urmărind alte orizonturi ale activităţii 
poetului, descrisese în treacăt ms. 2307, sugerase ca 
datare anii 1875—1876, ceea ce cercetătorii de azi au 
confirmat, servindu-se şi de unele mărturii din literatura 
epistolografă eminesciană. 

Rămiîne ca un fapt stabilit că, în perioada directoratului 
la Biblioteca Centrală din laşi, el abordează direct 
dificultăţile cunoaşterii slavei vechi, conştient fiind de 
importanţa acesteia în studiul documentelor de început ale 
istoriei noastre. (Într-o însemnare din manuscrisele sale, 
notase, la un moment dat: „Limba slavă a hrisoavelor, a 
bisericii, a afacerilor publice şi numirile slavice ale 
localităţilor [...] iată stîlpii”.) 

A fost discutată în literatura de specialitate adresa prin 
care, la 17 ianuarie 1875, cerea Ministerului Învățămîntului să 
aprobe achiziţionarea unui manuscris care cuprindea „un 
dicţionar slavo-român si gramatica limbei slave bisericeşti”. 
Cu  scrupulozitatea ce-l caracteriza, după o descriere 
generală, pare-se destul de avizată, deşi formulată cu 

circumspecţie - „După aparenţă se vede a fi compus în 
diferite epoce, iar epoca concepţiei lui primitivă va fi, cred, 
aceea a introducerii limbei române în biserică şi stat” - el 
ţinea să declare: „Subsemnatul nefiind însă competent în 
critica limbei slave şi a semnelor grafice de pe acea vreme 
şi neputind susţine cu siguranţă vechimea manuscriptului, 
am onoarea a vi-l trimite cu aceasta dv., pentru a-l pune în 
vederea unui cunoscător al limbei noastre în epocile ei 
anterioare de dezvoltare şi al limbei slave bisericeşti”. 

Ca totdeauna, recunoaşterea unor limite ale 
cunostinţelor sale însemna pentru Eminescu şi acceptarea 
provocării, a „pariului” cu el însuşi în vederea depăşirii 
acestora. Dovadă traducerea efectuată, care, după cum 
ştim, pentru el reprezenta şi cel mai calificat mijloc de a-şi 
însuşi tainele respectivului domeniu. Oricum am interpreta 
scrisoarea trimisă lui Titu Maiorescu, modul în care, la 
această dată (15/27 octombrie 1877), formulează critici la 
adresa unui specialist reputat ca B. P. Hasdeu îl arată 
abilitat de-acum în probleme: „Din «Columna» am înţeles 
limpede că d-l Hasdeu pricepe în mod practic paleoslava, 
dar în ce priveşte fonetica face greşeli cu totul elementare. 
Lucrul mi s-a părut curios, căci, dacă el ar fi cunoscut 
fonologia slavă, i-ar fi fost foarte uşor să pună la locul lor pe 
etimologişti şi să rezolve definitiv chestiunea ortografică”. 

Faptul nu e de mirare, unele trimiteri ale articolelor sale 
din „Curierul de laşi” dovedesc că Eminescu nu rămăsese 
doar la experienţa cu manualul lui Leskien, adresîndu-se şi 
lucrărilor unor mari slavişti contemporani. Este cazul lui Fr. 
Miklosich, al cărui nume este menţionat de citeva ori la 
modul superlativ, într-o notă trecîndu-l, alături de 
Kukulievich, printre „principii slavismului”, „autorităţi în 
materie de diplomatică şi paleografie slavă” (OPERE, IX, p. 
510). 

Despre calităţile şi subtilităţile tehnice ale traducerii se 
pronunţă, în deplină cunoştinţă de cauză, în notele şi 
comentariile ediţiei de faţă, G. Mihăilă. Ceea ce dorim să 
subliniem e că, în pofida caracterului auster al temei, 
Eminescu nu renunţă la bunul său obicei de a introduce în 
textul tălmăcit note proprii, legate atit de [36] dorinţa 
explicitării unor particularitaţi ale limbii române, cît şi de 
incursiuni în domeniul gramaticii istorice, ca atunci cînd 

distinge „straturile” influențelor exercitate în timp de limba 
slavă asupra limbii române. 

In dosarul acestei preocupări merită a fi consemnat şi 
exerciţiul încercat cu actul dat de Alexăndrel Voievod 
mănăstirii lui laţcu de lîngă Suceava. N-avem însă de-a face, 
desigur, decît cu începuturi, sau cu dovezi ale unor 
disponibilităţi cărora multiplele activităţi - cu forţa lor 
acaparatoare - ale poetului, ca şi scurta sa existenţă nu le- 
au îngăduit desăvirşirea. Acest orizont al cercetării a 
continuat să-şi exercite atracţia şi mai tîrziu, astfel încît, în 
ultima parte a vieţii, concepînd un vast plan de studiu 
comparativ al limbilor clasice în interferenţele lor cu limba 
română, nu uita să treacă în primul rînd „paleoslava - latina 
- româna”. 

Experiențele filologice stimulate de cunoaşterea 
nemijlocită a izvoarelor istorice nu vor rămîne fără rezultate. 
Un exemplu ni-l oferă realizarea tot a unei traduceri: primul 
volum al Fragmentelor din istoria românilor de Eudoxiu 
Hurmuzaki. Putem afirma că în acest caz nu s-ar fi putut 
găsi un mai fidel şi un mai avizat tălmăcitor decît Eminescu, 
atit datorită consonanţelor sentimentale cu reprezentanţii 
spirituali ai „Dulcei Bucovine”, cît şi faptului că aventurile 
sale arheologico-istorice îi îngăduiau să reconstituie pe 
dinăuntru eforturile de o viaţă întreagă ale lui Hurmuzaki 
privind despuierea arhivelor străine de toate documentele 
care aveau vreo atingere cu ţara noastră. Propriu-zis, în 
uriaşa investigaţie, nefinalizată, pînă la urmă, sub raport 
exegetic, de înflăcăratul patriot bucovinean, Eminescu putea 
să vadă înfăptuirea unora dintre proiectele sale (la care ne- 
am referit). De aici spiritul participativ şi rîvna dezinteresată 
cu care dă chip românesc textului Fragmentelor... 
(adaugîndu-se bineînţeles, arta cu care ştie să dea o 
rezonanţă nouă cuvintelor scoase din fondul vechi al limbii, 
astfel încît, fără a apela la ornamente stilistice, textul 
traducerii să beneficieze de un discret halou poetic). 

Despre activitatea comisiei înfiinţate la Bucureşti pentru 
editarea documentelor culese de Eudoxiu Hurmuzaki, poetul 
va fi avut ştiri mai de demult. Una dintre scrisorile lui Titu 
Maiorescu, primite la Berlin, îi fusese trimisă din Cernăuţi, 
unde ministrul se deplasase pentru a putea fi adusă în ţară 
preţioasa arhivă. Se cunoaşte apoi exodul „subversiv” din 

1875, cînd revizorul şcolar de-atunci transportă ilegal la 
Cernăuţi, sub psaltiri şi ceasloave vechi, mai multe 
exemplare din volumul de documente hurmuzakiene, 
special selectate pentru a contracara intenţiile oficialităților 
austro-ungare de-a sărbători centenarul răpirii şi anexării 
Bucovinei. În sfîrşit, articolul din „Curierul de laşi” care 
elogia „escursiunea” lui Hasdeu în bibliotecile din Cracovia, 
îmbraţişa ideea ca documentele descoperite „să se publice 
într-o ediţiune separată, în aceleaşi condițiuni în cari se 
editează colecţiunea repauzatului Hurmuzaki”. Ceea ce 
sugerează că el cunoştea bine aceste „condiţiuni”. Tot acolo 
se referă la Dimitrie Sturdza - care va prefața volumul 
tradus de poet - folosind astfel de caracterizări: „bărbat 
special cunoscut prin rîvna sa pentru tot ce se atinge de 
istoria română”. 

Cînd va realiza Eminescu traducerea? După cum se ştie, 
cu ocazia vacanței petrecute la Floreşti, pe valea Gilortului, 
la moşia lui Nicolae Mandrea (o întrerupere a activităţii 
redactoriceşti de la „Timpul”, binevenită pentru sănătatea 
poetului). Faptul că în înfăptuirea acestui volum, apărut în 
1878, sunt incluse eforturile celui ce era împătimat de istoria 
naţională, putem considera că a fost dovedit pe deplin; 
amintirilor lui loan Slavici şi menţiunii dintr-o scrisoare a lui 
Titu Maiorescu adăugindu-se documentele comunicate de 
Augustin Z. N. Pop (8, p. 208-209): decontul cheltuielilor - 
cu minuţie redactat de Slavici - privind editarea arhivei lui 


Hurmuzaki - inclusiv Fragmentele... - precum şi o foaie 
răzleţită din manuscrisul, indubitabil eminescian, al 
traducerii. 


De ce însă pe copertă n-a apărut numele său? Va fi 
refuzat poetul, care vedea în acest travaliu un simplu act de 
pietate faţă de memoria marelui luptător bucovinean? 
Chestie de obişnuinţă, într-o vreme cînd puzderia de articole 
din „Curierul de laşi” şi „Timpul” îi apăruseră nesemnate? 
Va fi tradus numai o mare parte din text, cum procedase în 
alte cazuri - ipoteza lui Perpessicius, căruia i se părea că 
recunoaşte prezenţa a „două condeie de bună seamă şi a lui 
Slavici, traducătorul [37] următoarelor două volume”? 
Menţiunea din decontul de cheltuieli - „cercetarea ediţiei 
româneşti a Fragmentelor” - alături de traducere, ne poate 
duce cu gindul şi la o operaţie suplimentară: supervizarea 

stilistică a întregului text (deci şi a ipoteticei părţi a lui 
Slavici). 

Ori de cîte ori se încearcă o definire mai exactă a 
cadrului concret al existenţei poetului, cercetătorul se 
confruntă, inevitabil, cu imperiul ipotezelor. 

investigaţiile documentare ale lui Hurmuzaki au avut un 
rol benefic în cadrul activităţii eminesciene, ce nu se cere a 
mai fi subliniat. Asta chiar şi în planul strict al creaţiei. S-a 
demonstrat, bunăoară, că datele privitoare la epoca lui 
Mircea cel Bătrîn şi, în primul rînd, cele reproduse după 
Hammer au constituit suportul documentar al unor 
consacrate imagini şi perifraze poetice din Scrisoarea III. La 
fel, textele referitoare la  „descălecatul” Moldovei - 
prelucrate în poemele sale dramatice, cum ar fi Bogdan- 
Dragoş, inclusiv combinarea (anacronică) de nume, venită 
din sursa Hurmuzaki. 

A crede însă că Fragmentele din istoria românilor 
reprezintă un fel de alma mater a cunoştinţelor istorice ale 
lui Eminescu ar fi, desigur, o exagerare”. Mai întîi fiindcă, 
aşa cum îl cunoaştem pe poet, el obişnuieşte să meargă, de 
fiecare dată, cînd e posibil, la sursă. Spre pildă, fiind citat 
istoriograful grec Nicetas Choniates, Eminescu simte nevoia 
să copieze şi să traducă un fragment din cronica acestuia 
(reprodus în volumul de faţă). 

Se cunoaşte, apoi, pasiunea cu care se informează, 
alcătuindu-şi încă din anii studenţiei, din tot felul de 
referinţe, liste întregi bibliografice. Un procedeu pe care-l va 
aplica apoi în chip metodic, nescăpîndu-i nici una dintre 
cărţile care prezentau. vreun interes pentru ţara noastră. 
Astfel, în 1876 a apărut la Viena studiul lui Julius Jung: 
Asupra începuturilor românilor... Eminescu. se grăbeşte să 
insereze în numărul din 3I octombrie al „Curierului de laşi” o 
notă, pentru a reveni în cel din | noiembrie cu o recenzie. 
Menţionînd că Julius Jung combate teoriile lui Rösler, care 
nega continuitatea românilor pe pămîntul Daciei traiane, 


2 Marin Bucur are dreptate cînd subliniază acest adevăr: „Că 
poetul pleacă în unele reconfigurări dramatice de la textele de aici 
este incontestabil, dar multe din informaţiile istorice pretinse de 
exegeţii istoricului bucovinean trebuie coroborate cu cele pe care 
poetul le deţinea anterior pe filiera altor surse" (CME, V, 1980, p. 
36). 

schiţează istoricul problemei, enumerîndu-i pe cei care, într- 
un fel sau altul, s-au înscris în proces. Lista e destul de 
mare, de la Thunmann la F. J. Sulzer şi Engel, de la Safarik la 
Kopitar, Miklosich sau Hoff, Th. Mommsen, W. Tomaschek, 
Kanitz etc. - istorici, lingvişti, etnografi. Caracterizările 
făcute ne dau convingerea că măcar lucrările unora dintre 
aceştia îi erau familiare. 

Dealtminteri, mai tîrziu, într-o însemnare din „Timpul”, 
pornind de la o remarcă iritată a lui Hasdeu, citează sursele 
documentare valorificate în articolele sale, acestea 
întinzîndu-se pe o arie foarte mare. Pentru secolele al XIV- 
lea şi al XV-lea, aminteşte opusul lui Hurmuzaki, dar şi 
Istoria... lui Hasdeu, sau „Arhiva istorică a românilor”, 
editată de acelaşi; pentru secolul al XVI-lea, capitulaţiunile 
domnilor moldoveni cu Poarta; al XVIll-lea - cronicile 
tipărite de Kogălniceanu, ca şi Cronica Hușilor de Episcopul 
Melchisedec. Se adaugă pentru acelaşi secol cronica lui 
Amiras. Volumul al Vil-lea din colecţia de documente 
Hurmuzaki este menţionat în dreptul secolului al XIX-lea, 
alături de cartea consulului englez Wilkinson. (Asupra lui 
Amiras şi Wilkinson, notează poetul, i-a atras atenţia Al. 
Odobescu.) 

Adevărul e că Eminescu, cu predispoziţiile sale 
enciclopedice, epuizează toate titlurile sau izvoarele 
documentare care cad în raza atenţiei sale. Şi, totodată, se 
arată preocupat de constituirea unei metode de cercetare 
modernă, la nivelul celor mai noi achiziţii ale ştiinţei istoriei. 
Că este aşa, ne-o dovedeşte, între altele, acelaşi articol din 
„Curierul de laşi” pe marginea studiului din Julius Jung. În 
concluzii se atrage atenţia că studiul este important nu 
numai prin argumentaţia istorică privitoare la români, ci şi 
prin „metoda critic-comparativă pe care o urmează” şi care 
„ar putea servi de normă pentru toţi cari ar voi să cerceteze 
cestiuni asemănătoare celei de faţă” (OPERE, IX, p. 244). 

[38] Bineînţeles, metoda critic-comparativă nu era o 
descoperire a lui Julius Jung, ea fusese aplicată şi pînă 
atunci, cu strălucitor succes, de reputați istorici. Important 
este însă că Eminescu se serveşte de acest exemplu pentru 
a-şi conştientiza metodologia ştiinţifică pe care se gîndeşte 
s-o dezvolte în activitatea sa. S-ar putea ca el să fi reţinut 
din studiul specialistului vienez şi un alt procedeu: 

elucidarea unor aspecte obscure din epocile de început prin 
studierea  „analogiei unor evenimente asemănătoare” 
(asupra căruia insistă în recenzia sa). 

Să-i fi venit încă de-acum ideea tablourilor sinoptice cu 
alcătuirea cărora se va îndeletnici în caietele sale? Tablouri 
de o cuprindere surprinzător de vastă, începînd din 1700, „o 
dare de seamă”, cum se va exprima poetul, recunoscînd că 
porneşte „mai ales” de la documentele Hurmuzaki, 
concentrindu-se asupra „faptelor hotăritoare ce s-au 
petrecut în ţările din Orientul Europei de la 1700 pînă în 
zilele noastre”, cu această precizare: „vom căuta să 
urmărim tendinţele deosebite ale acelor puteri interesate 
faţă cu Ţările Române”. 

După cum s-a arătat (75), se începe cu delimitarea 
spaţiului în care s-a vorbit limba latina - nu numai ca „limbă 
oficială”, ci şi „de familie”. Nu vor lipsi datele „hotăritoare” 
din istoria Bizanțului. Se adaugă intruziunea evenimentelor 
de pe teritoriul Bulgariei sau al Ungariei, tabeluri separate 
fiind întocmite pentru Serbia, Polonia şi, bineînţeles, 
Moldova şi Ţara Românească. 

Cînd se discută preocupările istorice ale poetului, de 
regulă se măsoară întinderea cunoştinţelor sale în acest 
domeniu, regretîindu-se că scurtimea existenţei nu i-a 
îngăduit realizarea deplină a posibilităţilor (unii se întreabă 
dacă este propriu a se vorbi despre disponibilităţi sau 
despre calităţi certe de specialist). Ca o completare se rețin 
tangenţele cu creaţia poetică - sugestii de motive şi teme - 
sau ecourile incidentale în cîmpul gazetăriei. 

Unghiul de judecare al problemei este însă unul 
inadecvat. Eminescu n-a urmărit să devină ceea ce se 
cheamă un istoric de profesie (cu toate habitudinile 
profesionale de rigoare). În acelaşi timp, la anii în care ne 
aflăm - perioadă începută odată cu redactoratul la „Curierul 
de laşi” - el depăşise faza de „formare”, cînd îmbrăţişa tot 
felul de îndeletniciri intelectuale din simpla dorinţă de a 
„cunoaşte”. intreaga sa pasiune în investigarea şi 
interpretarea documentelor este acum subordonată 
nemijlocit crezului său militant, slujit prin gazetărie. 
Gazetăria nu va reprezenta o activitate între altele, în care 
se refractă, incidental, unele raze ale preocupărilor istorice, 
ci factorul motor, nucleul central cu rol coordonator şi 

stimulator. 

Acest adevăr l-a înţeles perfect acel atent si sagace 
„arheolog” al manuscriselor eminesciene care a fost 
Perpessicius. Trebuind să găsească o motivare lăuntrică a 
activismului spiritual care străbate preocupările folcloristice 
eminesciene, criticul (în prefața la volumul VI) amintea 
„proza sa ziaristică”, subliniind: „într-însa, ca pentru un lung 
şi dificil război, Eminescu a topit toate metalele, şi ale 
înţelepciunii populare, ca şi ale propriei înţelepciuni şi le-a 
prefăcut în arme de luptă” (OPERE, VI, p. 20). 

Să fim de acord că între aceste arme, utilizate de „proza 
ziaristică”, se numără - şi poate printre cele dintîi - munca 
de detectare şi prelucrare a învăţămintelor istoriei. Aceasta 
presupune o altă aşezare, o judecare dintr-un alt punct de 
vedere a faptelor sale intelectuale. 

G. Călinescu făcea, undeva, o disociere utilă între lectură 
(erudiție) şi cultură - cultura presupunind „puterea de 
folosire a tuturor factorilor de cultură într-un anume scop”. 
Domeniul la care se raporta era cel al creaţiei poetice, fapt 
ce-i dădea dreptul să afirme că Eminescu este cel mai cult 
dintre poeţi. Considerăm însă că această teză poate fi 
aplicată cu folos - în forme chiar mai directe - în cazul 
ziaristicii. (Căci dacă putem spune că Eminescu a 
transformat vreuna dintre activităţile sale în profesie, atunci 
aceasta este, indiscutabil, ziaristica.) Gazetăria devine 
ocupaţia sa cotidiană, care asimilează la un mod superior şi 
transformă în cuvînt viu roadele preocupărilor sale 
intelectuale de pînă acum. 

Este uşor de înţeles că atunci cînd introduce în caietele 
sale traducerea unor pasaje ale cronicii lui Nicetas 
Choniates referitoare la fuga sevastocratorului Andronicus 
Komnenus şi prinderea lui de către „vlahi”, a unui fragment 
din documentele mănăstirii  Cartamonite (citate de 
Tomaschek), sau filipica la adresa neamului vlahilor [39] 
(cuprinsă în textele lui Vasilievski), Eminescu nu urmărea 
să-şi satisfacă ambiții sau curiozități de erudit, ci 
acumularea de dovezi privind vechimea pe aceste meleaguri 
a poporului nostru. Tot atîtea arme în lupta cu adepţii 
teoriilor lui Sulzer, Rosler et comp., luptă dictată de cerințele 
actualității, în acel timp cînd independenţa de jure a 
Principatelor Române fusese de curînd cucerită, dar părți 

însemnate ale teritoriului naţional se mai aflau încă sub 
ocupaţie străină, într-un cuvînt, atunci cînd se cerea, în chip 
imperios, fortificarea conştiinţei de sine a naţiunii. 

A demonstra modul în care investigaţiile sale istorice 
slujeau acest comandament etic şi politic al gazetăriei sale 
reprezintă o operaţie ce nu-şi are locul aici. 

Tot astfel, atunci cînd cercetează „alcătuirea veche” a 
statului naţional din epoca de aur a istoriei românilor, nu 
simple nostalgii de poet după timpuri revolute acuză 
strădaniile sale, ci dorinţa definirii unui model social şi etic 
pe care să-l opună neobarbariei civilizaţiei burgheze din 
vremea lui. 

Astfel de probleme au fost dezbătute în cadrul ediţiei de 
faţă, cu alte prilejuri, astfel încît cea mai nimerită încheiere 
a acestui capitol o poate constitui reproducerea cuvintelor 
poetului, rostite la reluarea tipăririi „Columnei lui Traian” şi 
a anchetelor iniţiate în marginea vechilor obiceiuri juridice 
ale poporului nostru: 

„Ceea ce se dezgroapă prin aceste documente, istorice 
şi lingvistice, nu sunt doar numai materialuri de interes 
arheologic, ci e România însăşi, e geniul poporului 
românesc, de pe care se înlăturează păturile superpuse de 
ruine şi de barbarie”%. 


Dacă există un compartiment al cunoştinţelor poetului 
care întruneşte consensul unanim pozitiv al aprecierii 
specialiştilor acesta este, fără îndoială, cel subsumat 
domeniului social-economic. D. Popovici afirma: „Dacă sub 
raportul acesta meritele lui - în perimetrul istoriei (n.n., - 
Al. O.) - ne par inferioare legendei ce înconjoară pe poet, 
vom remarca însă temeinicia cunoştinţelor sale de natură 
socială şi economică”. Aproape aceleaşi expresii le folosise 
şi G. Călinescu, notînd în tabloul descriptiv al culturii 
eminesciene: „în cîmpul economiei politice, Eminescu avea 
aşadar cunoştinţe integrale şi temeinice”. 

Nu credem să greşim susţinind că o astfel de impresie 
era întărită şi de demonstraţia pe care o face poetul cu 

„asupra de măsură” în publicistica sa. 

Referindu-ne la cursurile universitare cu această temă 
pe care le va fi audiat, observăm că lista lor nu beneficiază 
de fastuoasele enumerări ale altor discipline. Din perioada 
vieneză abia pot fi reţinute prelegerile lui Lorenz Stein, care 
adăuga filozofiei dreptului economia politică şi ştirile 
financiar-administrative. Pe primul plan figurau studiile de 
drept, obiectul mai multor cursuri: de la cel al lui Rudolf 
Ihering la cel de drept internaţional al lui Louis Neumann. 
De-abia la Berlin îl găsim pe Eminescu audiindu-l pe 
Duhring, ale cărui conferinţe despre „economia naţională” 
joacă un rol însemnat în viaţa studentului, introducîndu-l în 
intimitatea teoriilor lui Frederic List (a căror potrivire cu 
concepţiile sale o va recunoaşte mai tirziu). 

In schimb, caietele conţin numeroase însemnări în 
domeniul economico-social: excerpte, referinţe bibliografice, 
prelucrări, reflecţii etc., ceea ce denotă o schimbare de 
accent în atitudinea studioasă a lui Eminescu, extinderea 
cunoştinţelor fiind concomitentă asimilării lor creatoare. Nu 
ne vom rnira, prin urmare, că încă în articolele din perioada 
vieneză descoperim o deschidere spre astfel de probleme, 
după cum atitudinile sale politice din acea vreme se 
remarcau, cum arăta G. Călinescu, prin „maturitatea gîndirii 
sale pe atunci revoluţionar-burgheză şi un superior simţ 
practic în domeniul social, în contrast oarecum cu exaltarea 
romanţioasă a imaginaţiei poetice”. 

In scrisoarea trimisă lui Titu Maiorescu, din Berlin, poetul 
expunea o teză care va deveni una dintre ideile-forţă ale 
gîndirii sale: „Interesul practic pentru patria noastră ar sta 
acum în înlăturarea teoretică a oricărei îndreptăţiri pentru 
importarea nechibzuită a unor instituţiuni străine, care nu 
sunt altceva decît organizări speciale ale societăţii omeneşti 
în lupta pentru existenţă, ce pot fi de bună seamă [40] 
primite în principiile lor generale, a căror cazuistică însă 
trebuie să rezulte în mod empiric din împrejurările 
particulare ale fiecărui popor şi ale fiecărei ţări”. 

In modul în care se aplică metoda „empirică”, 
justificîndu-se „cazuistica” instituţiilor prin condiţii de loc şi 
de timp, se simte influenţa şcolii lui Gustav Schmoller 
(menţionat în caietele sale), esenţială rămîne însă 
încercarea de a propune o motivaţie sociologică tezei 

cunoscute a formelor fără fond. În continuare, Eminescu 
mărturisea: „Nu e locul să mă explic aici mai amănunţit 
asupra acestui subiect, el însă mi-a ocupat cea mai mare 
parte din studiile şi din propria mea cugetare...”. 

Că este aşa, că l-au preocupat aceste probleme, ne-o 
dovedeşte şi traseul evolutiv al meditaţiilor sale din 
manuscrise. În scrisoarea către Brătianu tînărul poet se 
arătase parcă mai îngăduitor faţă de împrumutul 
„trebuinţelor recepute poate de la străini” - în consonanţă 
cu faza juvenil-revoluţionaristă a concepţiilor sale. În aceeaşi 
perioadă, el va ajunge însă la concluzia că: „Eul nostru 
social a mers p-o cale străină nouă înşine - străină 
românismului” (23, p. 138). Această cale ar fi cea a 
„materialismului cras”. În faţa „navei române” există două 
căi: cea pe care a apucat, cu speranţa că va ajunge la justa 
„cale de mijloc”, şi cea a „idealismului filozofic al lui Fichte - 
poetic al lui Klopstock”, prin care „trecerea la juste-milieu ar 
fi lesne”. Se observă cum exprimarea ideilor se mai încurcă 
încă în iţele unui limbaj filozofic abstract şi puţin pretenţios. 
Pentru ca, într-o altă însemnare, să fie limpede şi percutant, 
în stilul viitoarelor sale intervenţii gazetăreşti: 
„Necunoaşterea deplină a ţării şi ignorarea tuturor 
întîmplărilor şi instituţiilor publice. Mai ales [cei] ce vin din 
Franţa publică studii asupra diferitelor ramuri fără ca să ţie 
cont de cele esistente în ţară si aplică cu o formalitate rară 
legi, principii şi instituţii străine la români, fără a şti cum se 
află cele româneşti” (23, p. 139). 

De-acum, principiile s-au clarificat şi firul cugetării se 
desfăşoară pe un temei sigur, permiţindu-i ca, la puţin timp 
după întoarcerea la laşi, în conferinţa Influența austriacă 
asupra românilor din Principate, să expună, cu o coerenţă 
impresionantă, întregul angrenaj al concepţiilor sale politico- 
sociale, pe care activitatea ulterioară le va completa, nuanţa 
sau exacerba, dar niciodată dezminţi. Poetul însuşi va îi 
conştient de valoarea contribuţiilor sale în istoricul acestei 
probleme, şi, în articolul Imitarea civilizaţiei străine, din 
„Curierul de laşi”, întocmind o listă a celor care au propagat 
adevărul că „primirea formelor dc cultură ale străinătăţii, 
fără bazele şi cuprinsul echivalent, se soldează cu mizeria 
claselor muncitoare”, îi menţionează pe „Marțian în Analele 
statistice, Titu Maiorescu în Critica direcţiei culturii române, 

d. loan Ghica în Convorbirile economice, Teodor Roseti (sic) 
în articolul asupra progresului la noi”, nesfiindu-se să 
adauge, la sfîrşit: „M. Eminescu în discursul public asupra 
influenţei austriace”. 

Textele traduse sau numai conspectate, rămase în 
manuscrise, ne ajută să reconstituim procesele de „forjare” 
a armelor sale de luptă, prin utilizarea argumentelor scoase 
din varii lucrări. lată-l reproducînd, bunăoară, două ample 
pasaje din studiul lui John Stuart Mill: Despre guvernul 
reprezentativ, suprapunîndu-le aceste titluri semnificative: 
Antropocraţie - statul înţeles ca o convenţie, bazat pe 
atotputernicia individului - şi Fiziocraţie - statul ca o 
expresie a legilor naturii (în confruntarea dintre „physis” si 
„antiphysis”, poetul situîndu-se ferm de partea celei dintii). 
Dealtfel, al doilea text - care corespunde propriei concepţii 
- conţine numeroase sublinieri, marcînd punctele de acord 
cu idei pe care le va dezbate apoi, sub diferite forme, în 
demonstrațiile sale teoretice. 

Astfel, într-un loc, John Stuart Mill, prezentîind teza 
„fiziocraţiei”, conform căreia instituţiile fundamentale sunt 
un produs organic al naturii şi al vieţii unui popor, sublinia 
rolul primordial al „instinctelor şi al dorințelor neconştiute” 
în raport cu „ţintele deliberate” ale raţiunii. Poetul meditase 
asupra acestei probleme, după cum ne indica unele 
însemnări, care aparţin, probabil, perioadei universitare. Se 
pornea de la analogiile cu starea de somn adînc şi cea de 
semitrezire a omului, pentru a se opina că: „In începutul 
instinctiv al vieţii lor, ele (popoarele) trăiesc în stat natural 
asemenea albinelor, îşi creează instituţii şi un uz ce ar 
trebui să [41] le găsească bune, dacă le-ar crea cu 
conştiinţa, ba care sunt din puntul lor de vedere mai 
raţionale şi mai bine întocmite decit legi si instituţii create 
prin reflecţiune. Instituţiile cresc ca plantele, totul în ele e 
cu minte, fără ca mintea să fi jucat vun rol la crearea lor, 
instinctul sigur al naturii le-a creat bune şi oamenii 
vegetează în acest organism viu, fără să-şi dea seama, ba 
fără să le vie-n minte cum că ar putea fi şi altfel.” Cînd se 
scriu legile? „Cînd încep a deveni controverse, cînd 
naivitatea încetează, cînd uzul începe a fi privit ca formă 
goală şi nu ca espresia spontană a unui înţeles, a unei 
trebuinţe”. Atunci ar fi starea de semitrezie şi visurile de- 

acum sunt „simbole”, „dar fiindcă aceste simbole nu sunt 
adevărul însuşi ele dau loc la cele mai diferite esplicări şi 
aceste esplicări împlu viaţa spirituală a popoarelor. Religie, 
istorie, filozofie şi comentarea dreptului vor întruna să 
descifreze simbolele în care s-a aşezat infailibilul spirit al 
naturii” (23, p. 223). 

Elogierea instinctului ca element de bază al vieţii interne 
a poporului derivă teoretic din aria gîndirii 
schopenhaueriene, dar, după cum se ştie, în problema 
statului, Schopenhauer se întîlnea cu J.-J. Rousseau în 
acceptarea unui „contract” social (în viziunea filozofului 
german, ca expresie a voinţei individuale). Eminescu se 
poate spune că este mai consecvent rousseauist decit 
Rousseau, văzînd în stat nu o creaţie a „mult lăudatei minţi 
omeneşti”, ci un produs al „infailibilei” naturi. În articolele 
sale, noţiunea care-i stîrneşte, de fiecare dată, apetiturile 
polemice este cea de „contract social”. Liberalii, cu teoriile 
lor individualist-contractualiste, vor fi astfel admonestaţi: 
„«Românul» şi liberalii în genere-şi închipuiesc că statul e 
rezultatul unui contract sinalagmatic, al unei convenţiuni 
stabilite între cetăţenii lui. Noi credem din contra că el e un 
produs al naturii, că asemenea unui copac din pădure îşi are 
fazele sale de dezvoltare, asemenea oricărui organism, îşi 
are evoluţiunea sa”. 

Comparaţia folosită ne aminteşte de dezvoltarea pe care 
o au în epoca sa ştiinţele naturii, datorită descoperirilor din 
domeniul geologiei, biologiei şi al chimiei organice. În 
special realizările din biologie se bucură de un nemăsurat 
prestigiu, încît, pe drept cuvînt, s-a spus că, ceea ce 
însemnau Newton şi Galilei în secolul al XVII-lea reprezintă 
Darwin în cel de-al XIX-lea. 

Eminescu va aduce cele mai înflăcărate elogii „teoriei 
evoluţiunii” şi contribuţiilor lui Darwin. Articolul Efectele 
demagogiei menţionează: „Descoperirea unităţii fiinţelor 
organice, făcută în acelaşi timp de Goethe şi de Lamarck, şi 
legile diversificării acestei unităţi şi ale evoluţiunii, teorie 
atît de splendid dezvoltată de Darwin”. Citarea lui Goethe 
ne avertizează că interesul său faţă de ştiinţele naturii 
putuse fi stimulat şi de către exemplul marelui scriitor 
german, care, nu numai în lucrările pur ştiinţifice, dar şi în 
poemele sale didactice (Despre metamorfoza plantelor sau 

Metamorfoza animalelor)  promovase © concepţie 
evoluţionist-organicistă. 

În cadrul unei discuţii în jurul „plantei originare”, Schiller 
i-ar fi obiectat lui Goethe: „Aceasta nu este o experienţă, e 
o idee”. Indiferent cît de întemeiat sau nu era reproşul, el n- 
ar mai fi putut fi formulat în cazul preocupărilor poetului 
nostru, între altele şi fiindcă, sub influenţa ştiinţei epocii, el 
dezvăluie o pasiune investigatoare „pozitivistă”, mergind, 
cum observa G. Călinescu, în direcţia „monismului 
materialist ştiinţific, pe care-l respingea din punct de vedere 
metafizic, dar a cărui curiozitate investigatoare, pozitivistă, 
îl atrăgea, precum dovedesc însemnările sale 
«fiziografice»". 

Vom reveni asupra acestei probleme. Important acum ni 
se pare să subliniem că, în căutarea acelor forţe capabile să 
înlocuiască haosul din lumea fenomenelor cu o ordine 
coerentă si armonioasă, Eminescu aderă la un model 
organicist, iar nu la cel mecanicist (newtonian). 

Acest adevăr n-are nevoie de o demonstraţie 
exhaustivă. Traducerile sale de texte despre morfologia 
plantei sau despre particularităţile vieţii albinelor - incluse 
în volumul de faţă - vorbesc de la sine. Cît priveşte 
exemplul albinelor, se poate afirma că acesta devine sub 
condeiul său o adevărată obsesie. 

A intenţionat însă Eminescu să transfere ceea ce se 
întîmplă în natură în viaţa societăţii umane? Lucrurile se cer 
a fi înţelese în chip ceva mai nuanţat. Tocmai pentru că el 
nu are o concepţie mecanicistă, ci una organicistă, după 
Eminescu, [42] legile nu sunt separabile de fenomene şi 
aplicabile peste tot - ne amintim cu cît patos polemiza, în 
articolele sale, cu pretinsele principii universal valabile - ci, 
fiind o expresie a vieţii interne a fenomenelor, cresc şi se 
dezvoltă conform cerinţelor intrinseci ale acestora. Am 
înclina să spunem că exemplele bune pe care poetul tinde 
să le găsească în lumea naturii au o valoare nu de alegorie, 
ci de simbol. Căci, altminteri, aşa după cum nu acceptă ca 
instituţiile unor organisme sociale din Apus să fie imitate cu 
docilitate de ţările mai tinere din răsăritul Europei, 
„cazuistica” respectivelor instituţii diferind în funcţie de loc 
şi de timp, tot astfel n-ar putea fi, principial, de acord ca 
forme specifice de organizare dintr-un „regn” anume să fie 

mutate mecanic în altul. O însemnare - care ilustrează, încă 
o dată, interferenţele cu ideile hegeliene - reţine această 
aproximare: „Animalele care nu cunosc trebuinţa libertăţii 
interne vegetează - şi de aceea în sensul propriu al 
cuvîntului nu trăieşte decît numai personalitatea - omul 
(psihica)”. În continuare, notează: „Asta-i fenomenologia 
vieţii interne (Hegel)” (23, p. 193). 

Comparaţiile cu lumea naturii capătă, propriu-zis, funcţia 
unor puncte de reper care-l ajută—ca şi pe Rousseau 
„starea naturală” - să reliefeze adevărul că a putut exista 
un timp cînd între „uz” şi „trebuinţe” (ca să folosim 
expresiile sale) era un deplin acord şi de fapt o unitate 
indestructibilă, ruptura petrecîndu-se mai tîrziu, atunci cînd 
oamenii au introdus arbitrariul lor, întrerupînd sau siluind 
dezvoltarea organicistă, firească, de pînă atunci. 

Într-un „stat natural” viaţa se desfăşoară conform 
principiului  automatismului, conştiinţa neavînd un rol 
primordial, ci unul derivat, dar asta nu înseamnă că, la un 
moment dat al dezvoltării, faptele de existenţă nu se pot 
oglindi în planul conştiinţei şi, ca atare, influenţa 
comportamentul oamenilor. G. Călinescu atrăgea atenţia 
asupra tezei dezbătute într-un articol, unde Eminescu, 
polemizînd cu scrierile utopice care „fac abstracţie de linia 
generală descrisă prin spiritul public”, recunoştea că 
„aspiraţiunile şi sentimentele sunt rezultatul neînlăturat al 
unei dezvoltări anterioare a spiritului public, dezvoltare ce 
nici se poate tăgădui, nici înlătura”. 

Întrucît poetul n-a parvenit să-şi structureze gîndirea 
într-un sistem anume, cercetătorul este obligat, fatalmente, 
să reconstituie verigile lipsă, asumîndu-şi riscul unei 
generalizări excesive. Un fapt este sigur: importanţa pe 
care Eminescu o acordă limbii, ca factor de cristalizare şi de 
transmitere a istoriei poporului, a tradiţiilor şi a culturii sale. 
Sau, cum declară el: „ceea ce voiesc românii să aibă e 
libertatea spiritului şi conştiinţii lui în deplinul înţeles al 
cuvîntului. Şi fiindcă spirit şi limbă sunt aproape identice, iar 
limba şi naționalitatea asemenea, se vede uşor că românul 
se vrea pe sine, îşi vrea naționalitatea, dar aceasta o vrea 
pe deplin”. 

Cu aceasta am ajuns la problema-cheie: un stat nu are 
valabilitate decît în măsura în care corespunde principiului 

naţiunii. Aşa după cum totul în natură se orînduieşte în 
funcţie de promovarea speţei, tot astfel un stat organic 
trebuie să fie pus în slujba intereselor naţionale ale 
poporului. 

Vom înţelege dezacordul său principial cu teoriile 
liberale, care exaltau, absolutizind demagogic, drepturile 
individului, în vreme ce Eminescu deplinge „lăţirea 
individualismului”, care promovează interese personale 
egoiste, opuse celor generale, ale colectivităţii. în statul 
organic, aşa cum îi place să-l descopere în „epoca de aur” a 
istoriei naţionale, exista o armonie şi-o coeziune lăuntrică 
deplină, ce-l făcea tare în interiorul ţării şi în afara 
graniţelor, în vreme ce dezbinarea şi fărimiţarea voinţelor 
din timpurile prezente lui slăbesc ţara şi-o pot pune la 
cheremul puternicilor ei vecini. El îşi apostrofează astfel 
adversarii ideologici: „Nu suntem dar contra nici unei 
libertăţi, oricare ar fi aceea, întru cît ea e compatibilă cu 
existenţa statului nostru ca stat naţional-românesc şi întru 
cît s-adaptează în mod natural cu progresele reale făcute de 
noi pîn-acum. Numai pe terenul acesta găsim că o discuţie e 
cu putinţă. Cine susţine însă ca absolute si neînlăturabile 
principii a căror aplicare ar fi echivalentă cu sacrificarea 
unui interes naţional, acela nu poate fi omul nostru”. 

Eminescu se străduieşte să creeze o teorie proprie 
asupra statului, expresia cea mai înaltă a acestuia văzînd-o 
în statul naţional. Este elocvent faptul că în sfera 
traducerilor va include şi Principele lui Machiavelli. Incă o 
data, ne cucereşte [43] admiraţia siguranţa cu care poetul 
selectează capitolele XVIII şi XIX, „cele mai importante” 
după cum apreciază G. Călinescu, ca şi scrupulozitatea şi 
pasiunea culturală pe care le dezvăluie, cercetînd şi alte 
lucrări ale istoricului florentin pentru a putea să-i înţeleagă 
doctrina, în determinantele ei esenţiale. Astfel, Eminescu 
cunoştea şi Istoriile florentine - operă care marchează o altă 
treaptă în evoluţia gîndirii lui Machiavelli - dovada 
constituind-o cunoscuta paranteză referitoare la neamul 
Bentivoglilor, cu date împrumutate din lucrarea menţionată. 

După cum se ştie?!, Principele a suscitat un nebănuit de 


31 Vezi studiul introductiv semnat: Sorin lonescu, la Principele, 
Bucureşti, Tiparul Universitar, 1943. 

mare interes în spaţiul culturii noastre, începînd cu 
principele Mavrocordat, care adnotase un exemplar dintr-o 
ediţie apărută în 1726. loan Heliade Rădulescu îi trecea titlul 
între operele renumite care merită a fi tălmăcite în 
româneşte, în cadrul „Bibliotecii universale”. Predomină însă 
în receptarea lui Machiavelli o viziune criticistă. Mavrocordat 
îl etichetase „scelerato Maestro della politica”. (Există, e 
adevărat şi un punct de acord şi e semnificativ că acesta se 
referă la o afirmaţie care-l încîntase şi pe Rousseau - 
exprimată însă nu în Principele, ci în Discursuri - şi anume 
că poporul gîndeşte mai sigur şi mai bine decit un principe. 
Pe margine, principele Mavrocordat notase aforismul: „Vox 
populi, vox Dei”.) lon Ghica îi comentase şi el, polemic, 
unele idei, în Convorbiri economice. 

Se poate considera că îndeosebi scriitorii şi gînditorii 
transilvăneni - mai sensibili la tot ce avea vreo atingere cu 
problema naţională - vor fi aceia care se vor apropia cu mai 
multă înţelegere de cel ce demonstrase, cu atita vigoare, că 
indivizii lipsiţi de patrie sunt totdeauna lipsiţi şi de virtute şi 
de glorie - numerus fruges consumere nati. Intre aceşti 
gînditori figurează Simion Bărnuţiu, care, desolidarizîndu-se 
de unele concluzii, îl trecea totuşi pe Machiavelli între „cei 
mai mari istorici ai lumii”. 

În epoca lui Eminescu se impune însă din ce în ce mai 
mult o imagine negativă asupra giînditorului florentin, 
pornindu-se nu atît de la semnificaţiile obiective ale ideilor 
sale, cît de la exagerările conţinute în ceea ce s-a numit 
„machiavelism”. Are o valoare simptomatică aprecierea lui 
Dinu Păturică, eroul lui Nicolae Filimon, care-şi propune să 
studieze Principele pentru a deveni „perfect în arta ipocriziei 
şi a perfidiei”, ceea ce nu tălmăcea, desigur, exact lucrurile, 
întrucît astfel de mijloace erau acceptate numai atunci cînd 
principele urmărea „binele comun”. 

În contextul acestor aprecieri, opiniile lui Eminescu se 
remarcă prin justeţea şi profunzimea cu care judecă, în 
deplină cunoaştere a subiectului, doctrina lui Machiavelli. 
Într-un articol din „Timpul” (8 martie 188I), consacrat 
problemei statului, nu ezita să-l considere pe autorul 
Principelui drept „un adînc cunoscător al naturii omeneşti, în 
părţile ei rele, ca şi în cele bune”, subliniind că dacă 
Machiavelli aprobă despotismul Casei de Borgia o face „in 

usum Delphini, sau mai bine în interesul unităţii Italiei”. 
Această idee a unităţii naţionale o discută cu fervoare, 
reţinînd pericolul „agenţilor discompunerii”, fiindcă statul 
„dominat de mici interese zilnice şi personale e condamnat 
de a fi slab înlăuntru şi în afară”. Poetul nostru va recepta 
totdeauna cu un viu spirit participativ apelul lui Machiavelli 
de a se strînge într-un singur şuvoi energiile naţiunii, astfel 
încît, unificate fiind năzuinţele tuturor cetăţenilor sub mîna 
forte a unui diriguitor, statul să poată fi capabil să 
cucerească independenţa, dacă n-o are, şi să şi-o păstreze, 
dacă a dobîndit-o. 

Eminescu n-avea nevoie, desigur, pentru a cunoaşte 
această teză a armonizării intereselor contradictorii ale 
grupărilor şi claselor sociale sub sceptrul unui monarh, să-l 
citească pe Machiavelli. O găsise demonstrată şi în lucrările 
lui Montesquieu - cum o dovedesc excerptele din caiete - şi, 
nici vorbă, avusese răgazul să mediteze asupra implicaţiilor 
moderne ale ideii, conspectînd, cum am văzut, studiile 
sociologice din Germania tinereţii sale universitare. 

Este vorba, bineînţeles, de o reconfirmare în principii 
bine cristalizate, după cum nu se poate nega că, din 
frecventarea lui Machiavelli, Eminescu şi-a adincit ceea ce 
am putea numi realismul său politic. Intr-unul din articolele 
sale din „Timpul'' [44] va saluta „instinctul istoric” care l-a 
făcut pe domnitorul Carol să creeze un corp de oaste 
„disciplinat şi înarmat”, înţelegînd că „nici un drept nud nu 
are putere în lumea noastră unde puterea domneşte”. Cu 
alte cuvinte, într-o lume în care domneşte forţa, dreptul nu 
are şanse de a dura dacă nu este înarmat - o idee de certa 
inspiraţie machiavelică. S-a emis, dealtminteri, ipoteza că, 
prin astfel de articole, poetul ar fi vrut să se erijeze într-un 
fel de sfătuitor politic al viitorului rege al României - cînd 
încă mai nutrea iluzii în privinţa persoanei acestuia, pe care- 
| va porecli mai tîrziu „Tolerantul” - ceea ce repune în 
discuţie sugestia exemplului marelui florentin. 

Trecînd în revistă variile referiri la Machiavelli, din 
articolele sale, observăm că cele mai multe au, indiscutabil, 
un caracter polemic, „machiavelismul” devenind, în cele din 
urmă, o etichetă infamantă pe care o aplică politicianismului 
liberal. Această bipolaritate a atitudinii sale se explică atît 
prin contradicţiile intrinseci ale doctrinei autorului 

Principelui, cît şi prin  particularităţile vieţii politice 
contemporane poetului. Se dezvoltase anume, în acea 
perioadă, o retorică grandilocventă în jurul unor principii 
răsunătoare, care era menită să mascheze - ca o perdea de 
fum - maşinaţiile maloneste, puse în mişcare de interese 
înguste şi rapace. 

Luase naştere o demagogie deşănţată, în satirizarea 
căreia |. L. Caragiale va obţine efecte comice de neuitat. 
Poate tocmai de aceea „Conu lancu”, în pofida lentoarei sale 
orientale caracteristice, mai ales în materie de scrieri 
teoretice, se va apuca să traducă şi el din Principele, şi nu 
două, ci trei capitole. Nu credem că intervenea numai 
admiraţia faţă de scriitor - el care, în Kir lanulea, îl avusese 
ca model pe Belphegor - ci şi interesul faţă de doctrinar, 
manifestat de autorul unor comedii, în definitiv, politice, ca 
şi al incandescentului eseu 1907. Din primăvară pină în 
toamnă, atît de eminescian prin concepţie şi prin expresia 
pamfletară. 

Eminescu, după ce-şi descărcase mînia în versuri, caută, 
în însemnările gazetăreşti, să discrediteze fenomenul şi în 
plan teoretic, adresîndu-se direct creatorului 
„machiavelismului” şi servindu-se de „lecţiile” acestuia 
pentru a demasca mijloacele de mistificare a opiniei publice. 
Spus altfel, poetul se foloseşte de Machiavelli pentru a 
demitifica machiavelismul. în articolul publicat la 16 ianuarie 
1880, va introduce pasaje întregi din traducerea iniţială 
referitoare la cele cinci reguli pe care un principe, 
urmărindu-şi scopurile secrete, e obligat să le respecte 
pentru ca lumea să poată fi indusă în eroare şi el să 
izbîndească. Succesul este asigurat datorită jocului 
„aparenţelor”, fiindcă oamenii s-au obişnuit să judece „mai 
mult după ochi”, decît după „dreapta judecată”. 

Într-un număr următor (24 ianuarie), va reveni, discutînd 
modul în care sunt folosite aceste „lecţii” în mecanismul 
vieţii politice de-atunci: „Preţioasele descoperiri pe care le-a 
făcut renumitul Machiavelli în privinţa artei de a parveni la 
putere si de-a o menținea n-au avut nicicînd mai dese 
ilustraţiuni decît în zilele guvernării roşii” (respectiv 
liberale). 

Însemnările din manuscrise ne conving că problema îl 
preocupa într-un plan mai vast, în elucidarea ei Eminescu 

folosindu-se şi de argumentele mai noi, ale „şcoalei 
radicalilor” englezi. Textul Logica parlamentară (vezi infra, 
p. 905-908) expune studiul lui Bentham privitor la toate 
categoriile de sofisme politice care, aplicate cu abilitate, pot 
face să fie înfrint pe arena politicii un adversar leal (şi 
neexperimentat în bilciul vieţii). 

Revenind la criticile aduse de poet „machiavelismului”, 
nu putem să nu remarcăm că acestea se bazează şi pe un 
dezacord de fond cu principiile gînditorului florentin. Astfel, 
pentru el statul nu se transformă - ca în viziunea lui 
Machiavelli - într-o divinitate căreia trebuie să i se sacrifice 
totul: şi morala (curentă) şi indivizii. Deşi adept al ordinii în 
stat şi al supunerii intereselor particulare interesului 
general, poetul nu va accepta teza transformării oamenilor 
în simple „mijloace” de realizare a „scopurilor” statului. 
Eminescu defineşte cu luciditate această dilemă esenţială, 
care nu s-ar putea afirma că a fost depăşită pe deplin nici în 
timpurile moderne: „A împreuna exigenţele libertăţii 
individuale, a nu permite ca asociaţii de indivizi răpitori să 
facă din stat o unealtă a lor, şi a nu lăsa pe de altă parte ca 
statul impersonal să lege cu totul mîinile individului, asta e 
problema pe care mulţi s-au [45] încercat s-o dezlege, dar 
de la cezarii Romei şi pînă la cezarii moderni nu s-au găsit 
încă remedii radicale, ci numai paliative”. 

Mai există însă un motiv care-l determina pe poet să nu 
cadă în păcatul mitizării statului, şi anume, pentru el, 
factorul fundamental nu-l reprezintă statul, ci națiunea (care 
poate exista şi dincolo de diversitatea formelor impuse de 
determinările concret politice). „Formațiunile statului - va 
declara el - sunt lucru secundar.” 

Inţelegem de ce Eminescu va respinge, fără ezitări, 
cunoscuta maximă că scopul scuză mijloacele, adăugîndu- 
se, nici vorbă, şi rigorismul său moral, căci cu ceea ce el 
crede, cu sfinţenie, că e adevărat şi drept nu admite să se 
facă tranzacţii de nici un fel. 

Nu e locul aici să expunem toate aspectele concepţiei 
poetului asupra statului. într-un astfel de tablou ar trebui, 
fireşte, să acordăm atenţie şi disjungerii propuse de G. 
Călinescu între „partea de vis social” şi „soluţia propriu-zis 
practică”. Din acest punct de vedere, formula utilizată de 
Antonio Gramsci pentru Principele - potrivit căreia n-avem 

de a face „cu o tratare sistematică”, ci cu „o carte vie, în 
care ideologia politică şi ştiinţa politicii se contopesc în 
forma dramatică a unui mit” - am putea-o aplica şi 
demersurilor social-politice ale lui Eminescu. 

Problema se cade a fi privită în chip evolutiv. Odată cu 
trecerea anilor, poetul se orientează, cu o din ce în ce mai 
mare siguranţă, spre „proza” politicii - după cum remarcă 
undeva: „în politică s-a obicinuit a se face multă poezie, 
adeseori prea multă” - aprofundînd studiul infrastructurii 
economice a proceselor sociale. Apreciind cunoştinţele 
eminesciene în acest domeniu, G. Călinescu ajungea să 
declare: „Este poate cel dintii gînditor politic român care să- 
şi sprijine doctrina pe economie” (36, p. 301). 

Într-un amplu text, legat de poet într-un caiet special, 
sub titlul Economia naţională (inspirat din prelegeri 
universitare, dacă nu o simplă copiere), comentîndu-se 
teoriile despre stat ale lui Platon şi Aristotel, se face 
observaţia că respectivii filozofi „n-au cunoscut partea cea 
economică a statului şi a averilor, ci numai pe cea socială”. 
O astfel de limită, Eminescu o depăşeşte, valorificînd, 
desigur, nivelul cunoştinţelor atins în epoca sa. Textul 
menţionat începe cu afirmarea netă a priorităţii interesului 
economic: „Nu poate să nege nimenea faptul că mişcarea 
averilor materiale esercită asupra omului o influinţă foarte 
mare, astfel încît am putea spune că mai nu e punct în viaţa 
lui care să nu colideze întruciîtva cu această influinţă”. Tot 
acolo se face elogiul „ştiinţei nouă” care se ocupă cu o astfel 
de cercetare şi care urmează „calea” ştiinţelor naturale. 

O trecere în revistă a însemnărilor şi excerptelor 
existente în manuscrisele sale ne dovedeşte cît de vastă 
este harta incursiunilor în domeniul literaturii economice. îl 
cunoaşte, bunăoară, pe Adam Smith şi teoria lui asupra 
muncii, singura care poate da măsura valorii unui produs (să 
mai amintim rolul pe care-l deţine munca în statul ideal 
eminescian, ca pivot al existenţei naţiunii?). Prin Ricardo se 
instruieşte în secretele rentei funciare. Totodată, Eminescu 
ia cunoştinţă de existenţa formelor de „proprietate 
industrială”, varii însemnări convingîndu-ne că poetul nu e, 
în principiu, adversar al industriei - care ajută la sporirea 
valorii produselor muncii - ci doar cere ca mai întîi să se 
creeze condiţiile necesare acestui progres, ţinîndu-se seama 

de specificul realităţilor autohtone. Nu va omite nici studiul 
legilor comerţului, într-un loc înscriind această recunoaştere 
fermă a utilității lui: „Funcțiunea comerţului [...] este a 
deplasa, a transporta lucrurile, a le pune la-ndemiînă oricui 
are trebuinţe. Nu realitatea funcţiei o contestă; a fost foarte 
util semnalată şi foarte exact definită”. Ceea ce Eminescu 
va critica va fi specula în plan intern - datorită roiului 
nesfirşit de intermediari - iar, în plan extern, tendinţa 
capitalului străin de a supralicita valoarea unui produs 
prelucrîndu-l în metropole şi sărăcind, astfel, ţările 
nedezvoltate, obligate a rămîne doar sursă de materii prime 
şi pieţe de desfacere. Sub acest raport, de la teoriile „liber- 
schimbiste” ale lui J. B. Say trece la „protecţionismul” 
economic al lui List, pe care-l acceptă în principiile generale. 

Eminescu se arată preocupat şi de ceea ce el numeşte 
„Populaţionistică”, înţelegînd că: „înmulţirea sau mai bine 
numărul populaţiunei şi raportul dintre [46] acesta şi suma 
mijloacelor de hrană sunt izvorul tuturor cestiunilor din viaţa 
publică”. în acest sens este citat, în mai multe rînduri, 
Malthus. G. Călinescu reţinea numai afirmaţiile care 
împrumutau  pesimismul tezelor acestuia. Volumul 
Fragmentarium (23, p. 133)” reproduce însă un text în care 
problema este dezbătută în implicațiile sale dialectice, cu o 
justețe indiscutabilă: „Inmulţindu-se indivizii ce trebuiesc 
hrăniţi, a devenit necesară o înmulţire analogă a cantităţii 
de nutriment animalic şi vegetal şi pentru asta a fost 
necesar ca alte părţi de stîncă, de lut sau nisip produse prin 
discompunerea celor de mai sus să ia forma de grîu, orz şi 
iarbă, pe cînd alte părţi au luat forme de oi şi viței, porci şi 
boi. Cumcă această schimbare a avut loc se dovedeşte de 
acolo că, cu toate că numărul celor ce trebuiesc hrăniţi s-a 
sporit, hrana e mai lesne de căpătat azi decit în orice altă 
epocă anterioară”. 

Ocupîndu-se cu pasiune de aceste probleme, Eminescu 
nu comite eroarea de a rămîne cantonat într-un economism 
îngust,  eludind semnificațiile sociale ale proceselor 
economice. Am văzut, din „caietul” citat mai înainte, că 
economia era definită ca o ştiinţă a averilor. în numeroase 


32 Vezi şi menţiunea lui D. Vatamaniuc din nota consacrată ad 
locum textului aici invocat. 

comentarii, poetul subscrie tezei lui Proudhon, potrivit căreia 
orice proprietate reprezintă un furt. Undeva, acest adevăr 
este exprimat folosindu-se virtuțile expresive ale 
aforismului: „Nu se poate sui apa fără ca să fi scăzut 
undeva, nu e îmbogăţire din senin - fără ca cineva să fi 
suferit”. Acelaşi text despre „economia națională” 
decretează că proprietatea privată înseamnă „o piedică 
pentru dezvoltarea ideală a omenirii”. Afirmația e prilejuită 
de discutarea „comunismului” lui Platon, drept care se va 
face mențiunea: „Astfel vedem că ideea comunismului nu e 
o idee nouă, ci că asemenea republicei platoniene ea s-a 
dezvoltat pe calea cea naturală a dezvoltării economice şi 
sociale şi a venit pe ea la concluziunea la care-au venit şi 
comuniştii noştri, aceea adică, că: proprietatea privată este 
piedică pentru dezvoltarea ideală a omenirei”. 

Problema atitudinii față de „comunism” este, desigur, 
una complexă, cu atît mai mult cu cît poetul n-a dezbătut-o 
într-un studiu special, ci ceea ce ştim sunt frînturi de opinii 
exprimate într-un context accidental. Pe de altă parte, ceea 
ce el ia, uneori, drept „comunism” sunt diferite variante ale 
unui socialism utopic - după cum, în plan filozofic, prin 
„materialism cras” vizează materialismul vulgar. L-a 
cunoscut Eminescu pe Marx? Se ştie că în însemnările sale 
figurează numele acestuia, ca şi titlul Capitalului. Nu 
credem însă că a ajuns să studieze, propriu-zis, operele 
capitale ale dascălilor proletariatului. Dar noţiuni generale 
va fi putut dobîndi încă din anii cînd scria varianta Proletarul 
sau cînd proiecta ca eroul unuia din poemele sale dramatice 
să fie Babeuf. Tot atunci trecea între reperele bibliografice 
şi titluri ale lui Louis Blanc - dintre care unul figurase în 
biblioteca gimnazială de la Cernăuţi. G. Călinescu emite 
părerea - confirmată de cercetările mai noi ale 
manuscriselor - că, în ultima perioadă a vieţii, poetul 
manifestase un interes crescînd faţă de marxism. 

Chiar dacă aserţiunea, din altă parte, a criticului - 
„economismul lui Eminescu e un adevărat materialism 
istoric” - o receptăm cum grano salis, nu este mai puţin 
adevărat că ar trebui să evaluăm la justa ei valoare această 
evoluţie a gîndirii eminesciene în întîmpinarea celei mai 
înaintate concepţii a timpului. 

Prin cele arătate pînă acum n-am făcut decit să schiţăm 

cadrul general, cu regretul că n-am putut urmări multiplele 
ramificații ale unor astfel de preocupări. Ar fi trebuit astfel 
să stăruim mai mult asupra faptului că, cel care scrisese 
atitea pagini înflăcărate în favoarea soartei ţăranului se 
iniţiase şi în subtilităţile vieţii financiare capitaliste, 
ocupîndu-se de operaţiile bancare şi de „credit mobiliar”, 
despre care referă, cu deplină siguranţă ştiinţifică, în 
articolele din „Timpul”. Am mai subliniat rolul pe care-l are 
gazetăria în înteţirea interesului faţă de problemele 
economico-sociale, pe acest teren încrucişindu-se tirul celor 
mai aprinse polemici ale actualități. 

Totodată, cel care-şi pusese, cum s-a afirmat, toate 
întrebările de seamă ale economiei politice avea pe şantier 
proiecte care i-ar fi permis să-şi finalizeze cunoştinţele în 
lucrări de sinteză. Este cazul acelui dicţionar pe ideea 
„producţiunii”, [47] în vederea căruia îşi propunea: „Pe 
Carey îl cumpăr în ediţia mare - [î]l leg cu hirtie intercalată, 
şterg toate pasajele netrebnice din el, traduc juxta linea tot 
ce e sănătos ca idee. Tot aşa fac şi cu List şi cu alţi 
economişti ce-mi convin. Fac un mic dicţionar des 
Grundbegriff der N[ationalen] Oekonomie cu un sistem 
prevăzător de rezultante ale ideii generale Producţiune”. în 
continuare, nota: „Laplace. Sporirea sferei trebuinţelor 
[cuvinte ilizibile] socialismului”, ceea ce dovedeşte că 
dicţionarul numai mic nu era, prin sfera de cuprindere a 
problemelor. 

În cadrul orientării ştiinţifice a gîndirii eminesciene un 
loc aparte îl ocupă atracţia pe care o exercită ştiinţele 
exacte, respectiv fizica şi matematica. G. Călinescu oferea 
această explicaţie: „poeţii străbătuţi de problemele adinci 
ale vieţii sunt mai simţitori la ştiinţele exacte, care le 
potolesc în parte chinurile necunoscutului, şi în această 
privinţă trebuiesc citați Goethe şi Novalis...”. Ceea ce nu-l 
împiedica să fie cît se poate de aspru cu Eminescu, opinînd, 
de la început: „Cercetarea manuscriselor poate strecura 
impresiunea că poetul avea noţiuni de ştiinţe. Un examen 
îndelungat al acestor însemnări ne dă certitudinea că faza 
investigatoare a lui Eminescu începe cu puţini ani înaintea 
bolii şi că mare parte din notițe sunt chiar din perioada 
întunecării minţii.”. 

Trecînd la capitolul ştiinţelor fizico-naturale şi la 

„caietele” de notițe „fiziografice”, criticul va recunoaşte că 
Eminescu se arăta „foarte harnic”, dar judecăţile rămîn 
neclintit defavorabile. Despre teoriile fizice asupra 
universului afirmă: „chiar cînd nu suntem siguri că ar 
aparţine epocei de boală, au bizareria diletantismului”, 
conchizînd: „Munca aceasta revelă prin urmare o fire 
entuziastă de poet diletant în ale ştiinţelor, o minte 
curioasă, cunoştinţe temeinice nicidecum”. 

Nu este însă G. Călinescu, într-o prea mare măsură, 
victima propriei sale imagini asupra poetului - văzut în 
ipostaza insului cu mintea rătăcită - ceea ce îl împiedica să 
cerceteze acele texte cu suficientă comprehensiune 
stiinţifică? Apoi criticul nu este nici fizician, nici 
matematician, astfel încît nu putem să nu acordăm, de la 
bun început, credit opiniei specialiştilor de azi din cîmpul 
respectivelor discipline şi care este net pozitivă, reclamînd o 
evaluare mai dreaptă a acestor eforturi ale poetului. 
Academicianul Octav Onicescu nu ezită - după cum am 
arătat în partea introductivă a studiului de faţă - să opineze 
că „scrierile lui îi dau dreptul de a figura în literatura 
noastră de filozofie a ştiinţei, cu drept de cetăţenie 
universală”. Academicianul Aurel Avramescu, la rîndul său, 
sublinia că astfel de preocupări „întrec, după părerea 
noastră, limitele interesului pe care un filozof le-ar putea 
avea pentru aceste chestiuni, cu atît mai mult pe acelea ale 
unui literat”. 

Dacă derulăm invers filmul biografiei sale intelectuale 
constatăm că preocupări pentru ştiinţele exacte trebuie să 
se fi manifestat încă din epoca vieneză - în conformitate cu 
optica de atunci, studiile aprofundate de filozofie solicitînd 
cunoştinţe din domeniul universului fizic şi al legilor lui. 
Academicianul Aurel Beleş menţiona că, potrivit amintirilor 
tatălui său - care a locuit în aceeaşi cameră cu Eminescu, în 
1872, la Viena - poetul manifesta în acei ani „un interes cu 
totul deosebit pentru ştiinţele naturii şi tehnică.” 

La Berlin, există însă indicii sigure că Eminescu a 
audiat, între altele, cursurile lui Hermann Helmholtz, una 
dintre figurile ilustre ale Universităţii, care nu numai că-şi 
adusese contribuția la formularea celui de-al doilea 
principiu al termodinamicii, dar, împreună cu R. F. Clausius, 
va juca un rol de seamă în dovedirea valabilităţii teoriilor lui 

Robert Mayer, descoperitorul primului principiu al 
termodinamicii. Aceştia sunt, desigur, anii cînd poetul 
pătrunde în intimitatea problemelor de care se va ocupa în 
„caietele fiziografice”. 

Cînd au fost însă întocmite aceste caiete? Profesorul 
Lucius Săveanu, pornind de la o însemnare a lui Eminescu 
despre înclinația magnetică şi anul geomăsurătorii, a stabilit 
cu exactitate anul 1880. Prin urmare, tocmai perioada pe 
care Perpessicius o considera ca marcînd maturitatea 
poetului, ceea ce face superfluă ipoteza lui G. Călinescu cu 
„faza investigatoare” care ar „începe” „cu puţini ani 
înaintea bolii”, anexînd „o mare parte din notițe” perioadei 
„întunecării minţii”. 

În aceste caiete întîlnim traduceri ale unor articole - 
bunăoară, cel de notorietate ştiinţifică al lui Mayer: 
Observaţiuni asupra puterilor naturii nevieţuitoare - [48] 
prelucrări ale unor capitole din unele publicaţii - tot Robert 
Mayer despre fenomenul magnetic şi electric - sau din 
diverse manuale, note după cursuri sau conferinţe - mai 
mult ca sigur ale lui Helmholtz - dar şi scurte însemnări în 
care - obiceiul de-acum i-l cunoaştem - poetul nu se sfieşte 
să-şi introducă propriile păreri, exprimîndu-şi acordul sau 
chiar punînd sub semnul întrebării anumite ipoteze - 
precum aceea a transmiterii de energie fără suport corporal 
(material). într-un loc, se apucă să schiţeze o experienţă pe 
care dacă fizicienii ar pune-o pe tapet e sigur că s-ar 
confirma întrutotul scenariul său ipotetic. însemnarea ne 
apare cam nebuloasă, nu ştim cum o judecă specialiştii, 
important însă în toate comentariile eminesciene este, cum 
observa acad. Avramescu, „intuiţia” vie şi siguranţa cu care 
aplică „principii pe care ştiinţa contemporană le-a validat, 
cum ar fi valoarea şi importanţa legii energiei”. 

E de reţinut că Eminescu nu se arată interesat atît de 
consecinţele fizice particulare, cît de relaţiile generale, 
universale, în transformările tuturor formelor de energie din 
natură văzînd expresia unui principiu unic, pe care caută să- 
| extindă şi asupra sistemului solar şi al întregului univers. 
Altfel spus, nu de o ambiţie vană de a intra în competiţie cu 
fizicienii e vorba aici, ci de preocuparea de a descoperi acele 
idei-forţă ale filozofiei ştiinţei care să-l ajute în constituirea 
unei viziuni unitare asupra lumii. în acest sens, nimic mai 

firesc decît acea admonestare a „obscurităţii” lui Kant din 
speculaţiile filozofice asupra timpului şi spaţiului, Eminescu - 
cu cunoştinţele de-acum - opunîndu-i teza lui Mayer 
referitoare la constanţa cantităţii de energie din univers, un 
raţionament materialist sprijinit pe ştiinţa fizicii. 

G. Bogdan-Duică avea dreptate - el fiind primul care 
atrăsese atenţia asupra traducerii studiului lui Mayer - cînd 
opina că ceea ce l-a putut atrage pe poet a fost programul 
stipulat din primele rînduri privind explicarea noţiunii de 
„forţă” - care pare „ceva necunoscut, nepătruns, ipotetic” - 
cu „aceeaşi preciziune cu care concepem noţiunea 
materiei”. Tot G. Bogdan-Duică arăta că, în calitate de 
traducător, Eminescu era „doveditor de calităţi ştiinţifice 
fine”. O apreciere care a fost confirmată şi chiar amplificată 
de cercetătorii de azi. Academicianul Aurel Avramescu, 
raportînd textele la epoca în care au fost scrise, ajungea să 
afirme că acestea „reprezintă un adevărat monument al 
limbii române ştiinţifice”. 

Nu îndrăznim să formulăm judecăţi de valoare într-un 
domeniu ce nu ne este familiar, drept care, apelînd la 
instrumentele istoricului literar, ne mulţumim să amintim că, 
în activitatea sa gazetărească, Eminescu s-a arătat viu 
preocupat de defecţiunile de limbaj etalate de unele dintre 
publicaţiile ştiinţifice ale vremii: „Dacă deschidem ziare de 
ştiinţe naturale, de medicină, de ce-o fi, ne ia ochii lipsa de 
respect pentru limbă, primirea de termeni străini fără 
trebuinţă şi numai din lene de a căuta echivalentul 
românesc. Am văzut o carte intitulată Despre cosmeticurile 
nuisibile sănătăţii. îşi poate închipui fiecare în ce stare e 
ameninţată să ajungă limba prin pretinşii oameni de ştiinţă” 
(„Timpul”, 6 mai 1880). 

In legătură cu interesul faţă de matematică al 
poetului, rezervele lui G. Călinescu par a fi încă şi mai mari. 
Nu uită să amintească faptul că: „Poetul fusese slab de tot 
la matematică în şcoală, lucru pe care îl mărturiseşte”. într- 
adevăr, într-una din însemnările sale citim: „Eu ştiu chinul 
ce l-am avut însumi cu matematicele în copilărie, din cauza 
modului rău în care mi se propunea, deşi îndealtfel eram 
unul din capetele cele mai deştepte. N-ajunsesem încă la 
vîrsta de douăzeci de ani să ştiu tabla pitagoreică - tocmai 
pentru că [nu] se pusese în joc judecata, ci memoria. Şi, 

deşi aveam o memorie fenomenală, numere nu puteam 
învăţa deloc pe de rost, întrucît îmi intrase-n cap ideea că 
matematicele sunt ştiinţele cele mai grele de pe faţa 
pămîntului”. Numai că iată care e continuarea: „In urmă am 
văzut că-s cele mai uşoare, desigur pe de-o mie de părţi 
mai uşoare decit limbile, cari cer memorie multă”, de unde 
se înţelege că, mai tirziu, s-a ambiţionat să recupereze 
întîrzierea, luînd totul de la capăt, cu pasiunea ce i-o 
cunoaştem.. 

Tot G. Călinescu constata, necruţător, că exercițiile cu 
care se îndeletniceşte Eminescu în caietele sale „sunt de tot 
elementare”. Aşa e, în paginile respective poetul reînvăţind 
legile de bază ale matematicii. Există însă altele care acuză 
preocupări înalte, incluzind în sfera lor ramuri noi, cum ar fi 
„sociologia matematicii”. [49] incă din 1928, într-un articol 
din „Adevărul”, Em. C. Grigoraş atrăgea atenţia asupra 
manuscrisului 2275 în care Eminescu luase note de la 
cursul unui anume Kullmann - vreun „docent privat” - axat 
pe o astfel de direcţie a cercetării. Dealtminteri, asemenea 
încercări de extindere a aplicării matematicii în diverse 
domenii erau obişnuite în epocă, dovadă că şi R. F. Clausius 
determinase valabilitatea ipotezei lui Mayer prin deducţii 
bazate pe matematică. Să mai notăm că poetul nu-şi 
pierduse vremea numai cu manuale elementare, ci se 
adresase şi lucrării unui celebru matematician, Karl 
Friederich Gauss: Theoria motus corporum. 

Obsedat de ideea matematizării, Eminescu va căuta să 
pună în formule tot felul de categorii de cunoştinţe, de la 
„Populaţionistică” la teoriile lui Kant şi Laplace, de la 
problemele educaţionale la arta războiului ş.a.m.d. 

Autorul citat - Em. C. Grigoraş - se entuziasmează în faţa 
acestor tentative: „Eminescu poate fi deci considerat, pe 
acel timp, ca ceva extraordinar, Eminescu sociolog- 
matematician. Atit de extraordinar, încît bietul Maiorescu, 
care a avut caietele, a trecut totul cu vederea. Această 
activitate eminesciană ieşea din cadrul cunoştinţelor 
oamenilor de seamă ai epocii aceleia, de la noi”. 

Aprecieri vădit exagerate, întrucît, aşa după cum am 
mai spus, aceste preocupări se cade a nu fi judecate în sine, 
sub raportul contribuţiilor înscrise, pur şi simplu, în plan 
ştiinţific, ci prin prisma aspirațiilor şi căutărilor spirituale. 

Un punct de vedere adoptat de studiile din ultimii ani 
care văd în pasiunea poetului de a matematiza totul 
încercarea de a descoperi o „limbă universală” (expresia 
sa), capabilă să coordoneze şi să expliciteze legile 
universului prin formule matematice simple. Prin urmare, 
ipostaza înţeleptului din Scrisoarea |, care, ca un Atlas 
redivivus, „sprijină lumea şi vecia într-un număr”. Nu de o 
întoarcere la un pitagoreism este vorba, fiindcă, aşa cum s- 
a semnalat, Eminescu tinde să elimine orice posibilitate de 
insinuare a iraţionalului - într-o însemnare din manuscrisele 
sale arată că „Pythagora şi egiptenii erau ameţiţi (de 
succesele experienţelor matematice - n.n., Al. O.) şi 
atribuiau numărului o putere divină” - căutînd să coreleze 
cele mai abstracte raționamente ale minţii cu ceea ce se 
întîmplă în natură: „Ceea ce facem noi singuri în gîndire 
face şi natura în puteri...”, sau: „Minunile naturii sunt ca şi 
minunile matematicii...”. 

Importante nu sunt atît rezultatele demersului ştiinţific 
întreprins, cît valoarea tentativei de a arunca o punte între 
domenii care de-a lungul istoriei gîndirii fuseseră separate şi 
opuse între ele. Se ştie că, după Pitagora, s-a creat o 
ruptură între, pe de o parte, giînditorii inspirați de 
matematici şi, pe de alta, cei care porneau de la rezultatele 
ştiinţelor empirice. Platon, Thomas d'Aquino, Spinoza, Kant 
revendicau modelul matematic; Democrit, Aristotel, 
empiriştii moderni de după Locke - modelul opus. A încerca 
să unifici direcții atît de divergente prin orientarea lor nu 
este un act cultural lipsit de cutezanță. 

Redescoperim acel elan al sintezei care-şi pune pecetea 
pe toate preocupările intelectuale ale poetului. Sub acelaşi 
semn stă şi planul cunoaşterii celor mai însemnate limbi ale 
pămîntului, prima grupă alcătuind-o studiul limbilor clasice. 
între acestea se numără, bineînţeles, şi sanscrita. 

Ajungem astfel la o altă premieră în sfera traducerilor: a 
gramaticii sanscrite datorată lui Franz Bopp (considerat ca 
fondator al gramaticii comparate indo-europene). 

O menţionăm aici, deşi problema datării traducerii se 
mai află încă sub judice. G. Călinescu opina că ar fi fost 
începută, probabil, în 1884—1885. Există însă indicii că, 
acaparat de uriaşul travaliu al exegezei sale, criticul n-a 
avut răgazul de a cunoaşte nemijlocit acest manuscris. 

Observaţia a făcut-o Amita Bhose, într-un articol din 
Caietele Eminescu (54), surprinsă de modul puţin expeditiv 
în care G. Călinescu discuta cunoştinţele căpătate de poet 
în studiul limbii sanscrite. într-adevăr, în ediţia din 1935 a 
Operei lui Mihai Eminescu (ll. Cultura, Descrierea operei), 
fiind necesare date mai concrete privind traducerea 
gramaticii lui Bopp, se apela la informaţiile conţinute într-un 
articol al lui Radu Manoliu din „Arhiva” (laşi, XIII, 1907). 

[50] Peste ceea ce nu se poate însă trece atît de uşor 
este menţiunea lui loan Nădejde, care, donînd manuscrisul 
Bibliotecii Centrale Universitare din laşi, s-a simţit obligat ca 
pe coperta de gardă a fiecăruia dintre cele trei caiete să 
noteze: laşi, 1886. 

Să aibă această însemnare un alt tîlc? Greu de crezut. 

În vremea din urmă, pornindu-se de la eforturile 
intelectuale deosebite pe care le solicita în sine actul 
traducerii, s-a emis ipoteza că datarea cea mai firească ar fi 
în prima perioadă a activităţii la Biblioteca din laşi, 
respectiv, între septembrie 1874 şi iulie 1875 (43). 

Argumentele invocate sunt demne de toată atenţia. în ce 
ne priveşte, aderăm însă la punctul de vedere al acelor 
cercetători care propun o soluţie intermediară, în stare să 
arunce o punte între datele insurmontabile ale problemei: 
Eminescu a transcris în anii subbibliotecariatului la laşi un 
text lucrat într-o altă perioadă”. Această ipoteză concordă şi 
cu aspectele biografice cunoscute, de după primul atac al 
bolii. Forma îngrijită a manuscrisului nu trebuie să surprindă, 
întrucît, aşa cum a arătat Perpessicius, era o caracteristică a 
lui Eminescu în aceşti ani „scrisul caligrafic şi oarecum 
timorat de prea multă supraveghere”. Cît priveşte copierea 
unui text mai vechi, acest procedeu îl aplică şi în domeniul 


3 Pornind de la un articol al lui Gh. Zane din „Revista Fundațiilor 
Regale" (nr. 2, 1939), Citeva ştiri despre Eminescu, George 
Munteanu declară, în monografia sa, referindu-se la această 
perioadă: „În orele disponibile, deşi o efectuase înaintea bolii, 
poetul trece în nişte caiete rămase apoi la bibliotecă o traducere 
după Kritische Grammatik der Sanscrit-Sprache a lui Fr. Bopp" 
(Hiperion, 1, Viaţa lui Eminescu, Editura Minerva, Bucureşti, 1973, 
p. 329). Pentru un punct de vedere întemeiat pe date documentare 
descoperite recent vezi Lămuriri asupra traducerii textelor 
eminesciene de Petru Creţia din volumul de faţă, infra, p. 61-62. 

poeziei - în încercarea-i dramatică de a se regăsi sau, şi mai 
mult, de a redobîndi încrederea în sine. 

Despre semnificaţia traducerii - prima de acest fel în 
domeniul sanscritologiei din ţara noastră - ca şi despre alte 
aspecte ale confruntării poetului cu gramatica lui Franz 
Bopp sau cu glosarul sanscrit-latin al aceluiaşi, se referă pe 
larg, cu competenţa de rigoare, Amita Bhose în comentariul 
din volumul de faţă, făcînd superflue alte consideraţii. 

Ne mulţumim, ca atare, să stăruim asupra reverberaţiilor 
produse de această iniţiativă intelectuală în plan spiritual. 

Acţiunea recent întreprinsă de descifrare şi traducere a 
textelor eminesciene redactate în limba germană, incluzînd 
şi unele note de la prelecţiunile despre cultura indică, 
lărgeşte sfera discuţiilor pe o astfel de temă. într-un 
pertinent articol introductiv („Manuscriptum”, nr. 4, 1981), 
Edgar Papu reţinea o importantă reflecţie în materie de 
cosmogonie comparată. Este vorba anume de faptul că, în 
viziunea iudeo-creştină, aşa cum o atestă Biblia, lumea este 
„creată”, conform unei finalităţi prestabilite, îN vreme ce, în 
gîndirea indică, universul se năştea din haos, printr-o 
întîmplare, fiind ceva devenit (un fel de „emanaţie” în trepte 
succesive). în marginea acestei distincţii, Eminescu nota 
coincidenţa concepţiei cosmogonice indice cu poziţia 
darwiniană. 

O observaţie care are tilcul ei, atrăgîndu-ne atenţia că în 
explorarea izvoarelor culturii indiene poetul nu urmărea 
numai satisfacerea unei curiozităţi intelectuale - aspect 
valabil mai ales în prima etapă a formării culturale - ci şi 
descoperirea unor caracteristici interioare comune, cu 
valabilitate de legi, ceea ce putea ajuta la integrarea 
multiplicităţii fenomenelor universului într-o viziune 
unitară’. 


%4 O perspectivă hermeneutică deosebit de valoroasă asupra 


raporturilor dintre gîndirea lui M. Eminescu şi spiritualitatea indiană 
ne-o oferă Sergiu Al-George în Arhaic şi universal (Editura 
Eminescu, 1981). Studiul de față era dat la tipar cînd a apărut 
exegeza menţionată. Regretînd că n-o putem comenta, aşa cum ar 
merita, ne limităm la a subscrie acestei idei: reprezentările 
simbolice ale absolutului în cultura indiană dețineau - în pofida 
interpretării unilateral-pesimiste a lui Schopenhauer - un rol 
constructiv, unificator, răspunzînd aspiraţiei poetului nostru de a 

O preocupare dominantă în ultima fază a activităţii 
creatoare a poetului de dinaintea bolii. Ne aflăm în imediata 
vecinătate a proiectului cu „limba universală”, menită să 
sintetizeze prin formule matematice cifrul acestei viziuni 
atotcuprinzătoare. 

Cu acestea revenim asupra unei probleme, atinsă de 
cîteva ori pe parcursul studiului de faţă, privind tentativele 
lui Eminescu de a-şi crea un model cosmologic. [51] 
Investigarea unei astfel de ipostaze s-a mai făcut, şi chiar cu 
rezultate meritorii”, dar privindu-se strict raporturile cu 
viziunea poetică, ceea ce incumbă, desigur, un alt plan, de o 
specificitate indiscutabilă. 

Studiul de faţă, avind un alt obiectiv, ne mulţumim, în 
cele ce urmează, să rezumăm concluziile ce s-au desprins 
pînă acum din discutarea concretă a faptelor culturale 
eminesciene. 

Aşa după cum s-a văzut, în faza iniţiatică, tînărul poet, 
sedus de unele concepte culturale vaste, de derivație 
hegeliană, tindea spre un model teoretic asupra vieţii care, 
datorită şi unor trăsături raţionalist-utopice, creea iluzia 
descifrării tuturor aspectelor enigmatice. A urmat o criză a 
acestui optimism juvenil, cînd, şi sub presiunea extinderii 
sferei de cunoaştere a rezultatelor diferitelor ştiinţe, spiritul 
critic sceptic a repus în discuţie noţiunile generale 
consacrate, confruntîndu-le cu diversitatea multiformă şi 
contradicţiile realităţii. Pentru a se înţelege mai bine acest 
proces, ca şi eforturile, nu o dată dramatice, prin care 
Eminescu a încercat, de fiecare dată, să recreeze o viziune 
unitară asupra lumii, folosind alte mijloace şi o altă viziune, 
se cere să ne introducem, mai mult decît am făcut-o pînă 
acum, în atmosfera ştiinţifică a epocii. Ne aflăm într-un 
moment de răscruce, cînd se destrămase vechea 
interpretare a lumii, dintr-o perspectivă ordonatoare 
mecanicistă, newtoniană. Pînă atunci universul întreg 
apăruse fixat într-o organizare statornicită o dată pentru 
totdeauna - mai exact, structurată aşa de raţiunea divină, 
oamenii neavînd altceva de făcut decit să descopere legile 
şi proporţiile perfecte utilizate de marele arhitect care era 


integra niveluri cosmice heterogene în marea unitate a Lumii. 
3 loana Em. Petrescu, Eminescu. Modele cosmologice și viziunea 
poetică, ed. cit. 

Dumnezeu. Descoperirile spectaculoase în domeniul fizicii, 
al chimiei, biologiei ş.a. vor surpa bazele acestui Cosmos (în 
înţelesul generic de imagine perfectă şi absolută). După cum 
afirma Engels în introducerea la Dialectica naturii: „tot ceea 
ce fusese rigid s-a dizolvat, tot ceea ce fusese fix a devenit 
fluent, tot ce fusese considerat etern a devenit trecător, s-a 
dovedit că întreaga natură se află într-o curgere şi circuite 
eterne”3$. 

O astfel de răsturnare a lucrurilor şi a noţiunilor ne 
proiectează oare într-un univers lipsit de o ordine coerentă, 
văduvit de un punct de vedere ordonator, „privilegiat”? 
Teamă ne e că un asemenea punct de vedere ar fi într-o 
prea mare măsură calchiat după obsesiile - şi spaimele - 
unora din secolul nostru, generate de răsturnările impuse de 
descoperirile einsteiniene. In anii de-atunci se produsese o 
deschidere nelimitată asupra lumii, văzută într-o mişcare 
eternă, punîndu-se însă în discuţie nu ordinea universală, ci 
reconstituirea ei pe alte baze. Ceea ce nu înseamnă că, în 
aceste condiţii, făurirea unui nou model cosmologic nu 
întîmpina greutăţi imense. Diviziunea muncii, devenită de- 
acum dominantă, determina o dezvoltare a specializării în 
domenii limitate, ducînd la pierderea viziunii de ansamblu. 
Filozofia are meritul de a fi venit în ajutorul specialiştilor, 
sfidînd avertismentul lui Newton „Fizică, fereşte-te de 
metafizică”. 

Este ceea ce a fost tentat să facă şi Eminescu, el care, 
după depăşirea crizei spirituale juvenile, pare a pendula 
între, pe de o parte, recunoaşterea „mişcămiîntului” 
perpetuu, iar, pe de alta, trăirea nostalgiei unor repere 
constante, a unor veritabile puncte de sprijin „arhimedice” 
care să-i îngăduie nu să răstoarne lumea, ci s-o reaşeze într- 
o ordine universală. Se ştie că, în ultimii ani lucizi ai 
existenţei sale, poetul, după ce investigase cuceririle 
recente ale ştiinţelor naturii, ca şi ale ştiinţelor exacte, 
schiţează studiul filozofic intitulat: încercări de metafizică 
idealistă a raporturilor constante în mişcarea eternă - titlu 
care, după cum s-a presupus, răspunde celui al lucrării lui V. 
Conta - propunîndu-şi să folosească proprietăţile calculului 
infinitezimal în sintetizarea mişcărilor esenţiale ale „tuturor 


% Marx-Engels, Opere, 20, Editura politică, 1964, p. 338. 

fenomenelor psihice şi fizice”. 

Este drept, studiul se găseşte, sub forma unei schiţe, 
anexîindu-şi cel mult cîteva meditații răzlețe, nu ştim, prin 
urmare, care-i va fi fost configurarea ultimă. 

Să ne amintim însă că tot în formule matematice 
încercase să aşeze cunoştinţele din diverse domenii ale 
vieţii (aşa-numita „sociologie a matematicii”). Nu sunt toate 
[52] acestea dovezi ale aspiraţiei secrete către un fel de 
macromodel capabil să descopere şi să ordoneze legile care 
guvernează toate formele existenţei din univers? Avem 
desigur de a face cu simple tentative care pentru a fi putut fi 
duse la bun sfîrşit ar fi fost necesare eforturi de 
generalizare, dintre cele mai complexe. Notăm doar în 
treacăt că, potrivit opiniei unor specialişti, ştiinţele fizice 
lucrează cu sisteme „închise”, în vreme ce ştiinţele 
economico-sociale vizează sistemele „deschise”. Şi adevărul 
e că adesea gindul poetului se opreşte în faţa unor 
contradicții, alteori execută adevărate salturi mortale, 
încercînd să împace ceea ce nu se poate împăca --un gest 
desperat de a cuprinde infinitul. 

Nu am putea să găsim aici - în această limitare a 
aspirațiilor, în lupta cu imposibilul - explicaţia esenţială a 
faptului că atitea dintre urieşeştile sale proiecte rămîn 
neterminate? Ce spectacol uluitor ne înfăţişează şantierul 
caietelor sale: atitea construcţii ciclopice înălțate de un 
meşter care se ia la întrecere cu Dumnezeu, dar care rămîn 
aici fără acoperiş, dincolo doar cu căpriorii înălţaţi... Da, ştim 
că unele din aceste construcţii sunt deschizătoare de noi 
zări; că din crucificarea elanurilor sale spirituale s-au hrănit 
poezia şi gazetăria - cele două feţe ale genialităţii sale. Nu 
se poate însă să nu te cuprindă amărăciunea în faţa atitor 
lucrări fundamentale, cărora le lipseşte ultima lovitură a 
daltei făurarului - rămînînd de-a pururi în cultura noastră ca 
acele statui celebre, scoase din pămînt, prin rîvna 
arheologilor, dar pe care avatarurile timpului le-au amputat. 

Indeobşte, cînd se ajunge la acest aspect se invocă 
existenţa sa dramatic retezată, datorită  nefericitului 
accident al bolii, se citează fraza lui Ibrăileanu că, dacă 
Goethe ar fi murit la 33 de ani, el n-ar mai fi fost Goethe. 
Argumente adevărate, deşi, după cîte s-a văzut, în cei 33 de 
ani lucizi ai săi, Eminescu a trăit - spiritualiceşte - cît alţii în 

60. Istoriograful din noi ne îndeamnă să mutăm discuţia - 
sau s-o completăm - raportîndu-ne la spaţiul intelectual al 
epocii. Căci atunci cînd studiem eforturile poetului de a 
descoperi legile obiective ale universului se cade să nu 
uităm că Engels îşi redactase materialele referitoare la 
Dialectica naturii între 1873 şi 1886, fără însă a apuca să le 
aducă în faza finală. Propriu-zis, Eminescu trăieşte într-o 
epocă de răscruce, între două lumi. De aici derivă sursele 
obiective ale dificultăţilor insurmontabile cu care se 
confruntă. De aici însă şi vastitatea ambițiilor sale 
demiurgice. N-am dori să dăm o turnură encomiastică 
studiului de faţă, se cere însă să recunoaştem că deşi în ţara 
noastră, pe-atunci, existau şi alte personalităţi cu un orizont 
enciclopedic, chiar „monştri ai erudiţiei”, nici unul nu a 
îmbrăţişat o arie atit de vastă a preocupărilor, n-a tins să 
cuprindă atitea şi atita ca Eminescu, dezvăluind o pasiune 
investigatoare comparabilă doar cu aceea a oamenilor 
Renaşterii. 

Şi adevărul e că, în plină strălucire a veacului al XIX-lea, 
Eminescu reeditează aspiraţiile renascentiste, slujindu-se 
însă de metode şi de o experienţă spirituală dintre cele mai 
moderne. Nu credem să greşim afirmînd că o astfel de 
performanţă era posibilă doar în condiţiile culturii noastre, 
care, datorită împrejurărilor istorice cunoscute, îşi păstrase 
proaspete rezervele interioare, sărind etape ale dezvoltării 
şi proiectîndu-se direct în cele mai noi experienţe ale 
timpului. 

In prefața la Dialectica naturii, Engels, elogiindu-i pe 
oamenii Renaşterii - „titani ai gîndirii, ai pasiunii şi ai 
caracterului, ai multilateralităţii şi ai erudiţiei” - arăta că 
aceştia „nu erau încă sclavi ai diviziunii muncii, care duce la 
mărginire şi la unilateralitate, atit de frecvent întîlnite la 
urmaşii lor”, că pe atunci nu exista „om de seamă care să 
nu fi călătorit în ţări îndepărtate, să nu fi vorbit patru-cinci 
limbi, să nu fi strălucit în mai multe domenii”, conchizînd: 
„De aici acea plenitudine şi tărie a caracterului care fac din 
ei oameni în adevăratul înţeles al cuvîntului”. 

Să cădem de acord că aceste caracteristici se potrivesc 
întocmai şi lui Eminescu - el care, pe scutul său de 
incorigibil cavaler al bătăliilor cu necuprinsul orizonturilor 
culturii, îşi avea gravată deviza: „Ecuația intelectuală: 

omnilateralitatea”. 

